Raajje Kibain Badhal Hifaa India in SAFF Ge Finalah! - Vaguthu\nރާއްޖެ ކޮޅަށް ލަނޑުޖަހާ އިންޑިއާ އިން އުފާފާޅުކުރަނީ-- ވަގުތު އިމޭޖަސް: އިބްރާހިމް ޝާބިލް\nއުރީދޫ ސާފް ޗެމްޕިއަންޝިޕުގައި ރާއްޖެއާއި ދެކޮޅަށް ކުޅުނު މެޗު 3-1 ގެ ނަތީޖާއަކުން ކާމިޔާބުކޮށް މުބާރާތުގެ ފައިނަލަށް ގަދަފަދަ އިންޑިއާ ދަތުރުކޮށްފިއެވެ.\nރާއްޖެއަކީ މި މުބާރާތުގެ ޑިފެންޑިން ޗެމްޕިއަނުންނެވެ. 2018 ވަނަ އަހަރު ރާއްޖެއިން ތަށި އުފުލާލީ ފައިނަލުގައި އިންޑިއާ ބަލިކޮށްގެންނެވެ. މި ނަތީޖާއާއެކު މުބާރާތުގެ ފައިނަލުގައި އިންޑިއާ ބައްދަލުކުރަން ޖެހޭ ޓީމަކީ ނޭޕާލެވެ.\nއިންޑިއާ މުބާރާތުގެ ފައިނަލަށް ދިޔައީ ޖުމްލަ 8 ޕޮއިންޓާއެކު ތާވަލުގެ އެއްވަނަ ހޯދައިގެންނެވެ. އެއީ ކުޅުނު ހަތަރު މެޗުގެ ތެރެއިން ދެ މެޗުން އެއްވަރުކޮށް އަދި ދެ މެޗުން މޮޅުވެގެންނެވެ. ނޭޕާލް ފައިނަލަށް ދިޔައީ ޖުމްލަ ހަތް ޕޮއިންޓާއެކު އެވެ. ގްރޫޕުގެ ތިންވަނަ ލިބެނީ ރާއްޖެއަށެވެ. އެއީ ހަ ޕޮއިންޓާއެކު އެވެ.\nމި މެޗު އިންޑިއާއިން ފެށީ ވަރަށް ވަރުގަދަކޮށެވެ. އަދި ވަރަށް ބޮޑަށް ކުރިޔަށް ޖެހިލާ ރާއްޖޭގެ ޑިފެންސްލައިނަށް ބާރުބޮޑުވާނެ ގޮތަކަށް ވިސްނައިގެންނެވެ. މެޗު ފަށައިގެން އިންޑިއާއިން ދިޔައީ ކުރިޔަށްޖެހި ރާއްޖެއަށް އުނދަގޫކުރަމުންނެވެ. ލިބޭ ބޯޅަތަކުގައި އިންޑިއާގެ ފޯވާޑް މަންވީރު ސިންގް ގެ ނުރައްކާ މި މެޗުގައި ވަރަށް ބޮޑެވެ. އަދި މެދުތެރެއިން ސުނިލް ޗެތްރީވެސް ވަނީ ރާއްޖެއަށް ނުރައްކާކޮށްފައެވެ.\nރާއްޖެއިން މެޗު ލަސްކޮށް ފެށިނަމަވެސް އިންޑިއާގެ އަވަސް ކުޅުމާއެކު ރާއްޖެއަށް ގިނަ އުނދަގޫތަކާއި ކުރިމަތިވިއެވެ. ނަތީޖާއެއްގެ ގޮތުން މެޗުގެ ވަރަށް ކުރީކޮޅު ދިވެހި ކުޅުންތެރިން ފައުލްކުރަން ފެށިއެވެ. އަދި ރާއްޖޭގެ މެދުތެރެއިން އައިސަމް އާއި ފޯވާޑް ލައިނުން ހަމްޒާ މުހައްމަދު (ހަމްޕު) އަދި ފަހަތުން ސިފާއު އަށް ރީނދޫ ކާޑެއް ވަރަށް ކުރީކޮޅު ދެއްކިއެވެ.\nއިންޑިއާ އާއި ރާއްޖެ ކުޅުނު މެޗުގެތެރެއިން-- ވަގުތު އިމޭޖަސް: އިބްރާހިމް ޝާބިލް\nމެޗުގެ ފުރަތަމަ ހާފުގައި ރާއްޖެ ޓީމުން އެންމެ ރަނގަޅު ކުޅުމެއް ދެއްކީ ހަމްޒާ މުހައްމަަދު (ހަމްޕު) އެވެ. އިންޑިއާ ކުޅުންތެރިންނަށް މި މެޗުގައި އެންމެ ބޮޑު އުނދަގުލެއް ކުރިމަތިވީ ހަމްޕުގެ ފަރާތުންނެވެ.\nއިންޑިއާއިން ގިނަވަގަުތު ބޯޅަ ހިފަހައްޓައިގެން ކުޅުމުގެ ނަތީޖާއެއްގެ ގޮތުން ސުނިލް ޗެތްރީއަށް ލީޑުނަގާނެ ރަނުގެ ފުރުސަތެއް ލިބުނެވެ. އޭރިއާ ތެރެއިން މަތިންް އައި ބޯޅައެއްގައި ޗެތްރީ ފޮނުވާލި މި ހަމަލާ އަމާޒުވީ ގޯލުގެ މަތީ ދަނޑިއަށެވެ.\nއިންޑިއާގެ އަވަސް ބޯޅަތަކާއެކު އެ ޓީމުން ވަނީ މެޗުގެ ފުރަތަމަ ހާފުގެ 33 ވަނަ މިނެޓުގައި އެ ޓީމު ވަނީ ލީޑުނަގާފަައެވެ. މިއީ ރާއްޖޭގެ ޑިފެންްސްލައިނުން އުފެދުނު ބާގަނޑެއްގެ އެހީގައި އޭރިއާތެރެއަށް ހުސްކޮށް ވަދެ ގޯލުގެ މަތީ ކަނަށް އަމާޒުކޮށްގެން ފޯވާޑް މަންވީރު ސިންގް ކާމިޔާބުކުރި ލަނޑެކެވެ.\nމި ލަނޑަށްފަހު މަޑުމަޑުން ރާއްޖޭގެ ގޭމް އަވަސްވާން ފެށިއެވެ. މަޑުމަޑުން ރާއްޖެއިން ކުރިޔަށްޖެހި އިންޑިއާ ހާފުގައި ގިނަވަގުތު ބޯޅަ ގެންގުޅެން ފެށިއެވެ. ނަތީޖާއެއްގެ ގޮތުން ފުރަތަމަ ހާފު ނިމެން ދެ މިނެޓަށްވެފައި ވަނިކޮށް ރާއްޖެއަަށް ޕެނަލްޓީއެއް ލިބުނެވެ. މިއީ އޭރިއާ ތެރެއިން ރާއްޖޭގެ ހަމްޒާ މުހައްމަަދު (ހަމްޕު) އަށް އިންޑިއާގެ ފަހަތުން ޕްރިތަމް ކޮޓާލް ކުރި ފައުލަކާއި ގުޅިގެން ރާއްޖެއަށް ލިބުނު ޕެނަލްޓީއެކެވެ.\nރާއްޖޭގެ އަޝްފާގު ލަނޑު ޖެހުމަށްފަހު އުފާފާޅުކުރަނީ--- ވަގުތު އިމޭޖަސް: އިބްރާހިމް ޝާބިލް\nމި ޕެނަލްޓީ ފަސޭހަކަމާއި އެކު ކާމިޔާބުކުރީ އަލީ އަޝްފާގު (ދަގަނޑޭ) އެވެ. މިއީ އޭނާ މިފަހަރުގެ މުބާރާތުގައި ކާމިޔާބުކުރި ތިންވަނަ ލަނޑެވެ. ފުރަތަމަ ހާފު ނިމުނީ ދެ ޓީމު އެއްވަރުވެގެންނެވެ.\nދެވަނަ ހާފުގައި ރާއްޖެއިން ވަނީ ކުޅުން ވަރަށް ބޮޑުތަން ވަރުގަދަކޮށްފައެވެ. ޓީމުގެ ތެރޭގައި އިތުބާރު ބޮޑުވެ ރާއްޖެއިން ގިނަ ޕާސްތަކެއް ޖަހަން ފެށިއެވެ. އަދި އިންޑިއާގެ އެޓޭކުތަކަށް މަޑުޖެހުމެއް އައެވެ. ނަމަވެސް މާ ގިނައިރަކު އެގޮތުގައި ދިވެހި ޓީމަކަށް ނުހިފެހެއްޓުނެވެ. އިންޑިއާއިން ރާއްޖޭގެ ހާފުގައި އެ ޓީމުގެ ކުޅުންތެރިން ގިނަވި ދަނޑިވަޅެއްގައި އިންޑިއާގެ ކެޕްޓަން ސުނިލް ޗެތްރީ ވަނީ އަނެއްކާވެސް ލީޑު ނަގާފައެވެ. މިއީ މަންވީރު ސިންގް ތަނަވަސްކުރި ފުރުސަތެއްގައި ކާމިޔާބުކުރި ލަނޑެކެވެ.\nމި ލަނޑާއެކު އިންޑިއާގެ ކުޅުންތެރިން އިތުބާރު ބޮޑުވެ އަނެއްކާވެސް ގިނަވަގުތު ބޯޅަ ގެންގުޅެ ރާއްޖޭގެ ހާފަށް ބާރުބޮޑުކުރަން ފެށިއެވެ. ނަތީޖާއެއްގެ ގޮތުން އިންޑިއާއިން ވަނީ މެޗުގެ 71 ވަނަ މިނެޓުގައި ލީޑު ފުޅާކޮށްފައެވެ. މިއީ ލިބުނު ހިލޭޖެހުމެއްގައި ސުނިލް ޗެތްރީ ބޮލުން ކާމިޔާބުކުރި ލަނޑެކެވެ.\nރާއްޖެއިން ދެ ފެނުނީ ބަދަލުތަކެކެވެ. އަހްމަދު ނުއުމާން (ހެލްމެޓް) އާއި މުހައްމަދު އުމެއިރު ކުޅެން އެރިއެވެ. ނަމަވެސް އިންޑިއާގެ ނުރައްކާކަން ކުޑައެއް ނުވިއެވެ.\nއޮކްޓޯބަރ 13, 2021 22:55\nތިޔައީ މަހުލޫފްގެ އެސްފިނާ\nއޮކްޓޯބަރ 13, 2021 22:59\nއިންޑިޔާ އަތުން ހުރިހާގޮތަކުންވެސް ރާއްޖެ މިވަނީ ބަލި ، ހާދަ ހިތާމަވެރި ކަމެކޭ މިއޮތީ ލައިގަނެފާ.... ކޮރަކަޑައިލް އިޒް ހެޕީ މޯލްޑިސް އިޒް ސޭޭޑް\nއޮކްޓޯބަރ 13, 2021 23:01\nއިންޑިއާ ވެރިކަމެއްގައި އިންޑިއާ ފައިނަލަށްދާނެއޭ މަމެން ބުނީމެއް ނޫންތޭ ރައީސް އިބޫގެވެރިކަމުގައި ގިޔާ ފްލެޓްސް ލިބުނު 30 ހާސް މީހުން ހާލުގައި ޖައްސާ ހިޔާ ފްލެޓްސް ތްކުގެ ކުލި ކުޑަ ނުކޮށް ކުޅަދާނައެއް ނޫނޭ ގައުމީ ޓީމަށް މޮޅުވާން އެއީ ގައުމުގެ 30 ހާސް މީހުން ބަނޑަށް ބައިތިއްބާ ރައީސް އިބޫ މެޑަލް ޖަހަން އުޅުނަސް އެކަން ނުވާނެއޭ..\nއޮކްޓޯބަރ 13, 2021 23:06\nއެއިރުވެސް މަށަށް ހީވިޔޭ ތިވިހަހައަނގައިގެ ގޮތް...\nހީކުރިގޮތް ދިމާވެއްޖެ..މާތް ކަލާންގޯ ތިއަންނިގެ ވިހަދޫގެ ނުބައިކަމާ...\nއޮކްޓޯބަރ 13, 2021 23:07\nއިންޑިޔާ އާ ދިމާލައް އެވަރައް ބަވާލަ ބަވާލަ ތިއްބަ އެންމެން ގުއިރައްވާލަފަ އެދިޔާ 🤣🤣\nރާއްޖެއިން އެހެން ޓީމުތަކާއި ބެހޭގޮތުން ކޮމެންޓްރީދޭއިރު ބޭނުންކުރާ ބޮޑާބަސްތަކުގެ ނަތީޖާ..... 😟\nއޮކްޓޯބަރ 13, 2021 23:08\nއޮކްޓޯބަރ 13, 2021 23:09\nކޮން އިރަކުން ޝޯ އޮތީ؟؟\nއޮކްޓޯބަރ 13, 2021 23:10\nޢަލް ޙަމްދު ލިﷲ!!! ބޮޑު ނާޗަރަންގީ އަކުން މިޤައުމު ސަލާމަތް ކުރައްވައިފި... ނަސޭޙަތް ދިނީމަވެސް ޤަބޫލުނުކޮށް ބޮޑާވެގަތީ!!! ދެންވެސް ހިނގާ އަހަރުމެން އެންމެން އެކުގައި ތައުބާވަމާ!!! ޔާﷲ! އަޅަމެންގެ ފާފަ ފުއްސަވާދެއްވާ ފާނދޭވެ! އަޅަމެން އިބަ ﷲ އަށް ތައުބާ ވަމެވެ.\nއޮކްޓޯބަރ 13, 2021 23:14\nހިލޭ ވިސާދިނީ މެޗުން ބަލިވާމަތިން\nއޮކްޓޯބަރ 13, 2021 23:15\nކޮބާ މަހުލޫފު ނާޗަރަންގީ ކުޅުމުގެ ނަތީޖާ ފެނިއްޖެކަމަށް ހީކުރަން. ދެންވެސް ﷲ ގެ އެންގެވުން ތަކަށް ގޮންޖަހާފަ ލިބޭނެ މޮޅެއްނެތް ވިސްނި ތައުބާވެބަލަ.\nﷲ އެންގެވިތޯ ފުޓްބޯޅަ ކުޅެން..ދަނޑަށް ވަދެ އަންހެން ފިރިހެން އެކުވެ ނަށަށް\nއޮކްޓޯބަރ 13, 2021 23:18\nކީޕަރު ފައިސަލް ބަދަލު ކުރަން ފެނޭ ކުރިއަށް އޮތް ތަނުގައި\nއޮކްޓޯބަރ 13, 2021 23:24\nއިންޑިއާ މާ ބަލިބައެއް ކަމަށް ދެކުނީމަ ވާނީ މިހެން. ހުރިހާ ކަމަކަށް ކުޅަދުންވަންތަ ﷲ ސުބުހާނަހޫ ވަތަޢާލާ ގެ އިރާދަފުޅާއި ލައިގެން މެނުވީ އެއްވެސް ކަމެއް ކާމިޔާބެއް ނުވާނެ. ޓީވީ ތަކުން މެޗްގެ ޕްރީޝޯ ދެއްކި އިރު ޓީވީ އަށް އަރާތިބި ބައެއް މީހުން ބުނަން ނުޖެހޭ ބަސްތަކާ އަދި ކޮމެންޓްރީ ދިން ބައެއް މީހުން ޓީމް ތަކަށް މަލާމާތް ކުރަންޏާ ވާނެ ގޮތް މީ. އަދި ބައެއް ސަޕޯޓަރުން ސަޕޯޓް ކުރުމުގައި ހައްދު ފަހަނަ އަޅާ ދިޔައީ. ބޮޑާވީ މާބޮޑަށް.\nއައިސަ ދައްތަމެން މައިޒާން ތަކުގަ ތިބެ ސަޕޯޓުދެމުން މި އިންތިޒާރުކުރީ ރާއްޖެއަށްރީތިނަން ހޯދައި ދޭނެކަމަށް އެކަމަކު އެކޮއެ މެނަށް އެކުޅުމެއް ނުދެއްކުނު ވަރަށް ދަށް ކުޅުމެއް ރާއްޖެޓީމުން ދައްކައިދިނީ ކުދިންކޮޅު ބަދަލު ކޮއްލަންވެފަހެން ދައިތަޔަށްހީވަނި\nއޮކްޓޯބަރ 13, 2021 23:25\nމިއުޒިކް ޝޯތައް އޮތީ ކޮން އިރަކު\nއޮކްޓޯބަރ 13, 2021 23:31\nކެނެރީގެ ބުއްޅަބެ ދަނދުގަ ހުއްޓަ އަދި ގައުމީ ޓީމު ނެއް މޮޅުވެފަކައެއް.😡😡\nރޯނުއެދުރު ކަލޭގެ އިސްތިއުފާ!!!\nއޮކްޓޯބަރ 13, 2021 23:33\nރާއްޖެ ބަލިވީމަ ރާއްޖޭގެ ބައެއް އިލްމުވެރިން ނަށް މާރަގަޅެއްނުން ބެއިތުލް މާލުގައި ހުރި ފައިސާކޮޅު ދެނެއް ހުހެއް ނުވާނެ އެއްނުން ދެނެއް ފައިސާ އިސްރާފު ނުވާނެ\nއޮކްޓޯބަރ 13, 2021 23:40\nއޭރުވެސް ބުނިން ކެނެރީ ނަޝީދު އެސްފީނަ ލައިފިޔޭ.\nއޮކްޓޯބަރ 13, 2021 23:43\nކޮބާ ހިންދީ ބޮޑުބެރު ޝޯ ތަ އޮތީ ވަގުލޫފު\nއޮކްޓޯބަރ 13, 2021 23:46\nމި އީ ދިވެހި ޓީމަށް ދިވެހިން އެޅި އެސްފިނާގެ އަސަރު. ކުރީގެ ކޯޗުން. ކޮމެންޓުރީ ދޭމީހުން.ނޫސްވެރިން. އަދި އަންނި\nއޮކްޓޯބަރ 13, 2021 23:53\nއަންނި ކުޅިބަލަން ދިޔަ ކޮންމެ ފަހަރަކު ޤައުމު ބަލިވޭ. އަންނި ވެރިކަމަށް އޭރިޔަސް ވެރިކަން ވެސް ބަލިވޭ\nއޮކްޓޯބަރ 14, 2021 00:08\nއިންޑިޔާއިން ރާއްޖެ އައުޓް ކޮއްފި..\nއޮކްޓޯބަރ 14, 2021 00:09\nދެން ބާއްވަ މިއުޒިކް ޝޯ\nއޮކްޓޯބަރ 14, 2021 00:11\nމަގޭމަހޭދީބު ޝޯ ނެތްތަ\nއޮކްޓޯބަރ 14, 2021 00:13\nމި ފެނުނީ އަންނިގެ ސުންޕާކަން. އިންޑިއާ ބަލިކޮށް މިއަދު މޮޅުވާނީ ދިވެހިންނޭ އަންނި ބުނި ހިސާބުން ހިތް ނުތަނަވަސް ވާން ފެށި. ސަބަބަކީ މަދުފަހަރަކު ނޫނީ ކަންކަން ނިމެނީ އަންނީ ބުނާ ގޮތާ އިނދިކޮޅަށް ކަމަށްވާތީ.\nއޮކްޓޯބަރ 14, 2021 08:57\nއޭގެ އިދި ކޮޅަށް ތިބުނީ..ޢޭނަ ބުނާ ގޮތަށް ގިނަ ކަންން ދަނީ\nއޮކްޓޯބަރ 14, 2021 00:33\nކީޕަރު ހުރިހާ ޒިންމާ ނަގަން ޖެހޭނެ. ފައިސަލް ސެން އަންނަ މެޗަކު ނުފެއްނާނެ ކަމަށް ހީކުރަން.\nއޮކްޓޯބަރ 14, 2021 01:20\nޜާއްޖޭގެ ކުޅުންތެރިއެއްގެ އަތުންނަމަ ބޯޅަބޭރުވީ ނުވަތަ ގެއްލުނީ ނުވަތަ ވެއްޓުނީ... ބޭރުކުޅުންތެރިއެއްނަމަ ބޭރުކޮއްލީ ނުވަތަ އަމިއްލަ އެދުން ބޮޑުކޮއްލީ ނުވަތަ ވައްޓާލީ .... ބަލަ އެންމެން\nރާއްޖޭގެ ކުޅުންތެރިއއެއްނަމަ ޖެހުނީ ، ބޯޅަ ގެއްލުނީ ނުވަތަ މިފަހަރު ވީގޮތް..... ބޭރުކުޅުންތެރިއެއްނަަމަ ޖަހާލީ ،އަމިއްލަ އެދުންބޮޑުކަމުން ނުވަތަ ވައްޓާލީ... މިހިރަ ރާއްޖެ ޓީވީ އެއްތޯ އެއްޗަކުން ކުރާ ކޮމެންޓްތައް ވަރަށް ފޫހިވޭ...\nއޮކްޓޯބަރ 14, 2021 03:52\nދިވެހިންގެ ބަދު ދުއާ ގައުމީ ޓީމަށް ޖެހުނީ މަހުލޫފާ ހެދި\nއޮކްޓޯބަރ 14, 2021 06:32\nގައުމު ބައްޔެއްނުވޭ.2ސިޓީ އިން ކުޅެ އެއްބަޔަކު އަނެއްބަޔަކަށް ދޫނުދިނުމުގެ ސަބަބުން އެއްވަރުނުވެ އެއް ސިޓީ ބަލިވީ.\nއޮކްޓޯބަރ 14, 2021 08:33\nއިންޑިއާ މޮޅުވީމާ ގަދަފަދަ އިންޑިޔާ. އޭގެކުރިން ނޫސްތަކުންވެސް ފެނުނީ ރާއްޖޭގެ މޮޅުވާހަކަ. ތާރީޚު އިއާދަވާ ވާހަކަ. އިންޑިއާ ފަސޭހަކަމާއެކު ރާއްޖޭން ބަލިކުރާނެ ވާހަކަ. އަހަރެންމީ ރާއްޖޭގެ ފުޓްބޯޅަ ވަރަށް ބަލާހިތް ނުވާ މީހެއް. ރޭގެ މެޗްގައި ބޮޑަށް މަބެލީ މާމޮޅު އަޝްފާގެއް އުޅޭތީ އޭނާގެ ކުޅުމަށް. މަށަށް ފެނުނީ މުޅިންވެސް މަކަރުގެ ކުޅުން ކުޅޭތަން. އަބަދުވެސް އުޅެނީ ފައުލެއްހޯދަން. އިދިކޮޅުމީހުން އަތުންބޯޅައެއްހޯދަން މަސައްކަތް ކުރާތަނެއް ނުފެނޭ. އަބަދުވެސް ހުންނަނީ ކުރިއަށްއަރާ އެހެންމީހުން އޭނާއަށް ބޯޅައެއްދޭތޯބަލަން. މީނާގެ ކައިރިން އިދިކޮޅު ކުޅުންތެރިއަކު ވައި އެޅިލިއަސް ވެއްޓޭ. އެންމެ ގިނައިން ވެއްޓެނީ އަޝްފާގު. އެންމެ ގިނައިން ވެއްޓޭމީހަކުވެސް ފާހަގަކުރާނަމަ އެއްވަނަލިބޭނެ. އޭނާމޮޅަށް ކުޅޭތަނެއް ނުފެނޭ. ވަރަށް މޮޅަށް ވެއްޓޭތަން ފެނޭ. ދެން ޕެނަލްޓީ ވައްދާނެ ގޯނިބޭ ކުޑައަލީވެސް. ދުވަހަކު ބޯޅަ ނުކުޅޭ މީހަކަސް ދިމާލަށް އޮންނަ ހުސްގޯލެއްގެތެރަށް ބޯލަ ވައްދާލާނެ.\nއޮކްޓޯބަރ 14, 2021 08:35\nދިވެހިން ދިވެހިންގެފެންވަރުގަކުޅެފި.. ދިވެހިން ސަޕޯޓުވެސްކޮށްދީފި .. ކޯޗުންގެ މައްސަލައެއްވެސްނެތް.. ފަސޭހަކޮށް ބުނެވޭނީ ދިވެހިންނަށް މިފަދަ މުބާރާތްތަކުގަ ކުޅެވޭވަރަށްވުރެން ޖިސްމާނީގޮތުން ބައްޔޭ .. ޖިސްމާނީ ޖީލެއް ބިނާކުރެވެންދެން ފުޓްސަލް މުބާރާތްތައްއެކަނި ކުޅުންރަނގަޅުކަމަށްފެނޭ\nއޮކްޓޯބަރ 14, 2021 08:37\nމަހޭ ޕޮލީޒް ތައުބާ...\nއޮކްޓޯބަރ 14, 2021 08:38\nކުޅެފިސާރި ޖޯޝުގާ ދިވެހިން ބަލިވެއްޖެޔޯ. މަރުހަބާ މަރުހަބާ، އިންޑިޔާޓީމަށް މަރުހަބާ.\nއޮކްޓޯބަރ 14, 2021 08:50\nރާއްޖޭ ކުޅުންތެރިން ހީވަނީ ބުޅާ ކިފުޅިޔާ ކުޅެން އުޅުނުހެން. ވަރަށް ދަށް ކުޅުމެއް ރޭގެ މެޗުން ފެނުނީ. ވަރަށް ދެރަވި. އެއީ ރާއްޖެ ކުޅެންޖެހޭ ފެންވަރެއްނޫން.\nއޮކްޓޯބަރ 14, 2021 08:51\nކޮބާމަހުލޫފު ކިހިނެތް ވަނީ ސޯބޭއްވުންގަނޑު މިކަހަލަ ކޮންމެވެސް މީހަކު ދުލު ވިހަޔާހެދި ޓީމު ހަލާކުވަނީ ފުރަތަމަވެސް އެދުނީ ފާހިސްކަންކަން ކުރަން އެކަމާހުރެ ގިނަބަޔަކު ބަދުދުއާވެސް ކުރަނެ މި ބަލީގެ ފުރިހަމަ ޒިންމާ މަހުލޫފު ނަގަންޖެހޭނެ މީނަޔަކީ މާ ލަވަކިޔާހިއްވާ މީހެތް އަބަދުވެސް ކަރޯކޭ ޖައްސައިގެން އުޅެނީ\nއޮކްޓޯބަރ 14, 2021 08:54\nމަގޭ މަހަލްދީބް...މިއުޒިކް ޝޯ މަހަލްދީބް...މަހްލޫފު މަހަލްދީބް...އެމްއެމްޕީ އާރްސީ ލާރިގަނޑު މަހަލްދީބް...މަގޭވައިފްގެ ބޭބެ ގައުމުގެ ނައިބް ރައީސަކަށް ހުއްޓާ މަށަކާ ނުކުޅެވޭނެ. ކާނެ ލާރިއެއްކައިގެން ހަދާނެ އެއްޗެއް ހަދާނީ.. ވަޒީފާވެސް ނުގެއްލޭނެ..ލާރިވެސް ނުގެއްލޭނެ..މަށާމަގޭ ދަރިން ނަށް ހަލާލުވާނެ..\nއޮކްޓޯބަރ 14, 2021 09:08\nއިންޑިއާ މީހަކު ދިވެހިރާއްޖެ ޖާޒީލައިގެން އުޅުނީމަ ވާނެ ހައެތި ތިއޮތަިވެފަ\nއޮކްޓޯބަރ 14, 2021 09:39\nމިސަރުކާރުގެ އިސްވެރިން އަދި މަހޭ އަކީވެސް ހިންދީ ލަވައަށް ނިކަން މޮޅު އަދި ހިންދީ އާއިލާތަކާއި ނިކަން ގުޅުން ބަދަހި ބައެއް. ހިންދީ ކުދިންގެ އުފަލަށްވެސް ނާޗަރަންގީ ޝޯ ބާއްވާލަދީ ބްރޯ\nއޮކްޓޯބަރ 14, 2021 10:59\nމަމެންނަށް ޔަގީނޭ މަމެން ޕިންކީންގެ ވެރިކަން ނަމަ މިފަހަރު ސާފް ޗެމްޕިއަންޝިޕް ތަށި ގެންނާނެ ކަން ތަމެންގެ ކައްޕަޅި ވެރިކަމުގައި އެކަން ވެސް ނުވިއޭ ތަމެން ގެ ކައްޕަޅި ރައީސް ގާތު ހިޔާ ފްލެޓްސް ތަކުގެ ކުލި ކުޑަ ކުރާށޭ ބުނުމުން އެނާ އެކަން ނުކޮށް ރައްޔިތުންނަށް ޖެއްސުން ކޮށް ކެނެރީގެ ނަޝީދަށް ހޮޓެލް ޖެން އިން ހަތަރު ފްލޯ ސަރުކާރުގެ ޚަރަދުގައި ހިފާފައި ދީ އަދި ޖީވަނޭ މެން އެމެރިކާ ގައި ތިބެން މަހަކު 25 މިލިއަން ޑޮލަރު ޚަރަދު ކުރާއިރު އެފައިސާ އިން ހިޔާ ފްލެޓްސް ތަކުގެ ކުލި ކުޑަ ކުރެވޭނެއޭ ތަމެންގެ ކައްޕަޅި ވެރިކަން ދެން އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ


Euro ge thaareehee mubaarathah covid ge hiyani elhifai | Mihaaru\nޔޫރޯގެ ތާރީހީ މުބާރާތަށް ކޮވިޑްގެ ހިޔަނި އެޅިފައި\nޔޫރޯގެ ފުރަތަމަ މެޗު ކުޅުމަށް ހަމަޖެހިފައިވާ ރޯމްގެ އޮލިމްޕިކް ސްޓޭޑިއަމް. -- ފޮޓޯ / އޭއެފްޕީ\nޕެރިސް (11 ޖޫން) - ދިގު އިންތިޒާރަކަށް ފަހު، ޔޫރަޕްގެ ސަރަހައްދީ ފުޓްބޯޅަ މުބާރާތް ކަމަށްވާ ޔޫރޯ މިރޭ ފަށާނެ އެވެ. މުބާރާތުގެ ފުރަތަމަ މެޗުގައި، އިޓަލީ އާއި ތުރުކީ ކުރިމަތިލާއިރު، މި އަހަރު ބާއްވާ ޔޫރޯ އަކީ ތާރީހީ މުބާރާތެކެވެ. މިއީ ޔޫރަޕްގެ އެކި ގައުމުތަކަށް ބަހާލައިގެން މުބާރާތް ހޯސްޓްކުރާ ފުރަތަމަ ފަހަރެވެ. ޔޫރޯ އަށް ކުރި އިންތިޒާރު ނިމުނަސް، މުބާރާތަށް ކޮވިޑްގެ ހިޔަނި ވަނީ އެޅިފަ އެވެ.\nމިދިޔަ އަހަރު ބާއްވަން ހަމަޖެހިފައިވާ އޮތް މުބާރާތް، 12 މަހަށް ފަސްކުރީ ޔޫރަޕްގައި ކޮވިޑް ފެތުރުމުންނެވެ. ޔޫރަޕްގައި ކޮވިޑްގެ ހާލަތު ރަނގަޅުވަމުންދިޔަ، މުބާރާތް ފެށެން ވަގުތު ކުޑަތަންވެފައި ވަނިކޮށް ކޮވިޑްްގެ ހިޔަނި ވަނީ މުބާރާތަށް އެޅިފަ އެވެ. މުބާރާތުގައި ވާދަކުރާ ސްޕެއިން އާއި ސްވިޑަންގެ ބައެއް ކުޅުންތެރިން ވަނީ ކޮވިޑަށް ޕޮޒިޓިވްވެފަ އެވެ.\nސްޕެއިންގެ ސާޖިއޯ ބުސްކެޓްސް އާއި ޑިއޭގޯ ލޮރެންޓޭ ވަނީ ކޮވިޑަށް ޕޮޒިޓިވްވެފަ އެވެ. އެކަމަކު ލޮރެންޓޭ ފަހުން ކުރި ޓެސްޓު ވަނީ ނެގަޓިވްވެފަ އެވެ. އެހެން ނަމަވެސް، ސްޕެއިންގެ ޓީމު ތެރޭގައި ކޮވިޑް ފެތުރުގެ ބިރު ބޮޑުވެ، ސްޕެއިން އިން ވަނީ 17 ކުޅުންތެރިންގެ ރިޒާވް ސްކޮޑެއް ވެސް ތައްޔާރުކޮށްފަ އެވެ.\nސްވިޑަންގެ މުހިންމު ކުޅުންތެރިއެއް ކަމަށްވާ ޑެޖާން ކުލުސެވްސްކީ އާއި މަޓާޔަސް ސްވަންބާގް ވަނީ ކޮވިޑަށް ޕޮޒިޓިވްވެފަ އެވެ. އެހެންކަމުން، ސްވިޑަން އިން ވެސް ވަނީ ރިޒާވް ޓީމުގެ ހަ ކުޅުންތެރިން "ސްޓޭންޑްބައި" އަށް ނަގައިފަ އެވެ.\nމީގެ ކުރިން ސްކޮޓްލޭންޑްގެ ކުޅުންތެރިއެއް ވެސް ކޮވިޑަށް ޕޮޒިޓިވްވެ، ނެދަލޭންޑްސްއާ ދެކޮޅަށް ކުޅެން އޮތް އެކުވެރިކަމުގެ މެޗެއްގެ ކުރިން އެ ޓީމުން ހަ ކުޅުންތެރިއަކު ޓީމުން އެކަހެރިކުރި އެވެ.\nކޮވިޑްގެ ހިޔަނި ޔޫރޯ އަށް އެޅިފައި އޮތް ނަމަވެސް، ޔުއޭފާގެ ރައީސް އެލެކްޒަންޑާ ސެފަރިން ވިދާޅުވީ މުބާރާތަށް ކަނޑައަޅާފައިވާ ކޮވިޑް ޕްރޮޓަކޯލްތަކާއި ރައްކާތެރިކަމުގެ ފިޔަވަޅުތަކާއެކު، މި މުބާރާތް ރައްކާތެރިކަމާއެކު ކުރިއަށް ގެންދެވޭނެކަން ޔަގީންކުރައްވާ ކަމަށެވެ.\nޔުއޭފާގެ ރައީސް ސެފަރިން. -- ފޮޓޯ / އޭއެފްޕީ\nކޮވިޑްގެ ނުރައްކަލަށް ވިސްނައި، ޔުއޭފާ އިން ވަނީ މި އަހަރުގެ ޔޫރޯގައި ވާދަކުރާ ޓީމުތަކަށް ސްކޮޑްގައި އިތުރު ކުޅުންތެރިން ޖެހުމުގެ ފުރުސަތު ދީފަ އެވެ. ކުރިން 26 ކުޅުންތެރިން ސްކޮޑުގައި ޖެހުނު ނަމަވެސް، މި އަހަރުގެ މުބާރާތުގައި 33 ކުޅުންތެރިން ސްކޮޑްގައި ރަޖިސްޓްރީކުރެވެ އެވެ.\nޔުއޭފާ އިން އުންމީދުކުރަނީ ޗެމްޕިއަންސް ލީގު ކާމިޔާބުކަމާއެކު ކުރިއަށް ގެންދިޔަ ޕްރޮޓޯލްތަކާއެކު، މި އަހަރުގެ ޔޫރޯ ވެސް ކާމިޔާބުކަމާއެކު ކުރިއަށް ގެންދިއުމަށެވެ. އެކަމަކު މުބާރާތުގެ ތެރެއިން ވެސް ކުޅުންތެރިއަކު ޕޮޒިޓިވްވެދާނެ ކަމަށް ވިސްނާފައި، ޔުއޭފާ އިން ވަނީ ގަވައިދުތަކެއް ހަދައިފަ އެވެ. އެކަމަކު އެންމެ މަދުވެގެން 13 ކުޅުންތެރިންނާއެކު ވެސް، މެޗު ކުޅެންޖެހޭ އެވެ. ކޮވިޑާހެދި ޓީމެއްގައި 13 ކުޅުންތެރިން ހަމަނުވެއްޖެ ނަމަ، އެ މެޗު ކުޅުމަށް 48 ގަޑިއިރު ދޭނެ އެވެ. އެ މުއްދަތުގެ ތެރޭގައި މެޗު ކުޅޭ ވަރަށް ކުޅުންތެރިން ހަމަނުވެއްޖެ ނަަމަ، ކޮވިޑަށް ކުޅުންތެރިން ޕޮޒިޓިވްވި ޓީމަށް މެޗު ގެއްލުނު ކަމަށް ނިންމާނެ އެވެ.\nމެޗުތައް 11 ސިޓީއެއްގައި، ސަޕޯޓަރުން ވައްދާނެ\nޔޫރަޕްގެ އެކި ސިޓީތައް ބަހާލައިގެން ޔޫރޯ މުބާރާތެއްގެ ބޭއްވުމުގެ ހިޔާލު އެންމެ ފުރަތަމަ ފާޅުކުރީ ޔުއޭފާގެ ކުރީގެ ރައީސް މިޝޭލް ޕްލެޓިނީ އެވެ. މީގެ 10 ވަރަކަށް އަހަރު ކުރިން އެންމެ ފުރަތަމަ ދޫކޮށްލި ހިޔާލާ އެއްގޮތަށް، މި ބާއްވާ ޔޫރޯގެ މުބާރާތަކީ ތާރީހީ މުބާރާތަކަށް ވާނެ އެވެ.\nއެކަމަކު ކޮވިޑް-19ގެ ނުރައްކަލާހެދި، ހަންގޭރީގެ ބުޑަޕެސްޓްގައި ކުޅޭ މެޗުތައް ފިޔަވައި، އެހެން ހުރިހާ ސިޓީއެއްގައި ވެސް މެޗުތަަކަށް ސަޕޯޓަރުން ވައްދާނީ ވަކި އަދަކަށެވެ. ބުޑަޕެސްޓްގެ ޕުސްކަސް އެރީނާގައި ކުޅޭ މެޗުތަކަށް، ސްޓޭޑިއަމްގެ ޖާގަ ފުރޭ ވަރަށް ސަޕޯޓަރުން ވައްދާނެ އެވެ. އެކަމަކު މެޗު ބަލަން ވަންނަ ފަރާތްތަކުން ވެސް އަމަލުކުރަންޖެހޭ ކޮވިޑްގެ ޕްރޮޓޯލްކާއި ރައްކާތެރިކަމުގެ ފިޔަވަޅުތަކެއް ވަނީ ކަނޑައަޅައިފަ އެވެ.\nދެންހުރި ސިޓީތަކުގައި، ދަނޑަށް ވަންނަ އަދަދުތައް ކަނޑައަޅާފައިވަނީ ވަކިވަކި ގައުމުތަކުގެ ކަމާބެހޭ އިދާރާތަކުން ކަނޑައަޅާފައިވާ މިންވަރަށެވެ. އެގޮތުން، މިއުނިކްގެ އެލައަންޒް އެރީނާ އަށް ވެއްދޭނީ 14،500 ސަޕޯޓަރުންނެވެ. އެއީ އެ ސްޓޭޑިއަމްގެ ޖާގައިގެ 25 ޕަސެންޓެވެ. އިންގްލެންޑްގެ ވެމްބްލީ ސްޓޭޑިއަމަށް 22،500 ސަޕޯޓަރުންނަށް ވަދެވޭނެ އެވެ. އެއީ ސްޓޭޑިއަމްގެ ޖާގައިގެ 25 ޕަސެންޓެވެ.\nމުބާރާތް ކުރިއަށްދާއިރު ވެސް، ގައުމުތަކުން ކޮވިޑްގެ ފިޔަވަޅުތަަކަށް ލުއިއެއް ދީފި ނަމަ، ދަނޑަށް ވައްދާ މީހުންގެ އަދަދު އިތުރުކުރުމުގެ ފުރުސަތު އެބައޮތެވެ. -- އޭއެފްޕީ\nފުޓްބޯޅަ އިޓަލީގެ ގައުމީ ޓީމް


"Dhevansoora" ge2vana baeh hadhany | Mihaaru\n"ދެވަންސޫރަ" ގެ މަންޒަރެއްގައި ޔޫއްޕެ އާއި ޝިފާ: ފިލްމްގެ ދެވަނަ ބައި ގެނެސް ދޭނީ އަންނަ އަހަރު.\n"ދެވަންސޫރަ" ގެ ވެސް ދެވަނަ ބައެއް ގެނެސް ދޭނަން: ޔޫއްޕެ\n15 ފެބުރުއަރީ 2018 - 06:243comments\nއޭނާގެ ސްކްރީންޕްލޭއަކަށް ހަދާފައިވާ އެ ފިލްމަކީ ސިއްރު މަރެއްގެ ހަގީގަތް ހޯދަން ކުރާ މަސައްކަތް ދައްކުވައިދޭ ފިލްމެކެވެ.\n"މީގެ މަސައްކަތް ފެށި އިރު ވެސް ދެ ބައެއް ހަދާ ގޮތަށް އޮތީ. ޝޫޓިން ފެށި އިރު، އަހަރެމެން ޕްލޭން ވެސް ކުރިން ދެ ބައިގެ ޝޫޓިން އެއްކޮށް ކުރިއަށް ގެންދަން ވެސް،" ޔޫއްޕެ ބުންޏެވެ. "ފިލްމު ގެނެސްދީފައި އޮންނާނީ ވެސް މީގެ ވާހަކަ އިތުރަށް ކުރިއަށް ގެންދެވޭ ގޮތަށް."\nއެކަމަކު ޔޫއްޕެ ބުނީ "ދެވަންސޫރަ" ބެލި ބައެއް މީހުން ފިލްމްގައި ލޯބީގެ ބައި ތަންކޮޅެއް ކުޑަވެގެން ކޮމެންޓް ކުރި ކަމަށެވެ.\n"އެހެންވެ ދެވަނަ ބައި ހަދާ އިރު، ލޯބީގެ ބައި ތަންކޮޅެއް ބޮޑަށް އިތުރުކޮށްލައިގެން ގެނެސްދޭން މިހާރު ވިސްނުން ހުރީ،" އޭނާ ބުންޏެވެ.\nނަމަވެސް މި އަހަރު "ދެވަންސޫރަ" ގެ ދެވަނަ ސްކްރީނަށް އައުމުގެ ފުރުސަތު ކުޑަ އެވެ.\n"ސިޔާސީ ހަލަބޮލިކަމާ އެކު، ފިލްމީ މަސައްކަތްތަކާއި ފިލްމީ ވިޔަފާރި އަށް ވަރަށް ބޮޑަށް އަސަރު ކުރާނެ. ދެވަންސޫރަ އަޅުވަން ކައިރިވި ދަނޑިވަޅާ ސިޔާސީ ގޮތުން ގައުމު ހަލޮބޮލިވެގެން މި ދިޔައީ. އޭގެ ސަބަބުން ފިލްމްގެ ވިޔަފާރި އަށް އަސަރު ވެސްކޮށްފައި އޮތީ،" ޔޫއްޕެ ބުންޏެވެ. "އެހެންވެ އަންނަ އަހަރުގެ ތެރޭގައި ދެވަނަ ބައި ގެނެސްދޭން މިހާރު ވިސްނުން ހުރީ."\n"ދެވަންސޫރަ" ގެ ތީމް ލަވަ.\nމި މަހުގެ6ވަނަ ދުވަހުން ފެށިގެން "ދެވަންސޫރަ" ދައްކަމުން އަންނަ އިރު، އޮލިމްޕަހުގައި މި މަހުގެ 17 އާ ހަމައަށް ޝޯތައް ދައްކާނެ އެވެ.\nޔޫއްޕެ ބުނީ ފިލްމަށް އާންމުންގެ ފަރާތުން ލިބުނު ކޮމެންޓްތައް ވަރަށް ޕޮޒިޓިވް ކަަމަށެވެ.\n"ދިވެހި ސިނަމާ އަށް ވަރަށް އާ ޖޯންރާއެއް މިއީ. އެއާ އެކު ވެސް ފިލްމް ބެލި ގިނަ މީހުންގެ ފަރާތުން ލިބުނު ކޮމެންޓްތަކާ ދޭތެރޭ ވަރަށް ހިތްހަމަޖެހޭ،" އޭނާ ބުންޏެވެ.\n"ދެވަންސޫރަ" ގެ ކާސްޓުންގެ ތެރޭގައި ޔޫއްޕެ، އަލަށް ތައާރަފުވި މަރިޔަމް ޝިފާ، އަލީ އާޒިމް (ދޮންއައްޔަ)، ފާތުމަތު އާޒިފާ (އަޒޫ)، އަހުމަދު ސައީދު، އަހުމަދު އީސަ (އާނަންދު)، ނާޝިދާ މުހައްމަދު (ނާއްކޮ)، ޖާދުﷲ އިސްމާއީލް (ޖާދު) އަދި އިބްރާހީމް ޖިހާދު (ޖިމީ) ހިމެނެ އެވެ.


SunOnline: Husseinbe raheenu kuri massala: Latheefge hukuma medhu highcourt in gotheh ninmanee\nހުސޭނުބެ ރަހީނު ކުރި މައްސަލަ: ލަތީފުގެ ހުކުމާ މެދު ހައިކޯޓުން ގޮތެއް ނިންމަނީ\nނަޖާހު މަސްއޫދު 20 Feb 2020, 13:20\nހުސޭނުބެ މަރާލި މައްސަލައިގައި އުމުރު ދުވަހަށް ޖަލަށްލި މުހައްމަދު ލަތީފު (ވ) ކްރިމިނަލް ކޯޓުގައި އޮތް އަޑުއެހުމަކަށް ފަހު ކަރެކްޝަންސްގެ ވެހިކަލަށް އަރުވަނީ -- ސަން ފޮޓޯ\nދެހާސް ދިހަވަނަ އަހަރު އަނިޔާވެރި ގޮތަކަށް މަރާލާފައި އޮއްވާ ފެނުނު، ހއ. ހޯރަފުށީ ސީވިއު ހުސައިން މުހައްމަދު މަނިކު (ހުސޭނުބޭ) ރަހީނުކުރި މައްސަލައިގައި އުމުރަށް ޖަލަށްލާން ހުކުމް ކުރި ހއ. ހޯރަފުށީ، ޅޮހީގޭ، މުހައްމަދު ލަތީފުގެ އިސްތިއުނާފު މައްސަލައިގެ އަޑުއެހުންތައް ނިންމާލައިިފިއެވެ.\nހުސޭނުބެ ރަހީނު ކުރި މައްސަލައިގައި ފުލުހުން ތުހުމަތު ކުރީ ފަސް މީހަކަށެވެ. އޭގެ ތެރެއިން، ދެ މީހުންނާ ދެކޮޅަށް ހެކި ނެތުމުން ދައުވާކޮށްފައި ނުވެއެވެ. ދައުވާ ކުރީ ހުސޭނުބެއަށް ބޮޑުބޭބެ ކިޔާ ލަތީފްގެ އިތުރުން ހއ. ހޯރަފުށީ އުންމީދީ މަންޒިލް، އަހްމަދު އިބްރާހީމާއި އެރަށު ސޯސަންވިލާ، ނުއުމާން އަބްދުﷲގެ މައްޗަށެވެ. އެ ތިން މީހުންގެ މައްޗަށް ކުރި ޓެރަރިޒަމްގެ ދައުވާ ސާބިތުވެ، ކްރިމިނަލް ކޯޓުން ވަނީ އެ ތިން މީހުންނަށް އުމުރު ދުވަހުގެ ޖަލު ހުކުމެއް އިއްވައިފައެވެ.\nއެ މައްސަލައިގައި ޖަލަށްލި އަހުމަދު އިބްރާހިމްގެ ހުކުމް މީގެ ކުރިން ހައިކޯޓުގައި އިސްތިއުނާފުކުރުމުން އޭނާގެ ހުކުމް ދަމަހައްޓަން ހައިކޯޓުން ވަނީ ހުކުމްކޮށްފަ އެވެ.\nހުކުމް ކުރި ތިން މީހުންގެ ތެރެއިން ލަތީފުވެސް ވަނީ އޭނާގެ ހުކުމް ހައިކޯޓުގައި އިސްތިއުނާފުކޮށްފައެވެ. އެ މައްސަލަ މީގެ ކުރިން އޮތީ އަޑުއެހުންތައް ނިންމާލައިފައެވެ. އެ މައްސަލަ އެންމެ ފުރަތަމަ ހައިކޯޓުގައި ބެއްލެވީ ގާޒީ ހަސަން އަލީއާއި، ގާޒީ ޝުޖާއު އުސްމާނާއި، ގާޒީ މުހައްމަދު ނިޔާޒެވެ. ގާޒީ ހަސަން އަލީ ސަސްޕެންޑުކޮށްފައި ހުރުމުން އޭނާގެ ބަދަލުގައި ގާޒީހި ޝުއައިބު ހުސެއިން ޒަކަރިއްޔާ ބެންޗުގައި މަނައި، އެކަމާ ގުޅިގެން އިޖުރާއީ އަޑުއެހުމެއް މިއަދު ހައިކޯޓުގައި ވަނީ ބާއްވައިފައެވެ.\nއެ އަޑުއެހުމުގައި ދިފާއީ ވަކީލު އަހުމަދު ޝާފިއު ވަނީ ދިފާއީ ބައެއް ނުކުތާތައް ފާހަގަކޮށްފައެވެ. އޭނާ ވިދާޅުވީ، ހުސޭނުބެގެ މަރާ ގުޅިގެން ފުލުހުން ހިންގި ތަހުގީގުގައި ލަތީފު ހަނުހުރުމުގެ ހައްގު ބޭނުންކުުރުމުންވެސް ފުލުހުން އޭނާއާ ސުވާލުކޮށްފައިވާ ކަމަށެވެ. އަދި އޭނާއާ ސުވާލު ކުރަން ފެށީ ހައްޔަރުކުރުމަށް ފަހު ވަކީލަކު ހަމަޖައްސައިދޭން އެދުމުން ވަކީލަކު ހަމަޖައްސައި ނުދީ ކަމަށްވެސް އޭނާ ވިދާޅުވިއެވެ. އަދި ލަތީފުގެ މައްޗަށް ކުރި ދައުވާގައި ބުނެފައި ވަނީ އޭނާ ކުރި ކުށަކީ އެހީތެރިވުމުގެ ކުށެއް ކަމަށާއި އެހެންކަމުން އޭނާގެ މައްޗަށް ކުރެވޭނީ 10 އަހަރާއި 15 އަހަރާ ދެމެދުގެ ޖަލު ހުކުމެއް ކަމަށެވެ. އެކަމަކު، އޭނާގެ މައްޗަށް ކޮށްފައި ވަނީ އުމުރު ދުވަހުގެ ޖަލު ހުކުމެއްކަން ޝާފިއު ފާހަގަކުރެއްވިއެވެ.\nދައުލަތުގެ ވަކީލު އަބްދުﷲ ރާބިއު ވިދާޅުވީ، ހަނު ހުރުމުގެ ހައްގު ބޭނުން ކުރުމުގެ ކުރިންވެސް ލަތީފު ފުލުހުންނާ ވާހަކަ ދެއްކި ކަމަށެވެ. އަދި ހައްޔަރު ކުރުމުން ވަކީލަކަށް އެދުނީ އެ މައްސަލައިގައި ދައުވާ ކުރި މީހުންގެ ތެރެއިން ހަމައެކަނި ނޫމާން ކަމަށާއި ލަތީފާއި އިބްރާހިމް ވަކީލުންނަށް ނޭދޭ ކަމަށް އޭނާ ވިދާޅުވިއެވެ. މީގެ ކުރިން ބޭއްވި އަޑުއެހުންތަކުގައި ދިފާއުގެ ހުރިހާ ނުކުތާތަަކަށް ޖަވާބު ދީފައިވާނެ ކަމަށް ވިދާޅުވެ ނުކުތާތަކާ ބެހޭގޮތުން ރާބިއު ތަފްސީލުކޮށް ވާހަކައެއް ނުދައްކަވައެވެ.\nބެންޗުގައި ހިމެނިވަޑައިގަންނަވާ އިސް ފަނޑިޔާރު ޝުޖާއު އުސްމާން ވިދާޅުވީ، ދެން އެ މައްސަލައިގައި އޮންނާނީ ހުކުމް ކުރުން ކަމަށެވެ. އަދި ހުކުމް ކުރުމުގެ އަޑުއެހުން ވީހާވެސް އަވަހަށް ތާވަލުކުރައްވާނެ ކަމަށް އޭނާ ވިދާޅުވިއެވެ.\nދައުލަތުން ލަތީފާއި ނޫމާން އަދި އިބްރާހިމްގެ މައްޗަށް އުފުލި ޓެރަރިޒަމްގެ ދައުވާގައި ބުނެފައިވަނީ 2010 ވަނަ އަހަރުގެ ސެޕްޓެމްބަރު މަހުގެ 27 ވަނަ ދުވަހުގެ ރޭ ހުސޭނުބޭ ރަހީނުކޮށް ފަޅުގޯއްޗަކަށް އެއްލާލުމަށްފަހު އަނގަޔަށް ގިނައަދަދެއްގެ ވެލިތަކެއް އަޅައި ނޭވާ ހާސްކޮށްލުމުން އޭނާ މަރުވެފައިވާ ކަމަށެވެ. ރަހީނުކުރިކަން ސާބިތުވި ނަމަވެސް ހުސޭނުބެ މަރާލުމުގެ ކުށް އެ މީހުންގެ މައްޗަށް ސާބިތެއް ނުވެއެވެ.\nޚާޝުގްޖީގެ ދަރިން ގާތިލުންނަށް މައާފްކޮށްފި


ޤައުމީ އެވޯޑް އަޔުޝްމަން އާއި ވިކީ އަށް ޤައުމީ އެވޯޑް އަޔުޝްމަން އާއި ވިކީ އަށް\nޤައުމީ އެވޯޑް އަޔުޝްމަން އާއި ވިކީ އަށް\nއިންޑިއާ ސަރުކާރުންދޭ އެންމެ ޝަރަފްވެރި އެއް އެވޯޑު ކަމުގައިވާ "ޤައުމީ ފިލްމް އެވޯޑް"ގެ އެންމެ މޮޅު އެކްޓަރގެ އެވޯޑު މިފަހަރު ލިބިފައިވާ ވަނީ ބޮލީވުޑްގައި މިހާރު އެންމެ އަރަމުންނަ ދެ ތަރިން ކަމުގައިވާ އަޔުޝްމަން ކުރާނާ އާއި، ވިކީ ކޯޝަލް އަށެވެ.\nމިދިޔަ ހުކުރު ދުވަހު އިޢުލާން ކުރި 66 ވަނަ ޤައުމީ ފިލްމް އެވޯޑް ގައި އެންމެ މޮޅު އެކްޓްރެސްގެ އެވޯޑް ހޯދާފައިވަނީ ސައުތު އިންޑާގެ ފިލްމެއްކަމަށްވާ "މަހާނަތީ" އިން ކީރްތީ ސުރޭޝް އެވެ.\nއަޔުޝްމަން އެވޯޑު ލިބިފައިވަނީ މިދިޔަ އަހަރު ރިލީޒް ކުރި ތްރިލަރ ފިލްމް "އަންދާނުން" އިންނެވެ. ފިލްމުގައި އޭނާ ފެނިގެން ދިޔައީ ލޯފަން މީހަކަށް ހެދިގެން އުޅޭ މިއުޒިކް ކުޅޭ މީހެއްގެ ރޯލުންނެވެ. މި ފިލްމުގައި އަޔުޝްމަން ދައްކާފައިވާ އެކްޓިން އަށް އޭނާއަށް ބޮޑު ތަރުޙީބެއް ވަނީ ލިބިފައެވެ.\nވިކީ އަށް އެވޯޑު ލިބިފައިވަނީ މި އަހަރުގެ ޖެނުއަރީ މަހު ރިލީޒް ކުރި ފިލްމް "އުރީ - ދި ސަރޖިކަލް ސްޓްރައިކް" އިންނެވެ. ބޮކްސް އޮފީހުގައި ބޮޑު ކާމިޔާބީ އެއް ހޯދާފައިވާ މިފިލްމްގައި ވިކީ ފެނިގެން ދިޔައީ އާރމީ އޮފިސަރެއްގެ ރޯލުންނެވެ.\n"އުރީ" އަކީ 2016 ގައި ޕާކިސްތާނުގެ ޓެރަރިސްޓް ޖަމާޢަތަކުން އިންޑިއާ އަށް ދިން ޓެރަރިސްޓް ޙަމަލާ އެއްގައި އެ ޤައުމުގެ 19 ސިފައިން މަރައިލި ޙާދިސާގެ ރައްދުގައި އިންޑިއާގެ ޢަސްކަރިއްޔާ އިން ކުރިއަށް ގެންދިޔަ ސާރޖިކަލް އޮޕަރޭޝަނަށް ބިނާކޮށް ހަދާފައިވާ ފިލްމެކެވެ.\nމިފަހަރުގެ އެވޯޑުގައި ބޮލީވުޑްއިން ގިނަ އެވޯޑުތަކެއް ހޯދާފައިވާނީ "އަންދާދުން"، "އުރީ- ދި ސަރޖިކަލް ސްޓްރައިކް"، "ބަދާއީހޯ" އަދި "ޕަދްމާވަތް" އެވެ.\nއެންމެ މޮޅު ހިންދީ ފިލްމުގެ އެވޯޑް ލިބިފައިވަނީ "އަންދާދުން" އަށެވެ. އަދި ފިލްމް "އުރީ- ދި ސަރޖިކަލް ސްޓްރައިކް"، އިން އަދިތްޔާ ދަރު އަށް ވަނީ އެންމެ މޮޅު ޑައިރެކްޓަރުގެ އެވޯޑު ލިބިފައެވެ.\nއިތުރު އެވޯޑު ތަކަށް ބަލާލާއިރު އެންމެ މޮޅު ސަޕޯޓިންގ އެކްޓްރެސްގެ އެވޯޑު ފިލްމް "ބަދާއީހޯ"އިން ސުރޭކާ ސިކްރީ އަށް ވަނީ ލިބިފައެވެ. މިދިޔަ އަހަރުގެ އެންމެ ފާހަގަ ކޮށްލެވޭ އެއް ފިލްމު ކަމަށްވާ "ޕަދްމާވަތް" އަށް ވަނީ އެންމެ މޮޅު ސޯޝަލް ފިލްމް އެވޯޑް އަދި އެ ފިލްމުން ޑައިރެކްޓަރ ސަންޖޭ ލީލާ ބަންސާލީ އަށް ވަނީ އެންމެ މޮޅު މިއުޒިކް ޑައިރެކްޓަރުގެ އެވޯޑު ވެސް ލިބިފައެވެ.


Texas Ge Udumathin Goiyneygey Ayyeh Feni, Alien Ge Vaahakathah Gina Vehje - Vaguthu\nކޮވިޑް-19: އުއްމީދު ގުޅިފައި އޮތީ ވެކްސިނާ - 23 ގަޑިއިރު ކުރިން\nޓެކްސަސްގެ އުޑުމަތިން ގޮތްނޭނގޭ އައްޔެއްފެނި، އޭލިއަނުންގެ ވާހަކަތައް ގިނަވެއްޖެ\n10 މަސް ކުރިން ( ސެޕްޓެމްބަރު 18, 2020 )\nއެމެރިކާގެ ޓެކްސަސްގައި އޮންނަ އަވަށެއްގެ އުޑުމަތިން ގޮތްނޭނގޭ އައްޔެއް ފެނި، އެކަމަށް ގިނަ ބައެއްގެ ސަމާލުކަން ހުއްޓިއްޖެ އެވެ.\nމި ހާދިސާ ހިނގި ވަގުތު ގިނަ ބަޔަކަށް މި މަންޒަރު ފެނިގެން ވީޑިއޯވެސް ނަގާފައި ވާއިރު، ގިނަ ބަޔަކު ބުނަމުން ދަނީ މިއީ އޭލިއަނުން ދަތުރުކުރި "ޔޫއެފްއޯ" އެއް ކަމަށެވެ.\nދެމިނެޓެއްހާއިރު ވަންދެން އެ ސަރަޙައްދުގެ މަތިން މި އަލި ފެންނަން ހުރިއިރު، އާދަޔާއި ޚިލާފަށް ބާރުމިނުގައި ދަތުރުކުރި މަންޒަރު ފެނިފައި ވެއެވެ. އެހެންކަމުން މިއީ "އިންސާނުން އުފައްދާފައިވާ އެއްޗެއް ނޫން" ކަމަށް ގިނަ ބަޔަކު ދަނީ ބުނަމުންނެވެ.\nމި ހާދިސާ އަކީ އޭލިއަނުންނާއި ގުޅުންހުރި ކަމެއް ކަމަށް ބައެއް މީހުން ދެކޭއިރު، އަނެއް ބަޔަކު ބުނަމުން ދަނީ އެއީ ފުއްޕާހަމަކަށްވެސް ވުން އެކަށިގެންވާ ކަމަށެވެ. އަދި ބައެއް މީހުން އެއީ ޕްލާސްޓިކް ކޮތަޅެއް ކަމަށްވެސް ބުނެފައި ވެއެވެ.\nދާދިފަހުންވެސް ރޭގަނޑުގެ ވަގުތެއްގައި ޓެކްސަސްގެ އުޑުމަތިން ގޮތްނޭނގޭ އަލިތަކެއް ފެނިފައި ވެއެވެ. މިއަލިތައް އުޑުމަތިން ދަތުރުވި ވަގުތު "ބަދަލުތަކެއް އައި" ކަމަށް މަންޒަރުދުށް ބައެއް މީހުން ބުނެފައި ވެއެވެ. އެ މަންޒަރު ފެންނަ ވީޑިއޯތައްވެސް އިންޓަނެޓުގައި ވަނީ ދައުރުވެފައެވެ.\nމީގެ ކުރިންވެސް ދުނިޔޭގެ އެކި ސަރަޙައްދުތަކުން މިފަދަ ގޮތްނޭނގޭ އަލިތައް ފެނިގެން ގިނަބައެއްގެ ސަމާލުކަން ލިބިފައި ވެއެވެ. އޭލިއަނުން އުޅޭކަމަށް ޤަބޫލުކުރާ މީހުން ސިފަކުރާ ގޮތުން މިއީ އެހެން ގުރަހަ (ޕްލެނެޓް) އަކުން ދުނިޔެއަށް ދަތުރުކުރާ އޭލިއަން އުޅަނދުތަކެކެވެ.\nއޭލިއަނުންގެ ވާހަކަތައް ފާއިތުވެދިޔަ ދުވަސްތަކުގައި ގިނަވެފައި ވަނިކޮށް މި މަންޒަރު ފެނުމުން ބައެއް މީހުން ވަނީ ކަންބޮޑުވުން ވެސް ފާޅުކޮށްފައެވެ. ދާދިފަހުން އެމެރިކާގެ ޖައްވީ އިދާރާ، ނާސާ އިން ވަނީ ދުނިޔެ އާއި އެންމެ ގާތުގައިވާ ޒުހުރަތު (ވީނަސް) ގައި ދިރުމެއް ވެދާނެކަމަށް ހެކިދޭ ކަންތައްތަކެއް ހޯދިފައިވާކަން ހާމަކޮށްފައެވެ.\nސައިންސްވެރިން ބުނާގޮތުން ޒުހުރަތުގެ ވައިގެ ފަށަލަތަކުން، ދުނިޔޭގެ ވައިގެ ފަށަލަތަކުގައި ހުންނަފަދަ، ދިރުންތައް ހުރުމުން އުފެދޭ މާއްދާއެއް ވަނީ ފެނިފައެވެ. ނަމަވެސް ޒުހުރަތުގައި ދިރުމެއްވާކަމުގެ ޔަޤީންކަން އަދި ހޯދިފައެއް ނުވެއެވެ.\nޒުހުރަތަކީ މި ސޫރުދަނިޒާމު (ސޯލާސިސްޓަމް) ގެ އެންމެ ހޫނުގަދަ ގުރަހައެވެ. އިރާއި އެންމެ ގާތުގައިވާ ގުރަހައަށްވުރެ ވެސް ހޫނުގަދަ ޒުހުރަތަކީ އަލިފާނުގެ ކޯރުތައް ދައުރުވާ ގުރަހައެކެވެ. އެހެންކަމުން މިފަދަ މާހައުލެއްގައި ދިރިއުޅެވޭނީ ދުނިޔޭގެ ދިރުންތަކާއި އަޅާބަލާއިރު އާދަޔާއި ޚިލާފު ދިރުންތަކަށް ކަމަށް ތަޖުރިބާކާރުން ޤަބޫލުކުރެއެވެ.\nމޫނު ބުރުގާ އަޅައިގެން "އަނބިމީހާއަށް ވެގެން" ފުރަން އުޅުނު މީހަކު ހައްޔަރުކޮށްފި\nސެޕްޓެމްބަރު 18, 2020 06:07\nމިއޮއް ބޮޑު ދުނިޔޭގަ އެމެރި ކާ ނޫން ތާ ކަށް އެލިޔަނުން ނުދަނީތަ. އަޖައިބެއްދެންމި.\nސެޕްޓެމްބަރު 18, 2020 13:21\nއެެމެރިކާއަށް އެކަންޏެއް ނޫން އޭލިއަނުންނާ އުދުހޭ އެއްޗެހި ފެންނަނީ. މުޅި ދުނިޔޭގެ ހުރިހާ ގައުމަކަށްހެން ފެނޭ. ނުފެންނަ ގައުމެއް ނެތޭ ބުންޏަސް ރަގަޅުވާނެ. އެންމެން އެމީހުންނަށް ފެންނަ އާދަޔާ ޚިލާފު ވާހަކަތައް ކިޔައިދީއެއް ނޫޅޭ ދުނިޔޭގަ އޮންނަ ޒަމާންވީ މަލާމާތްކުރުމުގެ އާދައާ ހެދި. އެހެން މީހުން އިންޓަނެޓްގަ ހިއްސާކޮށްފަ ހުންނަ ވާހަކަތައް ކިޔާލީމަ އެނގޭނީ ކަންކަން ހިނގާގޮތް. އޭލިއަނުންނޭ ބުނީމަ މީހުން ހަޖޫޖެހި ޒަމާން މިހާރު ގޮއްސި. އެތައް ޗެނަލަކުން މިހާރު އެކަމާ ބެހޭ ޕްރޮގްރާމްތައް ދައްކާ އުޅޭ. އެމެރިކާ މީހުންނަށް ނުއުފެއްދޭވަރުގެ ބާރުމިނުގަ ދުވާ އެއްޗެހި އުޅޭކަމަށް އެއްބަސްވާން އެމެރިކާ މީހުން ބޭނުމެއްނުވޭ، ލަދެއްގަ ނުބެދޭންވެގެން. އެހެންވީމަ އެމީހުން ބޭނުންވަނީ އެކަން ސައިންސްގެ ނަމުގަ ފޮރުވަން.\nސެޕްޓެމްބަރު 18, 2020 10:15\nބޯގަޅިން...1969ވަނަ އަހަރު ހަނދައް ގޮސްސީމޭ ކިޔާފަބުހުތާން ދޮގު ތިއެމަރިކާ ހެދި...ކޮން އޭލިޔަންއޭ ކިޔާކަށް ކަލޭމެން އަމިއްލައަށް ހަދައިގެން އުޅޭނަމެއްތީ...ބޯހަލާކު


Tourism Minister ayyan nukoh maheh vanee! | Mihaaru\nމަގާމުން ވަކިކުރި އަލީ ވަހީދާ އެކު ރައީސް އިބްރާހިމް މުހައްމަދު ސޯލިހް: ސަރުކާރުން ބުނީ ލަސް ނުވެ މިނިސްޓަރަކު އައްޔަންކުރާނެ ކަަމަށް. --ފޮޓޯ/މިހާރު\nކޮވިޑް-19އާ ހެދި ރާއްޖެ އަށް ކުރިމަތިވެފައިވާ އިގުތިސާދީ ދަތި ހާލަތުން އަރައިގަތުމަށް ބޯޑަރު އަލުން ހުޅުވާލައި ޓޫރިސްޓުން ގެންނަން ފަށާފައިވާ އިރު ޓޫރިޒަމް މިިނިސްޓަރަކު އައްޔަން ނުކޮށް ލަސްވުމުގެ ކަންބޮޑުވުން ބައެއް މީހުން ފާޅުކުރަން ފަށައިފި އެވެ.\nކެބިނެޓުގައި ވަޒީރުން ތަމްސީލް ކުރައްވަނީ ސަރުކާރު ހިންގާ ކޯލިޝަންގައި ހިމެނޭ ޕާޓީތަކުން ކަން ފާހަގަކުރައްވައި އިދިކޮޅު ޕީއެންސީގެ ނައިބު ރައީސް އަދި މަޖިލީހުގެ މާވަށު ދާއިރާގެ މެމްބަރު މުހައްމަދު ސައީދު ގޮވާލެއްވީ ގުރުއަތު ލައިގެން ނަމަވެސް ޓޫރިޒަމް މިނިސްޓަރަކު އައްޔަން ކުރުމަށެވެ. ޓޫރިސްޓުން ރާއްޖެ އަންނަން ފަށާފައިވާ އިރު މި ހާލަތުގައި ޒިންމާ އުފުއްލަވާނެ ވަޒީރަކު ހުންނަވަން ޖެހިވަޑައިގަންނަވާނެ ކަން އޭނާ ފާހަގަކުރެއްވި އެވެ.\nމިނިސްޓަރަކު ނެތި އެ ވުޒާރާ ހިންގާތާ އަންނަ އާދީއްތަ ދުވަހަށް މަހެއް ވާނެ އެވެ.\nޓޫރިޒަމް މިނިސްޓަރަކަށް ދެން ވަޑައިގަންނަވާނެ ބައެއް ބޭފުޅުންނާ މެދު ސޯޝަލް މީޑިއާގައި ހިޔާލު ފާޅުކުރިޔަސް ސަރުކާރާއި ކޯލިޝަންގެ ޕާޓީއަކުން ވެސް މިހާތަނަށް އެކަމާ ބެހޭ ގޮތުން އެއްޗެކޭ ނުބުނެ އެވެ. ކުރިން ވެސް ޖުމްހޫރީ ޕާޓީ އަށް ދޫކޮށްފައިވާ ޓޫރިޒަމަށް ދެން ވެސް ވަޑައިގަންނަވާނީ އެ ޕާޓީގެ ބޭފުޅެއް ކަމަށް ވެސް އޮތީ އަޑުއަރައިފަ އެވެ.\nއެގޮތުން ދެން އެ މިނިސްޓްރީއާ ހަވާލުވެވަޑައިގަންނަވާނީ، ކުރީގެ ރައީސް މައުމޫން އަބްދުލްގައްޔޫމްގެ ވެރިކަމުގެ ފަހު، ދުވަސްކޮޅު ޓޫރިޒަމް މިނިސްޓަރުކަން ކުރެއްވި ޑރ. އަބްދުﷲ މައުސޫމް ކަމަށް ސިޔާސީ ބައެއް މީހުން ޔަގީންކުރެ އެވެ. ރައްޔިތުންގެ މަޖިލީހުގެ ކެލާ ދާއިރާގެ މެމްބަރު ކަން ވެސް ކުރެއްވި ޑރ. މައުސޫމް މިހާރު ހުންނެވީ ރާއްޖެ އިން ސިންގަޕޫރަށް ކަނޑައަޅާފައިވާ ސަފީރުގެ މަގާމުގަ އެވެ.\nއާއިލީ ބޭނުމެއްގައި ޑރ. މައުސޫމް މީގެ ދެ ހަފުތާއެއްހާ ދުވަސް ކުރިން ރާއްޖެ ވަޑައިގެން މިހާރު އެބައުޅުއްވަ އެވެ. އޭނާގެ ކަރަންޓީންގެ މުއްދަތު މާދަމާ އަށް ހަމަވާނެ އެވެ.\nރައީސްގެ ތަރުޖަމާން އިބްރާހިމް ހޫދު މިއަދު ވިދާޅުވީ ލަސްނުވެ ޓޫރިޒަމް މިނިސްޓަރަކު އައްޔަން ކުރައްވާނެ ކަމަށެވެ. ރައީސް އެކަން ކުރައްވާނީ ބައްލަވަން ޖެހޭ ހުރިހާ ކަމަކަށް ބެއްލެވުމަށް ފަހު ކަމަށް ވެސް އޭނާ ވިދާޅުވި އެވެ.\n"ސީދާ ދަންނަވާކަށެއް ނޭނގެ ތާރީޚެއް، ދެން މި ވީހާ ދުވަހެއް ނުވެ މިނިސްޓަރަކު އައްޔަން ކުރައްވާނެ،" ހޫދު ވިދާޅުވި އެވެ.\nމަގާމުން ވަކިކުރި އަލީ ވަހީދާ ދެކޮޅަށް 13 މުވައްޒަފަކު ވަނީ ފުލުސް އޮފީހަށް މައްސަލަ ހުށަހަޅައިފަ އެވެ. އެ ތަހުގީގުގައި އަލީ ވަހީދުގެ ބަޔާން ވެސް ވަނީ ނަގައިފަ އެވެ. އެކަމަކު އޭނާ ވިދާޅުވެފައި ވަނީ، ޖިންސީ ގޯނާގެ ތުހުމަތު ކުރަނީ ރާވައިގެން ބަޔަކު ހިންގާފައިވާ ޖަރީމާއެއްގެ ތެރެއިން ކަމަށާއި އިންސާފުވެރި ތަހުގީގެއްގައި، ކުށް ނުކުރާކަން ސާފުވާނެ ކަމަށެވެ.\nދިވެހި ސަރުކާރު ޓޫރިޒަމް ޓޫރިޒަމް މިނިސްޓްރީ އަލީ ވަހީދު، ކުރީގެ ޓޫރިޒަމް މިނިސްޓަރު އިބްރާހިމް ހޫދު، ކޮމިއުނިކޭޝަންސް ސްޓްރެޓެޖިސްޓް ސިޔާސީ މަގާމުތައް ޑރ. އަބްދުﷲ މައުސޫމް (ޓޫރިޒަމް މިނިސްޓަރު) ޖުމްހޫރީ ޕާޓީ ކެބިނެޓް\n46 ކޮމެންޓް, 30 ރިއެކްޝަންސް\nޔުމްނާ އާއި މައުމުމޫނު ގެ ދަރިން އެމްޑީޕީ ސިޔާސަތަށް ތާއީދު ކުރީ މައުމޫނު ޖަލުން ސަލާމާތް ކުރަން. އެއީ އަމިއްލަ ބޭނުމެއް. ނޫންނަމަ އަމިއްލަ އެދުން. ދެންކޮން، ކަމެއްނެތް މިނިސްޓްރީ އެއް ހަދައި ރައްޔިތުންގެ ޖީބުން ބޮޑު ސިންގާހަ މުސާރަ އެއް ގެންދާކަށް ؟ ނުވިތާކަށް މައުމޫނު ގެ ބައްޕަ އަބްދުލް ޤައްޔޫމް ސީދީ އަށް މުނިކާފަ ކިޔާ ޒަހާ އަށް މިނިސްޓަރު ކަން. މިއީ އިންސާފު ތޯ؟ ޤާސިމް ވެސް6މަސް ވަންދެން މަޖްލިސް ހިސޯރު ކޮށްގެން ކަމެއް ވިޔަނުދީ. އެވަރުންވެސްކެޔޮޅެއްގެބައިއަޅަންވީ؟؟؟\nފިނިފެންމާ 1 އަށް ސަލާމް. ނައިބު ރައީސެއް ނެތަސް, ޑިފެންސް މިނިސްޓަރެއް ނެތަސް ގައުމު އޮތީ މެކުހަށް ޖަހާފަ. ރައީސްގެ މޭޒުކޮޅަށް ގެންނަވާ މައްސަަލައެއް އެދުވަހަކު ނިންމަވާފަ ގެއަށް ވަޑައިގަންނަވަނީ. ރުފިޔާ, ޑޮލަރު, ކޮންކްރީޓް, ރިޒާރވް, ވަޒީފާ, ތަރައްގީ, ޓެބްލެޓް, ސްކޯލަރޝިޕް, ކަދުރު ދުވީ ދޭނެ ރައްޔިތުން ހޯދަން. މިހާރު ރައްޔިތުން ދުވަނީ މިތަކެތި ހޯދަން.\nމސަރުކާރުގެ ނާގާބިލް ކަމުގެ ހެއްކެއް، ރާއްޖޭގެ އިގްތިސާދުގެ 70 އިން ސައްތަ ހިއްސާކުރާ ފަތުރުވެރިކަން އެވަނީ އަޅާލާނެ މީހަކު ނެތި ދޫކޮށްލާފައި\nކަން ހިނގަމުން އަންނަ ގޮތަށް މި2އަހަރު ބަލާއިރު، ރައީސް ސޯލިހަކީ ކުދިކުދި ކަންކަންވެސް ނިންމުމުގައި އިންތިހާއަށް ލަސް ނުކެރޭ ބޭފުޅެއްކަން ދިވެހީންނަށް ދަސްވެއްޖެ. އެމް.ޑީ.ޕީން ދަނީ މަޑުމަޑުން ބަދަލުހިފުމުގެ ރޫހެއްގައި ދައުލަތުގެ ބާރުތައް ނަގައި ސަރުކާރު ގެނައުމަށް އެކުގައި މަސައްކަތްކުރި މީހުންވެސް ބާކީކޮށް ބިކަހާލުގައި ޖައްސަމުން. މޯލްޑިވްސް ގޭސް ސްލޮޓް އޮތީ ސަސްޕެންޝަނުގައި އެއް އަހަރުވީއިރު! ޓޫރިޒަމް އެމް.ޑީ.ޕީ އަށް ނުނަގާނެ ގޮތެއް ނެތް!\nތިވަޒީފާއަށް އެންމެ އެކަށީގެންވަނީ އެމްއާރްއެމް ގެ ފާރިސް މައުމޫން . ރައީސް މައުމޫން ގެ ބޭފުޅަކަށްވެ 30 އަހަރުގެ ދިގުވެެރިމުގައި އެމަނިކުފާނުގެ އަރިހުގައި ސާބިތުވެހުރެ އޭގެ އިތުރުން 12 އަހަރުވީ ޑިމޮކްރެސީގައިވެސް ގިނަގުނަ ސިޔާސީ މަސައްކަތްކުރައްވާފައިވާތީ ފާރިސްގެ ވަރަށް ތަޖުރިބާ ހުންނާނެ.\nޓޫރިޒަމް މިނިސްޓްރީ އުވާ ލައްވައި ޓްރާންސްޕޯޓްގެ ދަށަށް މަސައްކަތް ބަދަ ލުކުރެެއްވުން އެންމެ ގުޅެނީ.\nހުރިހާވެސް މަންސަލައަކީ ރައީސް މީހާގެ އަމިންލަ އިހުތިޔާރުގަ އެއްވެސް ކަމެއް ނުނިންމޭތީ.\nކުރީ ސަރުކާރުގައި ތިޔަ ކަހަ ލަ މައްސައެއް ޖުހެނުކަމަށް. އޭރު ހެދި ގޮތަކީ މިނިސްޓްރީ އުވާ ލީ. ރަނގަޅުވާނެ އިކޮނޮމިކް މިނިސްޓްރީއާ މާރޖު ކޮށް ލުން. ދެން ގާބި ލު މީހަކު ވެރިކަންކުރާ ޕާޓިން ލައްވާނީ.\nމިސަރުކާރުގައިވެސް އެހެން ހަދައިފިޔޭ.


ސައުތު ސެންޓްރަލް ޕޮލިސް ޑިވިޜަން ކޮމާންޑަރ ތ. އަތޮޅު ރަށްރަށުގެ ރަށު ކައުންސިލްތަކާ ބައްދަލުކުރައްވައިފި\nބުރާސްފަތި ،26 ނޮވެމްބަރ 2020 / 11:48\nސައުތު ސެންޓްރަލް ޕޮލިސް ޑިވިޜަން ކޮމާންޑަރ ތ. އަތޮޅު ރަށްރަށުގެ ރަށު ކައުންސިލްތަކާ ބައްދަލުކުރައްވައިފިއެވެ.\nސައުތު ސެންޓްރަލް ޕޮލިސް ޑިވިޜަން ކޮމާންޑަރ، ޗިީފް އިންސްޕެކްޓަރ އޮފް ޕޮލިސް ސުލްތާން އަހްމަދު ބިސާރު އެ ރަށްރަށަށް ޒިޔާރަތްކުރައްވައި ރަށު ކައުންސިލުތަކާ ބައްދަލުުކުރައްވައި ދެއްކެވި ވާހަކަފުޅުގައި، ތ. އަތޮޅުގައި ފުލުހުންގެ މިހާރުގެ އެންމެ މުހިންމު އެއް މަސައްކަތަކީ ފުލުހުންގެ ސްޓްރެޓެޖިކް ޕްލޭންގައި ހިިމެނޭ ކަންކަން ހާސިލްކުރުމަށްޓައި ތ. އަތޮޅުގައި ފެށުމަށް ހަމަ ޖެހިފައިވާ ނެއިބަހުޑް ޕޮލިސިންގގެ މަސައްކަތްކަމުގައި ފާހަގަ ކުރެއްވިއެވެ. އަދި އެ ހިދުމަތް ކައިރި މުސްތަގުބަލެއްގައި އެ އަތޮޅުގައި ފެށިގެން ދާނެކަމުގައި ފާހަގަ ކުރެއްވިއެވެ.\nއޭގެ އިތުރުން، އެ އަތޮޅުގައި ކުށްގިނަ ރަށްރަށުގެ ކުށުގެ ހާލަތު ދެނެގަނެ އެފަދަ ރަށްރަށުގައި ހޭލުންތެރިކުރުމުގެ ޕްރޮގްރާމްތައް ކުރިއަށް ގެންދާނެކަމުގައި ފާހަގަ ކުރެއްވިއެވެ. އަދި ހުށަހެޅޭ މައްސަލަތައް އަވަހަށް ނިންމައި ޕްރޮސެކިއުޓްކުރުމަށް އެ އަތޮޅުގެ އިންވެސްޓިގޭޝަން އޮފިސަރުންނަށް ކުރަމުންގެންދާ މަސައްކަތްތަައް ފާހަގަ ކުރެއްވިއެވެ. އެގޮތުން އެ އަތޮޅަށް ހުށަހެޅޭ ބޮޑެތި މައްސަލަތަކަށް ހާއްސަ ސަމާލުކަމެއްދީގެން މަސައްކަތް ކުރަމުން އަންނަކަމާއި އެކަމުގެ އެންމެ ބޮޑު ހެއްކަކީ ތ. އަތޮޅު ރަށްރަށުގައި ކުށުގެ ވެށީގައި އުޅޭ ގިނަ މީހުންގެ ޝަރީއަތް އެ އަތޮޅުގެ ރަށްތަކުގެ ކޯޓުތަކުގައި ކުރިއަށް ގެންދާކަން ކަމުގައި ފާހަގަ ކުރެއްވިއެވެ. އަދި ކޮމިއުނިޓީ ހަރަކާތްތަކާއި ހޭލުންތެރިކުރުމުގެ ޕްރޮގްރާމްތައް ރާވާފައިވީނަމަވެސް ކޮވިޑްގެ މިހާލަތުގައި އެންމެ ބޭނުންވާ ސްޕީޑުގައި ނުގެންދެވޭކަމުގައި ފާހަގަ ކުރެއްވިއެވެ.\nއެ ބައްދަލުވުމުގައި، ފުލުހުންގެ ފަރާތުން ކައުންސިލްތަކަށް ލިބެމުންދާ އެއްބާރުލުން ކައުންސިލުތަކުން ފާހަގަކުރެއްވިއެވެ. އަދި ކުށްމަދު ކުރުމަށް ފުލުހުން ހިންގާ ހަރަކާތްތަކުގައި ކައުންސިލުތަކުގެ އެއްބާރުލުމާއި އެހީތެރިކަން ލިބިގެންދާނެކަމުގައި ފާހަގަކުރެއްވިއެވެ. އަދި އެ ރަށްރަށުގައި ފުލުހުންގެ އަދަދު މަދުކަން ފާހަގަކުރައްވައި، ފުލުހުން ނުތިބޭ ރަށްރަށުގައި ފުލުހުން ބޭތިއްބުމަށް އެދިލެއްވިއެވެ.\nސައުތު ސެންޓްރަލް ޕޮލިސް ޑިވިޜަން ކޮމާންޑަރުގެ އެ ބައްދަލުވުންތަކަކީ ފުލުހުންނާއި ކައުންސިލުތައް ގުޅިގެން ރައްޔިތުންގެ ރައްކާތެރިކަން ކަށަވަރުކުރުމަށް މަސައްކަތްކުރުމުގެ އިތުރުން ފުލުހުންނާއި ކައުންސިލްތަކާ އޮންނަ ގުޅުން އިތުރަށް ހަރުދަނާ ކުރުމަށް ކުރިއަށް ގެންދިޔަ ބައްދަލުވުންތަކެކެވެ.\nމި ނޮވެމްބަރު މަހުގެ 24 އިން 25 އަށް އެ ބައްދަލުވުންތައް ކުރިއަށް ގެންގޮސްފައިވަނީ ވޭމަންޑޫ، ކިނބިދޫ، އޮމަދޫ، ހިރިލަންދޫ، ވަންދުއާއި، ކަނޑޫދޫގެ އިތުރުން ގާދިއްފުށި، ދިޔަމިގިލި، ގުރައިދޫ އަދި މަޑިފުށީގައެވެ.\nއެ ބައްދަލުވުންތަކުގައި ޑިވިޜަން ކޮމާންޑަރުގެ އިތުރުން ތ. އަތޮޅު ކޮމާންޑަރ ސަބް އިންސްޕެކްޓަރ އޮފް ޕޮލިސް އިބްރާހިމް ޝާކިރާއި ޕޮލިސް ސްޓޭޝަންތަކުގެ އިންޗާޖުންނާއި ރަށު ކައުންސިލުތަކުގެ އިސްވެރިން ބައިވެރިވެލެއްވިއެވެ.


Ayushman Khurrana ge Anhenunah Anekka ves Cancer Jehijje\nއަޔުޝްމަން ކުރާނާ އާއި ތަހިރާ ކަޝްޔަބް--\nއަޔުޝްމަން ކުރާނާގެ އަންހެނުންނަށް އަނެއްކާ ވެސް ކެންސަރު ޖެހިއްޖެ\nބޮލީވުޑްގެ ބަތަލު އަދި ލަވަކިޔުންތެރިޔާ އަޔުޝްމަން ކުރާނާގެ އަންހެނުން ތަހިރާ ކަޝްޔަބަށް އަނެއްކާ ވެސް ކެންސަރު ޖެހިއްޖެއެވެ.\nއުމުރުން 35 އަހަރުގެ ތަހިރާ ވަނީ މީގެ މަސްތަކެއް ކުރިން ކެންސަރު ޖެހިފައިވާކަން ހާމަކޮށްފައެވެ. އަދި ފަރުވާ ދިނުމަށްފަހު އޭނާގެ ހާލު ރަނގަޅުކަމަށް އަޔުޝްމަން ވަނީ ބުނެފައެވެ. އުރަމަތީ ކެންސަރުގެ ޝިކާރައަކަށް ތަހިރާ ވެފައިވާއިރު އޭނާ ވަނީ އިންސްޓާގުރާމު މެދުވެރިކޮށް އަނެއްކާ ވެސް ކެންސަރު ޖެހިފައިވާ ކަން ހާމަކޮށްފައެވެ.\nއެގޮތުން އޭނާ ވަނީ ކެންސަރުގެ ފުރަތަމަ ސުޓޭޖުގައި ކަމަށާއި މިހާރު ހަ ކީމޯ ތެރަޕީ ދީފައިވާ ކަމަށާއި އަދި ބާކީ ހަ ކީމޯ ތެރަޕީ ދޭން އެބައޮތް ކަމަށް ތަހިރާ ވަނީ ބުނެފައެވެ.\nއަޔުޝްމަން ތަހިރާ އާއި ކައިވެނި ކޮށްފައިވަނީ 2011 ވަނަ އަހަރެވެ. އަދި އެދެމީހުންނަށް ވަނީ ދެކުދިން ލިބިފައެވެ. ތަހިރާގެ އެހަބަރާއެކު ގިނަ ބަޔަކަށް ސިހުމެއް ގެނެސްފައިވާއިރު ބޮލީވުޑުގެ ބައެއް ތަރިން ވަނީ އޭނާގެ އަށް ހެޔޮދުއާ ކޮށްފައެވެ.\nތަހިރާގެ އިތުރުން ބަތަލާ ސޮނާލީ ބޭދުރޭ ވެސް އަންނަނީ ނިއުލޯކުގައި ކެންސްރު ބަލީގެ ފަރުވާ ހޯދަމުންނެވެ. މީގެ ކުރިން ވަނީ މަނީޝާ ކޮއިރަލާ އަދި ލީޒާ ރޭ ވެސް ވަނީ ކެންސަރު ބަލި ޖެހި އޭގެ ފަރުވާ ހޯދާފައެވެ. އަދި އެކްޓަރު އިރްފާން ހާން ވެސް ވަނީ އިނގިރޭސިވިލާތަށް ފަރުވާ ހޯދަމަށް ގޮސްފައެވެ.\nބޮލީވުޑް މުނިފޫހިފިލުވުން އަޔުޝްމަން ކުރާނާ ތަހިރާ ކަޝްޔަބް


MDA inn Coalition Nahadhan Ninmai, Free Whip eh Nerefi\nއެމްޑީއޭ އިން ކޯލިޝަން ނުހަދަން ނިންމައި، ފްރީ ވިޕެއް ނެރެފި\nއެމްޑީއޭގެ ލީޑަރު އަހުމަދު ޝިޔާމް--ފައިލް ފޮޓޯ އެމްޑީއޭ\nހަބަރު | ސިޔާސީ |5ސެޕްޓެމްބަރ 2018 |7ކޮމެންޓް\nމޯލްޑިވިއަން ޑިވެލޮޕްމަންޓް އެލަޔަންސް (އެމްޑީއޭ) އިން ކޯލިޝަން ނަހަދަން ނިމައި، މެންބަރުން، އެ މެންބަރުން ބޭނުން ޕާޓީއަކާ ގުޅިގެން ކެމްޕެއިން ކުރުމުގެ ފުރުސަތު ދޭން ޕާޓީގެ ކައުންސިލުން ނިންމައިފިއެވެ.\nއެމްޑީއޭއިން އެ ގޮތަށް ނިންމާފައިވަނީ އެ ޕާޓީގެ ކައުންސިލު ބައްދަލުވުމެއްގައެވެ.\nއެމްޑިއޭއިން އެގޮތަށް ނިންމާފައިވާ ކަމަށް ވިއެފްޕީއަށް އިތުބާރު ހުރި ގޮތަކަށް އެނގިފައިވީ ނަމަވެސް އެޕާޓީގެ ރަޖިސްޓްރާ މުހައްމަދު އުމަރު ވިދާޅުވީ އެއީ ދޮގެއް ކަމަށެވެ.\nއެމްޑީއޭ އިން އެ ނިންމުން ނިންމާފައިވާއިރު އެމްޑީއޭ އަދިވެސް އޮތީ ސަރުކާރާއެކު ކަމަށް ރައީސް އަބްދުﷲ ޔާމީން ވަނީ ވިދާޅުވެފައެވެ.\n"އެމްޑީއޭ އަދިވެސް އަޅުގަނޑުމެންނާ އެކު ކޯލިޝަންގައި ދެމި އެބައޮތް،" މިއަހަރުގެ އޮގަސްޓް މަހުގެ ތެރޭގައި ރައީސް ޔާމީން ވިދާޅުވިއެވެ.\nއެމްޑީއޭއިން ފްރީ ވިޕެއް ނެރެފައިވާ އިރު ސިޔާމް ރައީސް ޔާމީނާއި ދުރަށް ވަޑައިގަންނަވަން އުޅުއްވާ ކަމުގެ ހަބަރުތައް މީގެ ކުރިން ވެސް ވަނީ ފެތުރިފައެވެ. ސިޔާމް ވަނީ އެމްޑީއޭ ހިންގުން މިހާރު އެޕާޓީގެ ނައިބު ލީޑަރު އަލީ މައުރޫފާ ހަވާލު ކުރައްވާފައެވެ.\nއިދިކޮޅާ ގުޅުމަށް އެމްޑީއޭއަށް އިބޫގެ ދައުވަތެއް\nސިޔާމަށް ޖަމީލުގެ ގޮވާލުމެއް: ހެއްލިވަޑައިނުގެން ރައްކާތެރިކަން ހޯއްދަވާ\n29 އޯގަސްޓު 2018\nޝިޔާމް އެމްޑީއޭއާއި ދުރަށް، އެމްޑީއޭ ހިންގުން މައުރޫފަށް\n20% ދޭންބުނި ނަމަވެސް  ނުދިން. ޝިޔާމް ކެތްތެރި ހިއްވަރު ގަދަ ބޭފުޅެއް 5އަހަރު ނަމޫނާ ދައްކަވައިފި..\nކަލޯ ދޮގު ހަބަރު ފަތުރަައިގެން ދޯ ކައޭ ގޯތި މީހުނ\nކަލޯގަޔާ އޮޑިން ފުންމާލާ ގަޑި ޖެހެނީ ތާ!\nކޮބާ ތިޔަހަދާ ދޮގުތަށް އެޔޮއް ބޭޒާރުވީ! އެޔޮތީ އެމްޑީއޭއިން އިއުލާން ކޮއްފަ ތިޔަފަދަ ކަމެއް ނުހިނގާކަން! ދޮގު ހަބަރު ފަތުރާ މީހުންނާއި މެދު ފިޔަވަޅު އަޅާނެ!\nއެމްޑީއޭ އިން ކޯއަލިޝަނެއްގައި ބައިވެރިނުވަން ނިންމީ އެ ޕާޓީއަށް މަޖުބޫރުވެގެން ކަމަށް ބެލެވެއެވެ. ޕާޓީއަކުން މެމްބަރުންނަށް އެމީހުން ބޭނުން ސިޔާސީ ޕާޓީއަކާއި އެކު ކެމްޕެއިންކުރަން ދޫކޮށްލުމުގެ ނަތީޖާއަކީ އެ ޕާޓީއެއް ގާތްގަނޑަކަށް އުވުނީއެވެ. ބާކީ އޮންނާނީ އީސީގެ ދަފުތަރުން ވަކިވުމެވެ.\nއިންތިޚާބު ކައިރިވަމުން ދިއަވަރަކަށް ރައީސް ޔާމީނާއި މިސަރުކާރު ދާނީ ބަލިކަށިވަމުން އެކަނިވެރިވަމުން އިންޝާﷲ،\nޚޮބާ އެންމެފަގުން ޟިޔާމު ވެސް ދޯކާ ދިނީދޯ މަ ހަމަ ހިނި އަންނަނީ ދެެން އެންމެ އަވަހައް ލަންޑު ދޭނީ އަދުރޭ އާ ނިހާނު


Dr. Mohamed Iyaz Abdul Latheef | މައިތިރި\nޑރ. މުޙައްމަދު ޢިޔާޟު ޢަބްދުއްލަޠީފްގެ ލިޔުންތައް\nއަލްބަސްމަލާ (ބިސްމީގެ ތަފްސީރާއި ޙުކުމްތައް) 1\nޑރ. މުޙައްމަދު ޢިޔާޟު ޢަބްދުއްލަޠީފް7އޭޕްރިލް 2016\nއަރަބި ބަހުގައި “ބަސްމަލާ” ގެ މާނައަކީ بسم الله الرحمن الرحيم ކިއުމެވެ. ހަމަ އެގޮތަށް حسبنا الله ونعم الوكيل ކިޔުމަށް “ޙަސްބަލާ” މިލަފުޒު ބޭނުން ކުރެވެއެވެ. އަދި لا حول ولا […]\nރުޤްޔާ ޝަރުޢިއްޔާއާއި އޭގެ ވަޞީލަތްތަކަކީ ތައުޤީފީ އެއްޗެއްހެއްޔެވެ ނުވަތަ އިޖްތިހާދީ އެއްޗެއްހެއްޔެވެ؟ (4 ވަނަބައި)\nޑރ. މުޙައްމަދު ޢިޔާޟު ޢަބްދުއްލަޠީފް 11 އޯގަސްޓް 2015\nއިދިކޮޅު ފަރާތްތަކުގެ އިޢްތިރާޟާތް ތަކާއި އޭގެ ޖަވާބު މިވާހަކަތަކަށް ދިޔުމުގެ ކުރިން ކުރުވަރެއްގެ މުޤައްދިމާއެއް ބަޔާން ކޮށްލާނަމެވެ. 1. މައްސަލައެއްގައި ދެގޮތް އޮވެފައި އެއްގޮތަކީ “މުޘްބިތު” އަނެއް ގޮތަކީ ނަފީ ކަމަށް ވެއްޖެނަމަ، ނަފީގެ […]


ޟުޙާ ސޫރަތުގެ ތަފްސީރު 8 – DhiSalafiyyah\nوَوَجَدَكَ ضَالًّا فَهَدَىٰ އާ ގުޅިފައިވަނީ މިއާޔަތެވެ.\nމާނައީ: :” އަދި ދަންނާށެވެ! ފަހެ، ކަމަކަށްއެދި އަންނަ މީހާޔަށް، ކަލޭގެފާނު އަޑުލައި ނަހައްދަވާށެވެ! “\nކަމަކަށް އެދި އަންނަ މީހުންގެ ތެރެއަށް އެންމެ ފުރަތަމައިނުންވެސް ވަންނާނެ މީހުންނީ، ޝަރީޢަތާއި ޢިލްމާމެދު ސުވާލުކުރާ މީހާއެވެ. އެމީހާއަށް އަޑުލައި ނުހައްދަވާށެވެ. އެހެނީ ހަމަކަށަވަރުން ކަލޭގެފާނުން ކުރެ މީހަކު ޝަރީޢަތާއި މެދު ސުވާލުކޮށްފިނަމަ ޖަވާބު ދިނުން ވަނީ ކަލޭގެފާނަށް ވާޖިބު ކުރެވިގެންނެވެ. އަންނަނިވި އާޔަތުގައިވާ ފަދައިންނެވެ.\n﴿وَإِذْ أَخَذَ اللَّهُ مِيثَاقَ الَّذِينَ أُوتُوا الْكِتَابَ لَتُبَيِّنُنَّهُ لِلنَّاسِ وَلَا تَكْتُمُونَهُ فَنَبَذُوهُ وَرَاءَ ظُهُورِهِمْ وَاشْتَرَوْا بِهِ ثَمَنًا قَلِيلًا ۖ فَبِئْسَ مَا يَشْتَرُونَ﴾ [آل عمران : 187]\nމާނައީ: ” އަހުލުކިތާބީންގެ ކިބައިން ﷲ، عهد ކަށަވަރު ހިއްޕެވިހިނދު ހަނދުމަ ކުރާށެވެ! އެ ޢަހުދަކީ ތިޔަބައިމީހުން މީސްތަކުންނަށް އެ ފޮތް ބަޔާންކޮށް ދިނުމަށާއި، އެ ފޮތް ވަންހަނާ ނުކުރުމަށް ހިއްޕެވި ޢަހުދެވެ. ދެން، އެއުރެންގެ ފުރަގަހަށް އެ ޢަހުދުއެއްލައިލިއެވެ. އަދި، އެއުރެން އެ ފޮތަށް ކުޑައަގެއް ގަތެވެ. ފަހެ، އެއުރެން އެ ގަންނަ ތަކެތީގެ ނުބައިކަމާއެވެ!”\nއެމީހުންނަށް އަޑުލައި ނުހަދާށެވެ. ނޫންނަމަ އެމީހުން ކަލޭގެފާނާއި ދުރުހެލިވެދާނެތެވެ. ހަމައެއާއި އެކު ކަލޭގެފާނު އެމީހާ އަށް އަޑުލައި ހަދައިފިނަމަ ދަންނާށެވެ. އެމީހާ ޤަބޫލުކުރަނީ ކަލޭގެފާނުވަނީ އޭނާއަށް ވުރެ މަތިވެރިވެގެން ކަމަށެވެ. އެހެނީ އޭނާއަށް ވުރެން ކަލޭގެފާނު މަތިވެރިކަމުގައި އޭނާ ޤަބޫލުނުކުރާނެނަމަ، އޭނާ އައިސް ކަލޭގެފާނާއި ސުވާލުނުކުރާނެތެވެ. އޭނާ އެހެން ދެކޭ ޙާލު ކަލޭގެފާނު އެމީހާއަށް އަޑުލައިފިނަމަ އޭނާއަށް ބިރު ހީވެދާނެއެވެ. އަދި އޭނާކުރަން އުޅޭ ސުވާލު ރަނގަޅަށް ނުކުރެވިދާނެއެވެ. ނުވަތަ ޖަވާބު ރަނގަޅަށް ނުވިސްނިދާނެއެވެ. ތިބާ ވިސްނާށެވެ. ތިބާއަށްވުރެ ބޮޑުމީހަކާ ތިބާ ވާހަކަދައްކަން ފެށުމުން އޭނާ ތިބާއަށް އަޑުލައިފިނަމަ ތިބާއަށް އެކަމުން އުނދަގޫކަން އިޙުސާސުވެ ހަމަވިސްނުމުން ވިސްނަން ދަތިވާނެއެވެ. އެހެންކަމުން ކަމަކަށް އެދި އަންނަ މީހާއަށް އަޑު ނުލާށެވެ.\nއަދި މިކަމުގައި މުދަލެއް އެދި އަންނަ މީހުން ހިމެނިދާނެއެވެ. އެބަހީ: ތިބާގެ ކައިރިއަށް މީހަކު މުދަލަށް އެދި އަތުވެއްޖެނަމަ ފަހެ އޭނާއަށް އަޑު ނުލާށެވެ. ނަމަވެސް މިޢާންމުކަން ބައެއް ކަންކަމަށް ޚާއްޞަކުރެވިގެންވެއެވެ. މިސާލަކަށް ޢިލްމީ މައްސަލައެއްގައި ތިބާއަށް އުނދަގޫކުރަން މީހަކު ސުވާލުކޮށްފާނެއެވެ. އެގޮތުން ތިބާގެ ރައުޔާއި އެކި އެކި ޢިލްމުވެރިންގެ ބަސްތައް އެއްކޮށްފައި އެ ބަސްތައް ތަފާތުކަން ޘާބިތުކުރަން އުޅެދާނެއެވެ. ތިބާއަށް އެފަދަ ކަމެއް އެނގިއްޖެނަމަ އެފަދަ މީހަކާ ދިމާއަށް އެއްޗެއް ބުނުމުގެ ޙައްޤު ތިބާއަށް ލިބިގެންވެއެވެ.\nތިބާއަށް ބުނެވިދާނެއެވެ. “އޭ މިވެނި މީހާއެވެ! ތިބާ ﷲ އަށް ބިރުވެތިވާށެވެ. މިވެނި މީހަކާ ތިޔަ ސުވާލު ނުކުރަން ހެއްޔެވެ؟ އޭނާއާ ސުވާލުކުރުމަށްފަހުވެސް ތިމަންނައާ ތިޔަ ސުވާލު ތިޔަ ކުރަނީ ކީއްވެ ހެއްޔެވެ؟ ﷲ ގެ ދީނާ ގުޅުންހުރިކަމެއްގައި ތިބާ ކުޅިވަރުކުޅެނީ ހެއްޔެވެ؟ ތިބާ އެދޭ ގޮތަށް ޖަވާބު ދީފިނަމަ ހަނުހުރެއެވެ. އަދި ނުރުހޭ ގޮތަށް ދީފިނަމަ އެކި މީހުންކައިރި އެސުވާލު ތަކުރާރުކުރެއެވެ.”\nމިފަދައިން ޖަވާބުދިނުމަކީ މައްސަލައެއް ނޫނެވެ. އެހެނީ އެއީ އަދަބުވެރިކުރުމުގެ ތެރެއިންވާކަމެކެވެ. ހަމައެފަދައިން މުދަލަށް އެދި އަންނަ މީހާއި މުއްސަންޖެއްކަން ތިބާއަށް އެނގޭނަމަ ފަހެ އޭނާއަށްވެސް އެއްޗެއް ބުނުމުގެ ޙައްޤު ތިބާއަށް ލިބިގެންވެއެވެ. އަދި މުއްސަންޖަކަށްވެ ހުރެ އެފަދަ ކަމެއްކުރުމުން އެކަމަށް އިންކާރުކުރުމުގެ ޙައްޤު ތިބާއަށް ލިބިގެންވެއެވެ. އެހެންކަމުން މިއާޔަތުގައި ޢާންމު މާނައެއް އައިސްފައިވީނަމަވެސް މަޞްލަޙަތު ނިޔާކުރާގޮތަށް ބެލުމަށްފަހު ބައެއް ޚާއްޞަ ޙާލަތްތަކުގައި ކަމަކަށް އެދި އަންނަ މީހަކާ ދިމާއަށްވެސް އެއްޗެއް ބުނެވިދާނެއެވެ.


Anurag aai dhekolhah Payal fuluhah mahssala eh husha alhaifi - One Online\nޕާޔަލް އަދި އަނޫރާގު ---\nބޮލީވުޑްގެ މަޝްހޫރު ޑައިރެކްޓަރު އަނޫރާގް ކަޝްޔަޕް އާއި ދެކޮޅަށް ބަތަލާ ޕާޔަލް ގޯޝް ފުލުހަށް މައްސަލައެއް ހުށަހަޅައިފިއެވެ.\nޕާޔަލް އަނޫރާގް އާއި ދެކޮޅަށް ކޮށްފައިވަނީ ގަދަކަމުން ޖިންސީ ގޯނާ ކުރަން އުޅުނު ކަމުގެ ތުހުމަތެވެ. ޕާޔަލް ވަނީ އޭނާ ލޯޔަރު ނިތިން ސެޓްޕޫޓު އާއި އެކު ފުލުހަށް ހާޒިރުވެ އަނޫރާގް އާއި ދެކޮޅަށް އެ މައްސަލަ ފައިލްކޮށްފަ އެވެ.\nޕާޔަލް އަށް ގަދަކަމުން ޖިންސީ ގޯނާ ކުރަން އުޅުނު ކަމުގެ ކުށް އަނޫރާގްގެ މައްޗަށް ސާބިތުވެއްޖެނަމަ3އަހަރުގެ ޖަލު ހުކުމެއް އަންނާނެއެވެ. މީޑިއާއަށް ދިން އިންޓަވިއުއެއްގައި ޕާޔަލް ބުނީ ކުރިންވެސް އެވާހަކަ ދައްކަން ބޭނުންވި ކަމަށާއި ނަމަވެސް ނުކެރުނީ ކަމަށެވެ.\nޕާޔަލް ބުނީ އޭނާއާއި އަނޫރާގާ ދެމީހުންގެ ދެމެދުގައި ދެއްކި ވާހަކަތަކުގެ ޗެޓްލޮގް ނެތް ކަމަށެވެ. އެއީ އެކަމަށް މިހާރު ދުވަސްތަކެއް ވެފައި ވުމުން ކަމަށްވެސް އޭނާ ފާހަގަކުރިއެވެ. މީގެ އިތުރުން އޭނާއަށް ޖިންސީ ގޯނާ ކުރި ދުވަހު އެގޭގައި ހިނގި އެއްވެސް ކަމެއްގެ ރެކޯޑިން ވެސް އޭނާގެ އަތުގައި މިހާރު ނެތްކަމަށް ޕާޔަލް ވަނީ ބުނެފައެވެ.\nމި މައްސަލައިގައި އަނޫރާގް ކުރީން ވަނީ ޕާޔަލްގެ ވާހަކަތައް ދޮގުކޮށްފަ އެވެ.\nގުޅޭ ޓެގު ބޮލީވުޑް ޖިންސީ ފުރައްސާރަކުރުން


Corruption aai gulhey3massalaeggai dhauvaakurumah ACC in PG ah fonuvaifi - vNews.mv\nކޮރަޕްޝަނާގުޅޭ3މައްސަލައެއްގައި ދަޢުވާކުރުމަށް އޭސީސީން ޕީޖީ އަށް ފޮނުވައިފި\nހަދީޖާ އާނަސްތު 06 November 2019, 14:30\nއެންޓި-ކޮރަޕްޝަން ކޮމިޝަން (އޭސީސީ) އިން ތަޙްޤީޤުކޮށްފައިވާ މައްސަލަތަކުގެ ތެރެއިން، މި އަހަރުގެ ފުރަތަމަ ނުވަ މަސްދުވަހުގެ ތެރޭގައި، ތިން މައްސަލައެއްގައި ދަޢުވާކުރުމަށްޓަކައި ޕްރޮސިކިއުޓަރ ޖެނެރަލްގެ އޮފީހަށް ވަނީ ފޮނުވާފައެވެ.\nއޭސީސީން ބުނީ މިއަހަރުގެ ސެޕްޓެމްބަރުގެ ނިޔަލަށް އެ ކޮމިޝަނުން ދަޢުވާކުރުމަށްޓަކައި ތިން މައްސަލައެއް ޕީޖީއަށް ފޮނުވާފައިވާ އިރު މީގެ ތެރެއިން، މިއަހަރުގެ ތިންވަނަ ކުއާޓަރުގައި ދަޢުވާކުރުމަށް ފޮނުވާފައިވަނީ އެއް މައްސަލައިގަ ކަމަށެވެ. މި މައްސަލައިގައި އެކެއްގެ މައްޗަށް ދަޢުވާކުރުމަށް ފޮނުވާފައިވާއިރު، އޭނާގެ މައްޗަށް ދަޢުވާކުރުމަށް ފޮނުވާފައިވަނީ މަޤާމުގެ ނުފޫޒު ބޭނުންކޮށްގެން ވަކިފަރާތަކަށް ނާޖާއިޒު ފައިދާ ހޯދައިދިނުމުގެ ކުށުގެ ދަޢުވާ ކަމަށެވެ.\n2018ވަނަ އަހަރުގެ ތިންވަނަ ކުއާޓަރުގައި ވެސް އޭސީސީން ދަޢުވާކުރުމަށް ޕްރޮސިކިއުޓަރ ޖެނެރަލްގެ އޮފީހަށް ފޮނުވީ އެންމެ މައްސަލައެކެވެ. އަދި އެ މައްސަލައިގައި ދެ މީހަކު ޝާމިލްވާއިރު، އެމީހުންގެ މައްޗަށް ދެ ދަޢުވާކުރުމަށް އޭސީސީން ވަނީ ޕީޖީގައި އެދިފައެވެ. އެއީ، މަޤާމުގެ ނުފޫޒު ބޭނުންކޮށްގެން ވަކި ފަރާތަކަށް ނާޖާއިޒު ފައިދާ ހޯދައިދިނުމުގެ ދައުވާ އާއި މަޤާމުގެ ނުފޫޒު ބޭނުންކޮށްގެން ނާޖާއިޒު ފައިދާ ހޯދުމުގެ ކުށުގެ ދަޢުވާއެވެ.\nއޭސީސީން ބުނީ މިއަހަރުގެ ސެޕްޓެމްބަރުގެ ނިޔަލަށް އެކޮމިޝަނުން ދައުވާކޮށްދިނުމަށް އެދި ޕްރޮސިކިއުޓަރ ޖެނެރަލްގެ އޮފީހަށް ފޮނުވާފައިވާ މައްސަލަތަކުގައި، ޖުމްލަ 3,646,500.00 (ތިންމިލިއަން ހަލައްކަ ސާޅީސްހަހާސް ފައްސަތޭކަ) ރުފިޔާގެ މައްސަލަ ހިމެނެއެވެ.\nއޭސީސީން ދަޢުވާކުރުމަށްޓަކައި ޕްރޮސިކިއުޓަރޖެނެރަލްގެ އޮފީހަށް ފޮނުވާފައިވާ މައްސަލަތަކުގެ ތެރެއިން، ޖުމްލަ 12 މައްސަލަ މިއަހަރުގެ ސެޕްޓެމްބަރުގެ ނިޔަލަށް، ޕްރޮސިކިއުޓަރޖެނެރަލްގެ އޮފީހުން އަނބުރާ ކޮމިޝަނަށް ފޮނުވާފައިވެއެވެ. އޭގެތެރެއިން، މިއަހަރުގެ3ވަނަ ކުއާޓަރުގައި އަނބުރާ ފޮނުވާފައިވަނީ ތިން މައްސަލައެވެ.\nއޭސީސީން ބުނީ މިއަހަރުގެ މިދުއްތަދުގެ ތެރޭގައި ޕީޖީ އޮފީހުން އަނބުރާ ކޮމިޝަނަށް ފޮނުވާފައިވާ 12 މައްސަލައިގެ ތެރެއިން6މައްސަލައަކީ ތަފާތު ސަބަބުތަކަށްޓަކައި ދަޢުވާ ނުކުރުމަށް ނިންމައި އެ އޮފީހުން އަނބުރާ ފޮނުވާފައިވާ މައްސަލަތައް ކަމަށެވެ.\nރާއްޖެ ޕީ ބިޝާމް


Anekka ves Zaid Khan tha-arafu kuranee\nއަނެއްކާވެސް ޒައިދު ޚާން ތައާރަފު ކުރަނީ\nސަންޖޭ ޚާން އާއި ޒައިދު ޚާން\nއެކްޓަރު ޒައިދު ޚާން ބޮލީވުޑަށް އަލުން ލޯންޗް ކުރުމުގެ މަސައްކަތް އޭނާގެ ބައްޕަ ސަންޖޭ ޚާން ފަށައިފި އެވެ. "އަބްދުﷲ" ފަދަ ރީތި ފިލްމުތަކުގައި ބަތަލުގެ ބައި ކުޅެފައިވާ ކުރީ ޒަމާނުގެ ބަތަލު ސަންޖޭ ޚާން އޭނާގެ ދަރިފުޅަށްޓަކައި މިފަހަރު އުފައްދަން ގަސްތު ކުރަނީ ހަނގުރާމަވެރިއެއްގެ ބައޮޕިކް އެކެވެ. މިއީ 1947 ގައި ކުރި އިންޑިއާ-ޕާކިސްތާން ހަނގުރާމައިގެ ހީރޯ ބްރިގޭޑިއާ މުހައްމަދު އުސްމާންގެ ހަޔާތުގެ މައްޗަށް ކުޅޭ ފިލްމެކެވެ. ޒައިދު މި ފިލްމުގައި އަދާކުރާނީ އުސްމާންގެ ރޯލެވެ.\nއިންޑީޔާގެ ނޫހަކަށް ދީފައިވާ އިންޓަވިއު އެއްގައި ސަންޖޭ ބުނީ ޒައިދު އެނބުރި އަންނަ ފިލްމު ޑައިރެކްޓްކުރާނީ ވެސް ޚުދް އޭނާ ކަމަށާއި މިއީ އޭނާ ޑައިރެކްޓަރެއްގެ ހައިސިއްޔަތުން އުފައްދާ ފުރަތަމަ ފިލްމު ކަމަށެވެ.\nސަންޖޭ ބުނީ ޒައިދު އަކީ މިވަގުތު އިންޑަސްޓްރީގައި މަސައްކަތްކުރާ އެންމެ ރީތި އެކްޓަރުންގެ ތެރޭގައި ހިމެނޭ އެކްޓަރެއް ކަމަށާއި މި ފަހަރުގެ ފިލްމުން ބެލުންތެރިންނަށް އަލުން ޒައިދު ފާހަގަ ކުރެވިގެން ދާނެ ކަމަށެވެ.\nބައްޕަގެ ހައިސިއްޔަތުން ދަރިފުޅަށް ދެ ވަނަ ފުރުސަތެއް ފިލްމީ ރޮނގުން ހޯދާދިނުމަކީ އޭނާގެ ޒިންމާއެއް ކަމަށް ސަންޖޭ ގަބޫލު ކުރެ އެވެ.\nމިހާރު ކުރަމުންދަނީ ސްކްރިޕްޓް ލިޔުމުގެ މަސައްކަތް ކަމަށާއި މިއީ ހަގީގީ ހީރޯއެއްގެ ބައޮޕިކް އަކަށް ވާތީ ތެދު މައުލޫމާތު ހިމެނުން ވަރަށް މުހިއްމު ކަމަކަށް ވާތީ ވަރަށް ބުރަކޮށް މައުލޫމާތު ހޯދާ އެއްކުރުމުގެ މަސައްކަތް ވެސް ކުރަމުންދާ ކަމަށް ވެސް ސަންޖޭ ބުންޏެވެ.\nޒައިދު ޚާން ބޮލީވުޑަށް ތައާރަފްވީ 2003 ގައި ރިލީޒްކުރި "ޗުރާ ލިޔާ ހޭ ތުމްނޭ" އިންނެވެ. ނަމަވެސް މި ފިލްމަށް ވުރެ ޒައިދު ގިނަ ބަޔަކަށް ފާހަގަ ކުރެވުނީ 2004 ގައި ނުކުތް ފަރާ ޚާން ޑައިރެކްޓްކުރި "މެއި ހޫން ނާ" އިންނެވެ.\nނަމަވެސް އޭގެ ފަހުން ކުޅުނު ފިލްމުތައް ފްލޮޕްވެ ޒައިދުގެ ތަރި ބޮލީވުޑުން އޮއްސުނީ އެވެ. އޭނާ އެންމެ ފަހުން ކުޅުނީ 2015 ގައި ރިލީޒްކުރި "ޝަރާފަތު ގައީ ތޭލް ލޭނޭ" ކިޔާ ފިލްމަކުންނެވެ. މި ފިލްމަށް ވެސް ބޮޑު ނާކާމިޔާބެއް ކުރިމަތިވުމުން ފާއިތުވީ ފަސް އަހަރު ތެރޭ އޭނާ އެއްވެސް ފިލްމެއް ކުޅެފައެއް ނުވެ އެވެ.\nނަވާޒުއްދީން ސިއްދީގީގެ އަންހެނުން ވަރިވާން ކޯޓަށް\n"ކަބީ ޚުޝީ ކަބީ ޣަމް" ކުޅުނުއިރު ރިތިކް ހުރީ ބާކީވެފަ


Taxi agu badhalu kurun huhtuvan court amurakah edhijje\nއަގު ބަދަލު ކުރުން ހުއްޓުވަން ޓެކްސީ ޑްރައިވަރުން ވަގުތީ އަމުރަކަށް އެދިއްޖެ\nމާލެ ސަރަހައްދުގައި ޓެކްސީ ބޭނުން ކުރަން އަލަށް ކަނޑައެޅި އަގުތަކަށް އަމަލު ކުރުން ހުއްޓުވަން ޑްރައިވާސް އެސޯސިއޭޝަންއިން ސިވިލް ކޯޓަށް މައްސަލައެއް ހުށަހަޅައިފި އެވެ.\nޑްރައިވާސް އެސޯސިއޭޝަންގެ ވަގުތީ ރައީސް އަބުދުﷲ އިބްރާހިމް ވިދާޅުވީ، ޓްރާންސްޕޯޓް މިނިސްޓްރީން ކަނޑައަޅާފައިވާ އަގުތަކަށް އަމަލު ކުރުން ހުއްޓުވަން ވަގުތީ އަމުރެއް ހޯދަން މިއަދު ހެނދުނު ސިވިލް ކޯޓަށް ހުށަހަޅާފައިވާ ކަމަށެވެ.\nޓެކްސީގެ ހިދުމަތުގެ ފެންވަރު ރަނގަޅުކޮށް، އަގު ހެޔޮ ކުރުމުގެ ގޮތުން ޓްރާންސްޕޯޓް މިނިސްޓްރީން ވަނީ މާލެ ސަރަހައްދުގައި ޓެކްސީގެ ހިދުމަތް ދެވޭނެ އަގުތަކެއް ކަނޑައަޅައި އެޕްލިކޭޝަން މެދުވެރިކޮށް ހިދުމަތް ދޭން ތިން ފަރާތަކަށް ހަވާލުކޮށްފަ އެވެ.\nއެޕްލިކޭޝަން މެދުވެރިކޮށް ހިދުމަތް ދޭން ހަވާލުކޮށްފައިވަނީ "އަވަސް ރައިޑް" އާއި "އެއައީ" އަދި ސްރީލަންކާގެ "ޕިކްމީ" އަށެވެ. އަދި މާލެ ސަރަހައްދުގައި ހިދުމަތް ދޭން އަގުތަކެއްގެ ގޮތުގައި ކަނޑައަޅާފައިވަނީ މާލެ އާއި ހުޅުލެއަށް 60 ރުފިޔާ އަދި ހުޅުމާލޭން ހުޅުލެ އަށް 60 ރުފިޔާގެ އިތުރުން މާލެ އިން ހުޅުމާލެ އަށް 75 ރުފިޔާ އަދި މާލެ އާއި ހުޅުމާލެ އެތެރޭގައި 25 ރުފިޔާ އެވެ.\nޓްރާންސްޕޯޓް މިނިސްޓްރީން ވަނީ މި ބަދަލު ގެނައުމުގެ ކުރިން ޓެކްސީ ޑްރައިވަރުންނާ މަޝްވަރާ ވެސް ކޮށްފަ އެވެ. އަދި ޓެކްސީ ޑްރައިވަރުންގެ ފޯރަމެއް ވެސް ބާއްވާފައި ވެއެވެ.\nނަމަވެސް، މި ބަދަލާމެދު ހިތްހަމަ ނުޖެހިގެން މިދިޔަ ހޮނިހިރު ދުވަހު ވަނީ ބައެއް ޑްރައިވަރުންގެ ޝަކުވާ ޓްރާންސްޕޯޓް މިނިސްޓްރީއަށް ހުށަހަޅާފަ އެވެ. ނަމަވެސް މިނިސްޓްރީން ވަނީ އަގުތަކަށް ބަދަލު ނުގެންނާނެ ކަމަށް ބުނެފަ އެވެ.\nޓްރާންސްޕޯޓް އޮތޯރިޓީ ސިވިލް ކޯޓް ޓެކްސީގެ ހިދުމަތް + އައިޝަތު ނަހުލާ\nކޯޓުގައި އަގު މަތިކޮށްދޭން ޓެކްސީ ޑްރައިވަރުން ނޭދޭ\nމައްސަލައަކީ އަގެއް ނޫން، މީޓަރު ހަރުނުކުރުން: ޑްރައިވަރުން\nޓެކްސީތަކުން ބޮޑު އަގު ނަގާތޯ ފުލުހުން ބަލަނީ


Tamannaah Buny 'Kulhu' Ei Hangandah Rangalhu Ehcheh Kamah - Vaguthu\nއިންޑިއާގެ ބަތަލާ ތަމަންނާ ބާޓިއާ ބުނީ 'ކުޅު' އެއީ ހަންގަނޑަށް ދިމާވާ މައްސަލަތަކަށް ރަނގަޅު އެއްޗެއް ކަމަށެވެ. އޭނާ މިހެން ބުނެފައިވަނީ އިންޓަވިއު އެއްގައި މިހާތަނަށް ހަންގަނޑު ރީތިކުރުމަށް ބޭނުންކޮށްފައިވާ އެންމެ ހީނުކުރާ ކަހަަލަ އެއްޗެއް ބުނެދިނުމަށް އެދި ކުރެވުނު ސުވާލަށް ޖަވާބު ދެމުންނެވެ.\nތަމަންނާ ބުނީ އޭނާ ހަންގަނޑު ރީތިކޮށް ބެލެހެއްޓުމަށް ބޭނުންކޮށްފައިވާ އެންމެ ހީނުކުރާ ކަހަލަ އެއްޗަކީ މާ ތަފާތު އެއްްޗެއް ނޫން ކަމަށެވެ. އޭނާ ބޭނުން ކޮށްފައިވަނީ 'ކުޅު' ކަމަށާއި، އެ ބޭނުން ކުރުމަށް ހިޔާލު އައިސްފައިވާގޮތެއް ނޭނގޭ ކަމަށް ބުނެފައިވެއެވެ. މިއީ ފަކުރު އެއްޗެއް ކަމުގައި ގިނަ ބަޔަކު ދެކުނަސް ހަންގަނޑަށް ރަނގަޅު އެއްޗެއް ކަމަށް ތަމަންނާ ބުނެފައިވެއެވެ.\nތަމަންނާ އަކީ ސައުތު އިންޑިއާގައި ވަރަށް މަޝްހޫރު ބަތަލާ އެކެވެ. އަދި ވަރަށް ގިނަ ހިންދީ ފިލްމުތައް ވެސް އޭނާ ވަނީ ކުޅެފައިވެއެވެ.\nބަތަލާ ތަމަންނާ ކުޅެފައިވާ ފުރަތަމަ ފިލްމަކީ "ޗާންދް ސަ ރޯޝަން ޗެހެރާ" އެވެ. އޭގެ ފަހުން ފުރަތަމަ އިންޑިއަން އައިޑަލް އަބިޖީތު ސާވަންތުގެ "ލަފްޒޯންމޭ ކެހެނާ ސަކޫން" އާއި "އާޕްކާ އަބިޖީތު"ގެ ލަވަތައް ތަމަންނާ ކުޅެފައިވެ އެވެ. އަދި 2014 ގައި ނުކުތް "ހަމްޝަކަލްސް"ގައި ވެސް ތަމަންނާގެ ދައުރެއް ވާކަން ފާހަގަ ކޮށްލެވެއެވެ. އޭނާ މިހާތަނަށް ގިނައިން ކުޅެފައިވަނީ ތަމަޅަ އަދި ތެލުގޫ ފިލްމުތަކެވެ.\nޖޫން 21, 2021 20:35\nދިވެހި ގައުމުގަ އުޅުއްވާ ބޭފުޅެއްގެ ފަރާތުން ވަރަށް ކޮލެޓީ ކޮއް ތިލިބޭނެ ، އަދި އެ ރޯޔަލްވެސް ވާނެ.\nޖޫން 21, 2021 21:56\nތަމަންނާ ބުންޏަސް ލަާލުމަންނަ ބުންޏަސް ދެންވެއްޖެ މީހުން ތަމަންނާ ގޮތައްވާން މުޅިގައިގަ ކުޅުލާން\nޖޫން 22, 2021 11:25\nދުވަސް ކޮޅަކުން ތަންތަނުގައި ތިބި ސައިންސް ވެރިންނޭ ކިއާމީހުން މިކަން ފުޅާ ކުރާނެ ! އޭރުން މަގުމައްޗަށް ކުޅުތަޅާ މީހުން މަދުވެދާނެ ! ކުޅެއްޖަހަން ބޭނުންވާ ކޮންމެ ފަހަރަކު ކުޅުގަޑު މުޅިގައިގާ ހާކާނީ ! މިކަން އެންމެ އަވަހަށް އާލާވާނީ އިންޑިއާގަ ! އަދި އިންޑިއާ މީހުން މިއީ ކޮވިޑަށް ފަރުވާއެކޭ ބުނުންވެސް ވަރަށް ކައިރި !\nޖޫން 24, 2021 16:56\nތަމަންނާ ކަހަލަ ރީތި މަންޖެޔެއްގެ އަނގައިން ކުޅު ހޯދަން ވީ މޫނުގަ ހާކަން


Hijama Jehumah Thaneh Hulhuvumaai Hijama Jehumah Ujoora Negumuge Hukum | މައިތިރި\nޙިޖާމާ ޖެހުމަށް ތަނެއް (ކްލިނިކް ފަދަ) ހުޅުވުމާއި، ޙިޖާމާ ޖެހުމަށް މީސްތަކުން އަތުން އުޖޫރަ ނެގުމަކީ ހުއްދަ ކަމެއްތޯއެވެ؟\nޙިޖާމާ ޖެހުމަށް ފައިސާ ނެގުމުގެ މައްސަލާގައި ޢިލްމުވެރިންގެ މެދުގައި އިޚްތިލާފު އުފެދިފައިވެއެވެ. އެއީ މަކްރޫހަ ކަމެއްތޯ؟ ނުވަތަ ހުއްދަ ކަމެއްތޯ؟ އެވެ. އިޚްތިލާފު އުފެދެން ޖެހުނު ސަބަބަކީ މި ކަމަށް ވާރިދުވެފައިވާ ޙަދީޘްތައް ފަހުމްވުމުގައި ތަފާތު ވުމުގެ ސަބަބުން އުފެދިފައިވާ ޚިލާފެކެވެ.\nޙިޖާމާ ޖެހުމަށް އުޖޫރަ ނެގުން މަކްރޫހަ ނުވަތަ ހުއްދަ ނޫން ކަން އަންގައިދޭ ދަލީލުތަކުގެ ތެރޭގައި:\n1. ރަސޫލުﷲ ޞައްލަﷲ ޢަލައިހި ވަސައްލަމަގެ ބަސްފުޅު (كَسْبُ الْحَجَّامِ خَبِيثٌ) رواه مسلم (1568) . މާނައަކީ: “ޙިޖާމާ ޖަހައިގެން ލިބޭ އުޖޫރަ އަކީ ހުތުރުކަން ބޮޑު އެއްޗެކެވެ.”\n2. ރަސޫލުﷲ ޞައްލަﷲ ޢަލައިހި ވަސައްލަމަގެ ބަސްފުޅު (شَرُّ الْكَسْبِ مَهْرُ الْبَغِيِّ وَثَمَنُ الْكَلْبِ وَكَسْبُ الْحَجَّامِ ) رواه مسلم (1568).  މާނައަކީ: “އެންމެ ނުބައި ޢާމްދަނީ އަކީ އަންހެނަކު ހަށިވިއްކައިގެން ހޯދާ ފައިސާ އާއި، ކުއްތާ ވިއްކައިގެން ލިބޭ ފައިސާ އާއި ޙިޖާމާ ޖަހައިދީގެން ހޯދާ ފައިސާ އެވެ.”\n3. މާތް ﷲ ރުއްސުންލެއްވި އަބޫހުރައިރާ ރަޟިޔަﷲ ޢަންހު ރިވާ ކުރައްވައެވެ. (نَهَى رَسُولُ اللَّهِ صَلَّى اللَّهُ عَلَيْهِ وَسَلَّمَ عَنْ كَسْبِ الْحَجَّامِ ) رواه أحمد (7635) والنسائي (4673) وابن ماجه (2165) وصححه الألباني في صحيح النسائي .  މާނައަކީ: “ޙިޖާމާ ޖަހައިގެން ޢާމްދަނީ ހޯދުން ކީރިތި ރަސޫލާ ޞައްލަﷲ ޢަލައިހި ވަސައްލަމަ ނަހީ ކުރެއްވިއެވެ.”\nޙިޖާމާ ޖަހައި ދިނުމަށް އުޖޫރަ ނެގުމަކީ ހުއްދަ ކަމެއް ކަން އަންގައިދޭ ދަލީލުތަކުގެ ތެރޭގައި:\n1. މާތް ﷲ ރުއްސުންލެއްވި އަނަސް ބިން މާލިކްގެ ކިބައިން ރިވާވެގެން ވެއެވެ. (حَجَمَ أَبُو طَيْبَةَ رَسُولَ اللَّهِ صَلَّى اللَّهُ عَلَيْهِ وَسَلَّمَ فَأَمَرَ لَهُ بِصَاعٍ مِنْ تَمْرٍ ) رواه البخاري (2102) ومسلم (1577) މާނައަކީ: “އަބޫ ޠައިބާ އޭ ކިޔުނު މީހަކު ރަސޫލުﷲ ޞައްލަﷲ ޢަލައިހި ވަސައްލަމަ އަށް ޙިޖާމާ ޖަހައި ދިނުމުން އޭނާ އަށް ކަދުރުގެ ގެ ޞާޢެއް ދިނުމަށް އަމުރު ކުރެއްވިއެވެ.”\n2. މާތް ﷲ ރުއްސުންލެއްވި އިބްނު ޢައްބާސްގެ ކިބައިން ރިވާވެގެން ވެއެވެ. (احْتَجَمَ النَّبِيُّ صَلَّى اللَّهُ عَلَيْهِ وَسَلَّمَ وَأَعْطَى الَّذِي حَجَمَهُ وَلَوْ كَانَ حَرَامًا لَمْ يُعْطِهِ ) رواه البخاري (2103) މާނައަކީ: “ރަސޫލުﷲ ޞައްލަﷲ ޢަލައިހި ވަސައްލަމަ ޙިޖާމާ ޖެއްސެވިއެވެ. އަދި އެކަލޭގެފާނަށް ޙިޖާމާ ޖަހައިދިން މީހާ އަށް އުޖޫރަ ދެއްވިއެވެ. އެއީ ޙަރާމް އެއްޗެއް ނަމަ އެކަލޭގެފާނު ނުދެއްވީހެވެ.”\nއަދިވެސް ޞަޙީޙުލް ބުޚާރީގައި އިބްނު ޢައްބާސް ރަޟިޔަﷲ ޢަންހުގެ ކިބައިން ރިވާވެގެން ވެއެވެ. (وَأَعْطَى الْحَجَّامَ أَجْرَهُ وَلَوْ عَلِمَ كَرَاهِيَةً لَمْ يُعْطِه ) رواه البخاري (2278) މާނައަކީ: “ޙިޖާމާ ޖެހި މީހާ އަށް އުޖޫރަ ދެއްވިއެވެ. އެއީ ހުއްދަ ނޫން އެއްޗެއް ނަމަ ނުދެއްވީހެވެ.”\nއިމާމް މުސްލިމް ރިވާ ކުރެއްވި ރިވާޔަތެއްގައި ވެއެވެ. ( وَلَوْ كَانَ سُحْتًا لَمْ يُعْطِهِ النَّبِيُّ صَلَّى اللَّهُ عَلَيْهِ وَسَلَّم ) رواه مسلم (1202). މާނައަކީ: “އެއީ ޙަރާމް ފައިސާނަމަ ނަބިއްޔާ ޞައްލަﷲ ޢަލައިހި ވަސައްލަމަ ނުދެއްވީހެވެ.”\nމިމައްސަލާގައި ދެކޮޅަށްވެސް ދަލީލު ލިބޭ ގޮތަށް ޙަދީޘް ވާރިދުވެފައިވާތީވެ ޢިލްމުވެރިން ވިދާޅުވަނީ ދެކޮޅަށް ހުރި ޙަދީޘްތައް ޖަމްޢު ކުރަން ޖެހޭ ކަމަށެވެ. އެގޮތުން ޖަމްޢު ކުރުމުން މަނާކަމަށް އައިސްފައިވާ ޙަދީޘްތަކުން ދޭހަވަނީ އެއީ މަކްރޫހަ ނުވަތަ އެދެވިގެން ނުވާ ކަމެއްގެ ގޮތުގައެވެ.\nއިބްނު ގުދާމާ- ރަޙިމަހުﷲ- ވިދާޅުވިއެވެ. “އޭނާ އަށް ޙިޖާމާ ޖަހާދޭނެ މީހަކު ކުއްޔަށް ހިފުމަކީ ހުއްދަ ކަމެކެވެ. އޭނާގެ އުޖޫރަ އަކީ ހުއްދަ އެއްޗެކެވެ. މިއީ އަބުލް ޚައްޠާބު އިޚްތިޔާރު ކުރެއްވި ރައުޔެވެ. އަދި އިބްނު ޢައްބާސް ރަޟިޔަﷲ ޢަންހުގެ ބަސްފުޅެވެ. މިފަދައިން އިމާމް މާލިކް، ޝާފިޢީ އަދި އަޞްޙާބުއްރައުޔު ވިދާޅުވެއެވެ.\nޙަންބަލީ މަޛްހަބުގެ ޢިލްމުވެރި އެއް ކަމުގައިވާ އަލްގާޟީ އަބޫ ޔަޢްލާ- ރަޙިމަހުﷲ- ވިދާޅުވިއެވެ. “ޙިޖާމާ ޖަހައިދޭ މީހާގެ އުޖޫރަ ހުއްދަ އެއް ނުވާނެއެވެ. އިމާމް އަޙްމަދު މިފަދައިން އެތައް ތަނެއްގައި ވިދާޅުވެފައިވެއެވެ. އަދި ވިދާޅުވާ ކަމަށްވެއެވެ. “އެއްބަސްވުމަކާއި ނުލާ އަދި ޝަރްޠު ކުރުމަކާއި ނުލާ އެއްޗެއް ދީފިނަމަ ހިފުމުގައި މައްސަލަ އެއް ނެތެވެ. ނަމަވެސް، މިތަކެތި ބޭނުން ކުރަންވާނީ އޭނާގެ ސަވާރީ އިޞްލާޙު ކުރުމަށާއި، އަޅުންނަށް ކާންދިނުމަށާއި، އޭނާގެ މަސައްކަތުގައި ބޭނުންކުރާ ތަކެތި ބެލެހެއްޓުމަށެވެ. މިގޮތަށް ލިބޭ ފައިސާ އިން އަމިއްލަ އަށް ކައިބޮއި ނުވަތަ އަމިއްލަ ބޭނުންތައް ފުއްދައިގެން ނުވާނެއެވެ.\nޙިޖާމާ ޖެހުމަށް އުޖޫރަ ނެގުން ރަގަޅު ނޫން ކަމަށް ވިދާޅުވާ ބޭފުޅުންގެ ތެރޭގައި ޢުޘްމާން ބިން ޢައްފާން، އަބޫހުރައިރާ، ޙަސަން. އައްނަޚަޢީ ހިމެނި ވަޑައިގަންނަވައެވެ. އެބޭފުޅުންގެ ޙުއްޖަތަކީ ރަސޫލުﷲ ޞައްލަﷲ ޢަލައިހި ވަސައްލަމަގެ ބަސްފުޅު (كَسْبُ الْحَجَّامِ خَبِيثٌ) رواه مسلم (1568) . މާނައަކީ: “ޙިޖާމާ ޖަހައިގެން ލިބޭ އުޖޫރަ އަކީ ހުތުރުކަން ބޮޑު އެއްޗެކެވެ.”\nއަދި ޙިޖާމާ ޖަހާ މީހާގެ އުޖޫރަ އާއި ބެހޭ ގޮތުން ކީރިތި ރަސޫލާ ޞައްލަﷲ ޢަލައިހި ވަސައްލަމަ އާއި ސުވާލު ވެވުނު ހިނދުގައި ޙަދީޘް ކުރެއްވިއެވެ. (أطعمه ناضحك ( أي : البعير ) ورقيقك ) މާނައަކީ “ތިބާގެ ޖަމަލަށާއި، އަޅުންނަށް އެއިން ކާންދޭށެވެ.” رواه أحمد والترمذي (1277) وصححه الألباني في صحيح الترمذي .\nޙިޖާމާ ޖެހުމަށް އުޖޫރަ ނެގުމަކީ ހުއްދަ ކަމެއްކަން އަންގައިދޭ ދަލީލުތަކުގެ ތެރޭގައި މާތް ﷲ ރުއްސުންލެއްވި އިބްނު ޢައްބާސްގެ ކިބައިން ރިވާވެގެން ވެއެވެ. (احْتَجَمَ النَّبِيُّ صَلَّى اللَّهُ عَلَيْهِ وَسَلَّمَ وَأَعْطَى الَّذِي حَجَمَهُ وَلَوْ كَانَ حَرَامًا لَمْ يُعْطِهِ ) رواه البخاري (2103) މާނައަކީ: “ރަސޫލުﷲ ޞައްލަﷲ ޢަލައިހި ވަސައްލަމަ ޙިޖާމާ ޖެއްސެވިއެވެ. އަދި އެކަލޭގެފާނަށް ޙިޖާމާ ޖަހައިދިން މީހާ އަށް އުޖޫރަ ދެއްވިއެވެ. އެއީ ޙަރާމް އެއްޗެއް ނަމަ އެކަލޭގެފާނު ނުދެއްވީހެވެ.”\nއިމާމް މުސްލިމް ރިވާ ކުރެއްވި ރިވާޔަތެއްގައި ވެއެވެ. ( وَلَوْ كَانَ سُحْتًا لَمْ يُعْطِهِ النَّبِيُّ صَلَّى اللَّهُ عَلَيْهِ وَسَلَّم ) رواه مسلم (1202). މާނައަކީ: “އެއީ ޙަރާމް ފައިސާނަމަ ނަބިއްޔާ ޞައްލަﷲ ޢަލައިހި ވަސައްލަމަ ނުދެއްވީހެވެ” ހިމެނެއެވެ.\nރަސޫލުﷲ ޞައްލަﷲ ޢަލައިހި ވަސައްލަމަގެ ބަސްފުޅެއް ކަމުގައިވާ (أطعمه ناضحك ( أي : البعير ) ورقيقك ) މާނައަކީ “ތިބާގެ ޖަމަލަށާއި، އަޅުންނަށް އެއިން ކާންދޭށެވެ.” މި ޙަދީޘް އިން ދޭހަވަނީ ޙިޖާމާ ޖެހުމަށް އުޖޫރަ ނެގުމަކީ ހުއްދަ ކަމެއް ކަމެވެ. އެހެނީ މިނިވަނުން ކެއުން ޙަރާމް އެއްޗެއް އަޅުންނަށްވެސް ދިނުން ހުއްދަ ވެގެން ނުވެއެވެ. އަޅުންނަކީވެސް އިންސާނުންނެވެ. މިނިވަނުންނަށް ކެއުން ޙަރާމް ކޮންމެ އެއްޗެއް އަޅުންނަށްވެސް ޙަރާމް ވެގެން ވެއެވެ.\nޙިޖާމާ ޖަހައިގެން ލިބޭ އުޖޫރަ އަކީ “ހަޑި” އެއްޗެއްގެ ގޮތުގައި ޞިފަ ކުރައްވާފައި އޮތުމުން އެއީ ޙަރާމް އެއްޗެއް ކަމަކަށް ދަލީލެއް ނުކޮށްދެއެވެ. އެހެނީ ފިޔައާއި ލޮނުމެދުވެސް ހަޑިއެއްޗެއްގެ ގޮތުގައި ޞިފަ ކުރައްވާފައިވެއެވެ. ނަމަވެސް އެއީ ކެއުން ޙަރާމް އެއްޗެއް ނޫނެވެ.\nޙިޖާމާ ޖެހުމުން ލިބޭ ޢާމްދަނީ އިން މިނިވަނުން ކެއުން އެދެވިގެންނުވާ ކަމުގައި ޙަދީޘްކުރައްވާފައިވަނީ، މިފަދަ މަސައްކަތަކީ މިނިވަނަކަށް އެކަށީގެންވާވަރަށްވުރެ ކުޑަ މަސައްކަތަކަށްވާކަމަށްޓަކައެވެ. އަދި އެއިން އަޅުންނަށް ކާން ދިނުމަށް އަމުރު ކުރައްވާފައި ވުމުން ދޭހަވަނީ އެއީ ހުއްދަ އެއްޗެއް ކަމެވެ. އެހެންކަމުން، މަނާ ކުރެއްވުމަށް އައިސްފައިވާ ދަލީލުތައް ބެލެވެނީ ކަރާހާ އަށެވެ. ޙަރާމް ކަމަކަށް ނޫނެވެ. (އަލްމުޣްނީ 6/133.)\nއެހެންކަމުން، ޙިޖާމާ ޖަހައިދޭ ތަނެއް ހުޅުވުމަކުން މައްސަލަ އެއް ނެތެވެ. އަދި ހިޖާމާ ޖަހައި ދިނުމަށް މީސްތަކުން އަތުން ނެގޭ އުޖޫރަ އަކީ ޙަރާމް އެއްޗެއްވެސް ނޫނެވެ. والله أعلم .\nމަޞްދަރު: އިސްލާމް ކިޔު.އޭ\nޢަރަބި ލިންކް: http://islamqa.info/ar/71303\nއިނގިރޭސި ލިންކް: http://islamqa.info/en/71303\n9 ޖެނުއަރީ 2016 ދުވަހު 17:08 ގައި\nކުރިން އަޖުނާދު ލިޔުނު އާރޓިކަލް އެއްގަ ބުނި ރުޤްޔާ ކޮށްގެން ފައިސާ ނެގުމަކީ ރަނގަޅު ކަމެއްނޫނޭވެސް ބުނި…. މިހާރު އަޖުނާދު ރުޤްޔާކޮށްފަ މީހުން އަތުން ލާރި ނެގީމަ ހަމަ އޯކޭ…\n15 ޖެނުއަރީ 2016 ދުވަހު 02:29 ގައި\nއެއްވެސް އިރަކު އަޅުގަނޑު ލިޔުނު އާރޓިކަލްއެއްގައި އެއީ ކޮށްގެން ނުވާނެ ކަމެއްކަމަށް ލިޔެފައި އޮތް އާރޓިކަލްއެއް އޮތްނަމަ ލިންކް ދެއްވާ.ަ ސައްހަ މަގުން އައިސްފައިވާ ދަލީލުތަކުގެ އަލީގައި ކަމެއް ބަޔާންކުރުމުން ޙަސަދަވެރިކަން އިސްކޮށް އޮޅުވާލުމަކީ ރަނގަޅު ސިފައެއްނޫން.\nމީގެ ކުރިން ރުޤްޔާގައި އަގު ނެގުމާމެދު މިސައިޓުގައި ޝާއިއުކޮށްފައިވާ ލިޔުމެއް..\n(2012) ވަނަ އަހަރު


ޓޭބަލްކުރެވޭ ގަޑިއާއި ބަދަލުގައި ނަގަންޖެހޭ ގަޑިތަކަށް ކިލާސްތަކުގައި ކިޔަވައިދިނުމާއި، ޓިއުޓޯރިއަލްއާއި، ޢަމަލީ ކްލާސްތަކާއި، ޑެމޮންސްޓްރޭޝަންތަކާއި، ވާރކްޝޮޕްތަކާއި، ދަރިވަރުންގެ ފީލްޑް ވިޒިޓްތަކާއި، ކްލިނިކަލް ސެޝަންތައް ހިންގުން.\n(ނ) ކަނޑައެޅިފައިވާ މުއްދަތުގައި މާއްދާތަކުގެ އިމްތިޙާން ކަރުދާސްތައް، ތައްޔާރުކޮށް އިމްތިޙާނު ދިނުމައި، ކަނޑައެޅިފައިވާ މުއްދަތުގައި ޕޭޕަރުތައް ސާފުކޮށް ނިންމުން.\n(ބ) ޕާރޓްޓައިމް ލެކްޗަރަރއިން ދެއްވާ މާއްދާތަކާއި އިމްތިޙާނު ދިނުމާއި، ޕޭޕަރުތައް ކަނޑައެޅިފައިވާ މުއްދަތުގައި ސާފުކޮށް ނިންމުން.\n(ޅ) ކިޔަވައިދޭ މާއްދާތައް ކިޔަވައިދެވޭ ފެންވަރު މަތިކުރެވޭނެ ގޮތްތައް ވިސްނައި، އެކަމަށް މަސައްކަތް ކުރުން.\n(އ) ފެކަލްޓީގެ ކަންތައްތައް ރަނގަޅުކުރުމަށް ހިންގާ ކަންކަމުގައި އެއްބާރުލައި އަމިއްލަގޮތުންވެސް މަސައްކަތްކުރުން.\n4. ފަންނީ އެހެން މުވައްޒަފުންނާ ގުޅިގެން އެކުވެރިކަމާއެކު މަސައްކަތަށް ފަސްނުޖެހޭ ޕްރޮފެޝަނަލް ރޫޙެއްގައި މަސައްކަތްކުރުން.\n5. އަމިއްލަގޮތުންނާއި ފަންނީ އެހެން މުވައްޒަފުންނާ ގުޅިގެން ޢިލްމީ ދިރާސާތައްކޮށް ޝާއިޢުކުރުމަށް މަސައްކަތް ކުރުން.\n6. ކޯސް ކޯޑިނޭޓްކުރުމާއި، މާއްދާ ކޯޑިނޭޓްކުރުމާއި، ފެކަލްޓީއާއި ޑިޕާޓްމަންޓުގެ ބައްދަލުވުންތަކުގައި ބައިވެރިވުމާއި، ކޮމިޓީތަކުގައި ބައިވެރިވުން.\nއިތުރުގަޑީގައި މަސައްކަތްކުރާނަމަ، ހަމަޖެހިފައިވާ އުސޫލުން އިތުރުގަޑީގެ ފައިސާދެވޭނެއެވެ.\nދިވެހިރައްޔިތެއްކަން އަންގައިދޭ މުއްދަތު ހަމަނުވާ ކާޑުގެ ސާފު ކޮޕީ (އަސްލާ އެއްގޮތްކަމަށް ރަސްމީ ފަރާތަކުން ނުވަތަ ޤާނޫނީ ވަކީލެއްގެ އޮފީހުން ތައްގަނޑު ޖަހާފައިވާ އަސްލު)\nއިންޓަރވިޔު ކުރެވޭނީ އިޢުލާނުގައި ބަޔާންކޮށްފައިވާ މަޤާމަށް ޝަރުޠުހަމަވާ ކެންޑިޑޭޓުންގެ ތެރެއިން ޝޯޓްލިސްޓްކުރެވޭ ފަރާތްތަކާ އެކަންޏެވެ.


Madrid ge2vaadhaveringe kurimathilun evvaru - One Online\nސްޕެނިޝް ލަލީގާގައި ރެއާލާއި އެތުލެޓިކޯ ބައްދަލުކުރި މެޗުގެ ތެރެއިން: އެ މެޗު ނިމިގެންދިޔައީ ދެ ޓީމުންކުރެ އެއްވެސް ޓީމަކަށް ލަނޑެއް ނުޖެހި އެއްވަރުވެގެން -- ފޮޓޯ/ ގެޓީ\nމެޑްރިޑްގެ ދެ ވާދަވެރިންގެ ކުރިމަތިލުން އެއްވަރު\nމެޑްރިޑްގެ ވާދަވެރި ދެ ކްލަބު، ރެއާލް މެޑްރިޑާއި އެތުލެޓިކޯ މެޑްރިޑް ބައްދަލުކުރި ސްޕެނިޝް ލަލީގާގެ މެޗު އެއްވަރުވެގެން ނިމިއްޖެއެވެ.\nރެއާލާއި އެތުލެޓިކޯ ރޭ ބައްދަލުކުރި މެޗު ނިމިގެންދިޔައީ ދެ ޓީމުންކުރެ އެއްވެސް ޓީމަކަށް ލަނޑެއް ނުޖެހި އެއްވަރުވެގެންނެވެ. އެ މެޗު ކުޅެފައިވަނީ އެތުލެޓިކޯގެ ދަނޑުގައެވެ.\nއެ މެޗުގެ އަށްވަނަ މިނެޓުގައި އެތުލެޓިކޯއަށް ލަނޑު ޖަހާނެ ރަނގަޅު ފުރުސަތެއް ލިބިގެންދިޔައެވެ. ޑިއޭގޯ ކޮސްޓާ ދިން ބޯޅައެއް ހިފައިގެން ޕެނަލްޓީ އޭރިއާ ތެރެއަށް ވަނުމަށްފަހު، ޖޮއާއޯ ފީލިކްސް ފޮނުވާލި ހަމަލާ ދިޔައީ ރެއާލް ގޯލުގެ އަރިމަތީ ދަނޑި ކައިރިން ބޭރަށެވެ.\nއެ މެޗުގައި ރެއާލަށް ލިބުނު ފުރުސަތުތަކުގެ ތެރެއިން އެންމެ ރަނގަޅު ފުރުސަތުތަކެއް ލިބިފައިވަނީ ޓޯނީ ކްރޫސްއަށެވެ. މެޗުގެ 32 ވަނަ މިނެޓުގައި ޕެނަލްޓީ އޭރިއާ ބޭރުން ކްރޫސް ފޮނުވާލި ހަމަލާ އާއި މެޗުގެ 40 ވަނަ މިނެޓުގައި އޭނާ ފޮނުވާލި ހަމަލާ ވެސް އެތުލެޓިކޯގެ ކީޕަރު ޔޭން އޮބްލަކް ވަނީ މަތަކޮށްފައެވެ.\nމެޗުގެ ދެވަނަ ހާފުގައި ލަނޑު ޖަހާނެ އެންމެ ރަނގަޅު ފުރުސަތުތަކެއް ލިބިގެންދިޔައީ ރެއާލަށެވެ. އެގޮތުން ރެއާލްގެ ވޭލްސް ފޯވަޑް ގެރެތު ބޭލްއަށް ލިބުނު ދެ ފުރުސަތެއް ފާހަގަކޮށްލެވެއެވެ. މެޗުގެ 56 ވަނަ މިނެޓުގައި ބޭލް ފޮނުވާލި ހަމަލާ އާއި މެޗުގެ 70 ވަނަ މިނެޓުގައި އޭނާ ފޮނުވާލި ހަމަލާ ވެސް އެތުލެޓިކޯގެ ގޯލާ އަމާޒުވެފައެއް ނުވެއެވެ.\nމެޗުގެ 74 ވަނަ މިނެޓުގައި ރެއާލަށް ލަނޑު ޖަހާނެ އިތުރު ފުރުސަތެއް ލިބިގެންދިޔައެވެ. ނާޗޯ ނަގައިދިން ހުރަހަކުން ޕެނަލްޓީ އޭރިއާ ތެރޭ ހުރެ، ފްރާންސް ފޯވަޑް ކަރިމް ބެންޒެމާ ބޮލުން ފޮނުވާލި ހަމަލާ، އެތުލެޓިކޯގެ ކީޕަރު އޮބްލަކް ވަނީ ހުޝިޔާރުކަމާއެކު މަތަކޮށްފައެވެ.\nލަލީގާގެ ތާވަލުގެ އެއްވަނައިގައި އަދިވެސް އޮތީ ރެއާލްއެވެ. ރެއާލަށް ހަތް މެޗުން 15 ޕޮއިންޓް ލިބިފައިވާ އިރު، ދެވަނައިގައި އޮތް ގްރެނޭޑާ އަދި ތިންވަނައިގައި އޮތް އެތުލެޓިކޯ، އެއިން ކޮންމެ ޓީމަކަށް ވެސް ހަތް މެޗުން ލިބިފައިވަނީ 14 ޕޮއިންޓެވެ. ގްރެނޭޑާ ކުރީގައި އޮތީ ގޯލުގެ ތަފާތުންނެވެ. އަދި ތާވަލުގެ ހަތަރުވަނައިގައި އޮތް އެންމެ ފަހުގެ ޗެމްޕިއަން ބާސެލޯނާއަށް ހަތް މެޗުން ލިބިފައިވަނީ 13 ޕޮއިންޓެވެ.\nގުޅޭ ޓެގު ސްޕެނިޝް ލަލީގާ ރެއާލް މެޑްރިޑް ފުޓްބޯޅަ އެތުލެޓިކޯ މެޑްރިޑް


ޗީފް އެޑްމިނިސްޓްރޭޓަރ (ކްރިމިނަލް ކޯޓު، ފެމިލީ ކޯޓު)\nތާރީޚް: 10 އޮގަސްޓް 2020\nރޭންކް: އީ.އެކްސް 1\n1- ކްރިމިނަލް ކޯޓު\n2- ފެމިލީ ކޯޓު\n- ޖުޑީޝަލް އެލަވަންސް: -/3,534 (އަސާސީ މުސާރައިގެ %40)\n- ލިވިންގ އެލަވަންސް: -/2,750\nމަގާމުގެ މަސައްކަތާ ގުޅޭ ތަޢުލީމީ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7ނުވަތަ 8 ގެ ސަނަދެއް ހާސިލުކޮށްފައި ވުމާއެކު، ހިންގުމުގެ ދާއިރާއެއްގައި މަދުވެގެން4އަހަރު ދުވަހުގެ ތަޖުރިބާ ލިބި، އެމުއްދަތުގެ ތެރޭގައި މަސައްކަތުގެ ފެންވަރު ބެލުމުގެ ނިޒާމުން ވަޒީފާގެ ކުރިއެރުން ޙައްޤުވާ މާކްހެއް ލިބިފައިވުން. ނުވަތަ؛\nމަގާމުގެ މަސައްކަތާ ގުޅޭ ތަޢުލީމީ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް9އިން ފެށިގެން މަތީގެ ސަނަދެއް ހާސިލުކޮށްފައި ވުމާއެކު، ހިންގުމުގެ ދާއިރާއެއްގައި މަދުވެގެން2އަހަރު ދުވަހުގެ ތަޖުރިބާ ލިބި، އެމުއްދަތުގެ ތެރޭގައި މަސައްކަތުގެ ފެންވަރު ބެލުމުގެ ނިޒާމުން ވަޒީފާގެ ކުރިއެރުން ޙައްޤުވާ މާކުހެއް ލިބިފައިވުން.\nފަނޑިޔާރުންގެ ދަތުރުތަކާއި، ކޯޓުން ކުރާ އެހެނިހެން ރަސްމީ ދަތުރުތައް އިންތިޒާމްކޮށް ބެލެހެއްޓުން.\nކަމާބެހޭ އިދާރާތަކަށް ޙަވާލުކުރަންޖެހޭ ލިޔެކިޔުންތަކާއި، ކޯޓު އަމުރުތަކާއި، ފައިސާ ޖަމާކުރުމުގެ އެންމެހައި އިންތިޒާމްތައް ހަމަޖެއްސުން.\nކޯޓުގައި ބޭއްވުމަށް ހަމަޖެހިފައިވާ ޝަރީޢަތްތަކުގެ "ދުވަހު ތާވަލު" ކޮންމެ ދުވަހަކު ތައްޔާރުކޮށް އީ- ނޯޓިސްބޯޑަށާއި ކޯޓުގެ ވެބްސައިޓަށް އަޕްލޯޑު ކުރުމާއި، ކޯޓުގެ ވެބްސައިޓް ޤަވާޢިދުން އަޕްޑޭޓް ކުރަމުންދޭތޯ ބެލުން.\nއޮފީސް ހުޅުވާ ލެއްޕުމުގެ އިންތިޒާމް ހަމަޖެއްސުން.\nނައިޓް ކޯޓުގައި މަސައްކަތް ކުރަންޖެހޭ މުވައްޒަފުންގެ ޑިއުޓީ ތާވަލް ތައްޔާރު ކުރުމާއި، ޑިއުޓީގައި ތިބޭ ހުރިހާ ފަނޑިޔާރުންނާއި، މުވައްޒަފުންނަށް އެކަންތައް އެންގުމުގެ އިންތިޒާމް ހަމަޖެއްސުން.\nކޮންމެ ދުވަހެއްގަ މުއްދަތަށް ޙާޒިރުކުރެވޭ ފަރާރްތަކުގެ މަޢުލޫމާތު ކަމާގުޅުން ހުރި ފަރާތްތަކާ ގުޅައިގެން ހޯދުމާއި، އެ މަޢުލޫމާތު ޙިއްޞާކުރުމަށް ކޯޓުން ކަނޑައަޅާ ގޮތެއްގެމަތިން އަޕްޑޭޓް ކުރުމާއި ފަނޑިޔާރުންނަށް އެންގުން.\nޝަރީޢަތްތަކާ ގުޅިގެން ދައުލަތުގެ ގުޅުންހުރި އިދާރާތަކަށާއި ޢާންމުންނަށް ފޮނުވަންޖެހޭ ކޯޓު އަމުރުތައް ޙަވާލުކުރުމުގެ އިންތިޒާމް ހަމަޖެއްސުން.\nރަސްމީ ގަޑީގައި ކޯޓާއި ފަނޑިޔާރުންގެ ސެކިއުރިޓީގެ ކަންކަން ބެލެހެއްޓުމާއި، ކޯޓަށް ޙާޟިރުވާ ފަރާތްތަކުގެ ހަރަކާތްތައް މޮނިޓަރކޮށް ކޯޓުގައި ހިނގާ ހާދިސާތައް ބަލައި ރިޕޯޓް ކުރުމުގެ އެންމެހައި އިންތިޒާމަތްތައް ބެލެހެއްޓުން.\nކޯޓަށް ހުށަހެޅޭ ލިޔެކިއުންތަކާއި ތަކެތި ސެކްޝަންތަކާ ހަވާލުކުރުމުގެ މަސައްކަތް ދުވަހުން ދުވަހަށް ކުރިއަށްދޭތޯ ބެލުމާއި، ޑިސްޕެޗް ކުރަންޖެހޭ ލިޔުންތައް ކަމާބެހޭ މުވައްޒަފުންލައްވައި ކުރުވުމުގެ އިންތިޒާމް ހަމަޖެއްސުން.\nނިމިފައިވާ ފައިލްތައް އަރުޝީފަށް ފޮނުވުމަށް ތައްޔާރުކުރުވުމާއި އަރުޝީފަށް ފޮނުވޭ ފައިލްތަކުގެ ރެކޯޑް ބެލެހެއްޓުމުގެ އިންތިޒާމް ހަމަޖެއްސުން.\nޑިޕާޓްމަންޓަށް ފޮނުވަންޖެހޭ ކޯޓުގެ ތަފާސް ހިސާބުތައް، ސެކްޝަންތަކުން ހޯދާ ތައްޔާރުކޮށް ފޮނުވުމާއި، ނައިޓްކޯޓާ ގުޅޭގޮތުން ކޮންމެ މަހަކު ފޮނުވަންޖެހޭ ރިޕޯޓުތައް ފޮނުވުމުގެ އިންތިޒާމް ހަމަޖެއްސުން.\nޝަރީޢަތްތަކާ ގުޅިގެން ހޯދަންޖެހޭ ތަރުޖަމާނުން ހޯދުމާއި އެ ފަރާތްތަކާއެކު އެއްބަސްވުންތައް ހަދައި، ޝަރީޢަތް ހިންގޭނެ އިންތިޒާމު ހަމަޖެއްސުން.\nޝަރީޢަތްތައް ހިންގުމަށް ބޭނުންވާ ވަސީލަތްތައް ފުރިހަމަކޮށްދީ ޝަރީޢަތް ހިންގުމަށްޓަކައި ކޯޓުރޫމްތައް ތައްޔާރުކޮށް ބެލެހެއްޓޭނެ އިންތިޒާމް ހަމަޖެއްސުން.\nވަޒީފާއަށް މީހުން ހޯދުމަށް އިޢުލާނު ކުރުމާއި ވަޒީފާއަށް އެދޭ މީހުންގެ އެޕްލިކޭޝަންތައް ބަލައިގަނެ އިވެލުއޭޓްކޮށް، އިންޓަވިއުކުރުމުގެ ކަންތައްތައް ބެލެހެއްޓުމާއި، ވަޒީފާ ހަމަޖެއްސުމުގެ އެންމެހައި އިންތިޒާމްތައް ހަމަޖައްސައި، މުވައްޒަފުން ވަޒީފާއަށް ނެރުމަށް ކުރަންޖެހޭ އިދާރީ އެންމެހައި މަސައްކަތްތައް ހިންގާ ބެލެހެއްޓުން.\nމުވައްޒަފުންގެ މަސައްކަތުގެ ފެންވަރު ޤަވާޢިދުން ބަލައި، ކަނޑައެޅިފައިވާ މުއްދަތަށް މަސައްކަތު ފެންވަރު ބެލުނު މުވައްޒަފުންގެ ޕާރފޮމަންސް އެޕްރެއިޒަލް ފޯމުތައް ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަނަށް ފޮނުވުމުގެ އިންތިޒާމް ހަމަޖެއްސުން.\nމަޤާމުތަކުގެ ދަފްތަރާއި މުވައްޒަފުންގެ ދަފްތަރު ޤަވާޢިދުން އަޕްޑޭޓްކޮށް ބެލެހެއްޓުމުގެ އިންތިޒާމް ހަމަޖެއްސުން.\nމުވައްޒަފުންނަށް މުސާރައިގެ ކުރިއެރުން ދިނުމާއި، މަޤާމުގެ ކުރިއެރުން ދިނުމަށް ޓަކައި ޑިޕާޓްމަންޓުން ކަނޑައަޅާ އުޞޫލަކުން އެ މަސައްކަތް ކުރުން.\nކޯޓަށް ބޭނުންވާ އެކިއެކި މުދަލާއި، ވަޞީލަތްތަކާއި، ޚިދުމަތްތައް ދައުލަތުގެ މާލިއްޔަތު ޤާނޫނާއި ޤަވާޢިދާއި އަދި ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަނުން ކަނޑައަޅާ އުޞޫލާ އެއްގޮތަށް ހޯދުމުގެ އެންމެހާ އިންތިޒާމުތައް ހަމަޖައްސައި ބެލެހެއްޓުން.\nކޯޓުގެ ބޭނުމަށް ހޯދިފައިވާ ހުންނަ އެންމެހާ މުދަލުގެ ދަފްތަރު ބަލަހައްޓައި، ދައުލަތުގެ ޤާނޫނުތަކާއި ޤަވާޢިދުތަކާއި ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަނުން ކަނޑައަޅާ އުޞޫލާ އެއްގޮތަށް އެތަކެތި ބޭނުންކުރުމުގެ އިންތިޒާމްތައް ހަމަޖެއްސުމާއި ރައްކާތެރިކަމާއެކު އެތަކެތި ބެލެހެއްޓޭނޭ އިންތިޒާމް ހަމަޖެއްސުން.\nކޯޓުގެ މުދަލާއި ވަޞީލަތްތަކުގެ ތެރެއިން، އެއެއްޗެއް ބޭނުން ކުރުމަށްޓަކައި ދައުލަތަށް ނުވަތަ އެހެންވެސް ފަރާތަކަށް ފީ އެއް ނުވަތަ އެއްވެސް އަގެއް ދައްކަންޖެހޭނަމަ އެކަން ޤަވާޢިދުން ކުރެވޭކަން ކަށަވަރު ކުރުން.\nކޯޓަށް ނަގާ އެކިއެކި ފީތަކާއި އަދި އެހެނިހެން ގޮތްގޮތުން ކޯޓަށް ދައްކަންޖެހޭ ފައިސާ ދައުލަތުގެ މާލިއްޔަތުގެ ޤާނޫނާއި ޤަވާޢިދާއި އަދި ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަނުން އަންގާ ގޮތެއްގެ މަތީން ބަލައިގަނެ، އެފައިސާގެ ހިސާބު ބަލަހައްޓައި ކަނޑައެޅިފައިވާ ގޮތުގެމަތީން އެފައިސާއާމެދު ޢަމަލުކުރުން.\nކޯޓުގެ ޢިމާރާތްތަކާއި އެހެނިހެން މުދާ ރަނގަޅު ފެންވަރެއްގައި ބެލެހެއްޓުމާއި ކުރަންޖެހޭ އެންމެހައި މަރާމާތުތައް، ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަނުން ކަނޑައަޅާ އުސޫލުތަކާ އެއްގޮތަށް، ރާވައި ހިންގުން.\nމިނިސްޓްރީ އޮފް ފިނޭންސް އާއި ޑިޕާޓްމަން އޮފް ޖުޑީޝަލް އެޑްމިނިސްޓްރޭޝަނުން އިން ކަނޑައަޅާ އުސޫލުތަކާ އެއްގޮތަށް ކޯޓުގެ ބަޖެޓް ތައްޔާރުކޮށް ހުށަހެޅުން.\nރައްޔިތުންގެ މަޖިލީހުން ފާސްކުރާ ބަޖެޓާ އެއްގޮތަށް ޕްރޮގްރާމްތަކާއި ހަރަކާތްތައް ރާވައި ޕްރޮކިޔޮމަންޓް ޕްލޭން އެކުލަވައިލުން.\nކޯޓުގެ މަސައްކަތްތަކަށް ބުރުލެއް އެރިޔަނުދީ ހިންގުމަށްޓަކައި ބޭނުންވާ ވަސީލަތްތައް ހޯދުމަށްޓަކައި ބަޖެޓަށް ގެންނަންޖެހޭ ބަދަލުތައް ދުރާލައި ދެނެގަނެ ބަޖެޓަށް ގެންނަންޖެހޭ ބަދަލުތައް ގެނައުމަށް ހުށަހެޅުން.\nކޯޓަށް ޙާޟިރުވެ މަޢުލޫމާތު ހޯދުމަށް އެދޭ ފަރާތްތަކަށް އެ މަޢުލޫމާތު ފޯރުކޮށްދިނުމުގެ އެންމެހައި އިންތިޒާމްތައް ހަމަޖެއްސުމާއި، ކޯޓުގެ މަޢުލޫމާތު ހިމެނޭ ފޮތްތަކާއި ލީފްލެޓްފަދަ ތަކެތި އަޕްޑޭޓްކޮށް ބެހެއްޓުމުގެ އިންތިޒާމު ހަމަޖެއްސުން.\nރެކޯޑް ސާފުކުރުމުގެ އިންތިޒާމްތައް ހަމަޖެއްސުން.\nކޯޓުގެ ސްޓްރެޓީޖިކް ޕްލޭނާއި، އަހަރީ އެކްޓިވިޓީ ކަލަންޑަރާއި ޗުއްޓީ ކަލަންޑަރު އެކުލަވައިލުމުގެ އެންމެހައި އިންތިޒާމްތައް ހަމަޖެއްސުން.\nކޯޓުގެ އަހަރީ ރިޕޯޓަށް ބޭނުންވާ މަޢުލޫމާތުތައް ސެކްޝަންތަކުން ހޯދައި، އަހަރީ ރިޕޯޓް އެކުލަވައިލުމުގެ އިދާރީ އެންމެހައި މަސައްކަތްތައް ރާވައި ހިންގުން.\nކޯޓަށް އަލަށް ހަމަޖެހޭ މުވައްޒަފުންނަށް އިންޑަކްޝަން ކުރިއަށް ގެންދާނެ ގޮތުގެ ޕްލޭން ތައްޔާރުކުރުމާއި، އިންޑަކްޝަން ޕްރެޒެންޓޭޝަން ތައްޔާރުކުރުމާއި، ޕްލޭންއާ އެއްގޮތަށް އިންޑަކްޝަން ކުރިއަށް ގެންދިއުމާއި، އެކަމާގުޅޭ އެންމެހައި މަސައްކަތްތައް ހިންގާ ބެލެހެއްޓުން.\nކޮންމެ މީލާދީ މަހެއްގައި ކޯޓުގެ ފަނޑިޔާރުންނާއި، މުވައްޒަފުންނަށް މުސާރައާއި، އިނާޔަތްދިނުމަށްޓަކައި ކުރަންޖެހޭ އެންމަހާ މަސައްކަތް ހިންގާ ބެލެހެއްޓުން.\nފަނޑިޔާރުންނާއި، މުވައްޒަފުންގެ ޙާޟިރީ ދުވަހުން ދުވަހަށް ޗެކްކުރުމާއި، ސަލާމާއި ޗުއްޓީގައި ތިބޭ ފަރާތްތަކުގެ ރެކޯޑްސް މެމްސް ސޮފްޓްވެރއަރގެ ތެރެއިން ދުވަހުން ދުވަހަށް އަޕްޑޭޓް ކުރެވޭނެ އިންތިޒާމް ހަމަޖައްސުން.\nމުވައްޒަފުންގެ ވަޒީފާ ބަޔާންތަކާއި، ވަޒީފާގެ އެއްބަސްވުމާއި، ވަޒީފާގެ އިޤްރާރާއި، އަދި މި ނޫންވެސް ވަޒީފާއާ ގުޅޭ އެންމެހައި ލިޔުންތައް ތައްޔާރުކޮށް އެ މުވައްޒަފުންނާ ޙަވާލުކުރެވުނުކަން ކަށަވަރުކުރުން.\nކޯޓުގެ މުވައްޒަފުންގެ ތެރެއިން ޝަރުޢީދާއިރާގެ މުވައްޒަފުންގެ ޤަވާޢިދާ ޚިލާފުވާ ފަރާތްތަކާއި، މަޤާމުގެ މަސްއޫލިއްޔަތު އަދާކުރުމަށް ފަރުވާ ކުޑަކުރާ ފަރާތްތަކަށް ޤަވާޢިދާ އެއްގޮތަށް އިސްލާޙީ ފިޔަވަޅު އެޅުމާއި، އެކަންކަމާ ބެހޭ ރެކޯޑުތައް ޝަރުޢީދާއިރާގެ މުވައްޒަފުންގެ ޤަވާޢިދާ އެއްގޮތަށް ބެލެހެއްޓުމުގެ އިންތިޒާމުތައް ހަމަޖެއްސުން.\nމުވައްޒަފުން މަސައްކަތަށް އަހުލުވެރިކޮށް، މުވައްޒަފުންގެ މެދުގައި ޚިދުމަތްދިނުމުގެ ރޫޙު އުފައްދައި އެ ކޯޓުތަކުގެ މުވައްޒަފުންނަށް މަސައްކަތް ކުރެވޭނެ ރަނގަޅު މާހައުލެއް ޤާއިމްކުރުމަށް ޓަކައި ކުރަންޖެހޭ މަސައްކަތްތައް ކުރުން.\nފަނޑިޔާރުންނާއި، މުވައްޒަފުންގެ ރެކޯޑްސްތައް ޤަވާޢިދުން އަޕްޑޭޓްކޮށް ބެލެހެއްޓުން.\nފަނޑިޔާރުންނާއި، މުވައްޒަފުން ވަޒީފާއާއި ގުޅޭގޮތުން ދޫކުރަންޖެހޭ ލިޔުންތައް ދޫކުރުން.\nކޯޓުގެ ފަނޑިޔާރުންގެ ޙާޒިރީގެ މަޢުލޫމާތު، ޑިޕާޓްމަންޓުން ކަނޑައަޅާ ފޯމެޓަކާ އެއްގޮތަށް ތައްޔާރުކޮށް، މަހަކު އެއްފަހަރު ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަނަށް ފޮނުވުން.\nދައުލަތުގެ މާލިއްޔަތުގެ ޤާނޫނާއި މާލިއްޔަތުގެ ޤަވާޢިދާއި ޑިޕާޓްމަން އޮފް ޖުޑީޝަލް އެޑްމިނިސްޓްރޭޝަނުން ކަނޑައަޅާ އުޞޫލުތަކާ އެއްގޮތަށް ކޯޓުގެ އަހަރީ ރިޕޯޓް ތައްޔާރުކޮށް ޑިޕާޓްމަން އޮފް ޖުޑީޝަލް އެޑްމިނިސްޓްރޭޝަނަށް ހުށަހެޅުން.\nޤާނޫނުތަކާއި ޤަވާއިދުތަކާއި އެއްގޮތްވާ ގޮތުގެމަތީން ޝަރީޢަތް ކުރުމަށް ބޭނުންވާ ޓެކްނޮލޮޖީގެ ވަޞީލަތްތައް ކޯޓުގައި ޤާއިމުކުރުމުކޮށް އެ ވަޞީލަތްތައް ބޭނުންކުރެވޭނެ އިންތިޒާމް ހަމަޖެއްސުން.\nކޯޓުގެ އައިޓީ އިންފްރާސްޓްރަކްޗަރ ހަރުދަނާކޮށް ބެލެހެއްޓުން.\nކޯޓުގެ ވެބްސައިޓުގެ މެއިންޓަނަންސް މަސައްކަތް އަދި ކޮންޓެންޓް އަޕްޑޭޓް ކުރުމުގެ އިންތިޒާމްތައް ހަމަޖެއްސުން.\nކޯޓުގެ ފަނޑިޔާރުންނާއި، މުވައްޒަފުންނަށް އައިޓީއާ ގުޅޭގޮތުން ދޭންޖެހޭ ތާޒާކުރުމުގެ އެކިއެކި ތަމްރީންތައް ރާވައި ހިންގުން.\nކޯޓުގައި ބޭނުންކުރާ އިދާރީ އަދި ޝަރުޢީ ފޯމުތަކާއި ލިޔުންތަކާއި، ލީފްލެޓް އަދި ފޮތް ފަދަ ތަކެތީގެ ލޭއައުޓު، ކަމާބެހޭ ސެކްޝަންތަކުން ބޭނުންވާގޮތަށް ލިބޭނެ އިންތިޒާމްތައް ހަމަޖެއްސުން.\nއެޓެންޑެންސް މެޝިންގެ ލޮގްތަށް މެމްސް އިން ނެގުމަށްފަހު ތައްޔާރުކުރަންޖެހޭ ޙާޒިރީ ރިޕޯޓުތައް ތައްޔާރުކޮށް ބެލެހެއްޓުމުގެ އިންތިޒާމް ހަމަޖެއްސުން.\nމުވައްޒަފުންގެ ޙާޒިރީއާއި އެއާގުޅޭ ރެކޯޑުތައް މެމްސްއިން ދުވަހުން ދުވަހަށް އަޕްޑޭޓްކޮށް ބެލެހެއްޓުން.\nކޯޓުގައި ބޭނުންކުރާ މުވާޞަލާތީ ތަކެއްޗާއި، ސެކިއުރިޓީ ބެލެހެއްޓުމަށް ޓަކައި ހަރުކުރެވިފައިވާ ކެމެރާތައް މަސައްކަތް ކުރޭތޯ ޤަވާޢިދުން ޗެކްކޮށް ބެލެހެއްޓުމުގެ އިންތިޒާމްތައް ހަމަޖެއްސުން.\nމެނޭޖްމަންޓް، އެޑްމިނިސްޓްރޭޝަން، ޝަރީޢަތާއި ޤާނޫނު ދާއިރާ.\nޖީސީއީ އޯލެވެލް އަދި އޭލެވެލް ސެޓްފިކެޓް ތަކުގެ ކޮޕީ.\n9. އަދާކޮށްފައިވާ އަދި އަދާކުރަމުންދާ ވަޒީފާތަކާއި، އެމަޤާމުތަކުގެ ކްލެސިފިކޭޝަނާއި، ރޭންކް، މަޤާމުގައި ވީ މުއްދަތު އަދި މަސްޢޫލިއްޔަތު އިނގޭނެ ލިޔުންތަކުގެ ކޮޕީ.\n2020 އޮގަސްޓް 19 ވާ ބުދަ ދުވަހުގެ 13:30ގެ ކުރިން [email protected] އަށް އީމެއިލް ކުރެއްވުން އެދެމެވެ.\nމި މަޤާމަށް އެދިލައްވާ ފަރާތްތަކުން ފުރުއްވަންޖެހޭ ވަޒީފާއަށް އެދޭ ފޯމާއި، އެ ފޯމާއެކު ފުރިހަމަކުރައްވާ ހުށަހަޅުއްވަންޖެހޭ ސްލިޕް މިޑިޕާޓްމަންޓުގެ ވެބްސައިޓް: www.judiciary.gov.mv އިން ލިބެން ހުންނާނެއެވެ.\nމަޢުލޫމާތު ސާފުކުރުމަށް ގުޅޭނެ ނަންބަރު: 3340854 / 3340856\nރާއްޖެއާއި، ރާއްޖެއިން ބޭރަށް ދަތުރު ކުރަންޖެހިއްޖެ ޙާލަތެއްގައި ދަތުކުރެވޭނެ ފަދަ ސިއްޙީ ޙާލަތެއްގައި ހުރި ފަރާތަކަށްވުން.\n10 އޮގަސްޓް 2020\nޕަބްލިޝްކުރި ތާރީޚު: 10 އޮގަސްޓް 2020\nސުންގަޑި: 19 އޮގަސްޓް 2020 1330


Recordahttakai: Seaplane terminal ge hageegayi Filin Fiyyah\nރިކޯޑަށްޓަކައި ސީޕްލޭން ޓާމިނަލްގެ ހަގީގަތް ފިލިން ފިއްޔަށް!\nއާ ސީޕްލޭން ޓާމިނަލްއެއް އަޅާ ވާހަކަ އެންމެ ފުރަތަމަ ދައްކަން ޖެހުނީ ކުރީ ސަރުކާރުން ވެލާނާ އިންޓަނޭޝަނަލް އެއާޕޯޓް (ވީއައިއޭ) ތަރައްގީކޮށް އިތުރު ރަންވޭއެއް އަޅަން ޖެހުނު ހިސާބުންނެވެ. އިންޓަނޭޝަނަލް ސިވިލް އޭވިއޭޝަން އޯގަނައިޒޭޝަންގެ ސްޓޭންޑަޑާ އެއްގޮތައް އެ ރަންވޭ ތަރައްގީކޮށް އޮޕަރޭޓް ކުރަން ބަލާއިރު، ރަންވޭގެ ސެންޓާ ލައިނުން 150 މީޓަރު ފުޅާމިނުގައި އޮތް ބިމުގައި، ރާއްޖެ އާއި ދުނިޔޭގައި ވެސް ސީޕްލޭން ހިދުމަތް ދޭ އެންމެ ބޮޑު ކުންފުނި، ޓްރާންސް މޯލްޑިވްސް އެއާވޭސް (ޓީއެމްއޭ) އިން ސީޕްލޭން އޮޕަަރޭޝަންތަކަށް ބޭނުން ކުރާ އިމާރާތެއް ހުއްޓެވެ.\nއާ ރަންވޭގެ ހިދުމަތްތައް ފެށުމުގެ ކުރިން ޓީއެމްއޭއަށް ދޫކޮށްފައިވާ އެ ބިން ހުސް ކުރަން ޖެހޭތީ، މޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް) އިން ނިންމީ ވީއައިއޭގެ އިރުމަތީ ފަރާތުގައި ޒަމާނީ ފެންވަރުގެ މުޅިން އާ ސީޕްލޭން ޓާމިނަލްއެއް އިމާރާތް ކުރުމަށެވެ. އަދި އެ ޓާމިނަލަކީ ހުރިހާ ސީޕްލޭން އޮޕަރޭޓަރުންނަށް ބޭނުން ކުރެވޭ ގޮތައް ހަދައި ތަނެއް ކަމަށް ކަނޑައެޅި އެވެ.\nމި މަޝްރޫއަކީ ސެޕްޓެމްބަރު 14، 2017 ވަނަ ދުވަހު އެމްއޭސީއެލް އާއި ބެއިޖިން އާބަން ކޮންސްޓްރަކްޝަން ގްރޫޕް (ބީޔޫސީޖީ) ކުންފުންނާ ދެމެދު ސޮއި ކުރި އެއްބަސްވުމެއްގެ ދަށުން 55.5 މިލިއަން ޑޮލަރު (855.8 މިލިއަން ރުފިޔާ) އަށް ހިންގާ މަޝްރޫއެކެވެ. އެ މަޝްރޫއަށް ފައިސާ ހަމަޖެއްސީ ޗައިނާ ޑިވަލޮޕްމަންޓް ބެންކުން 47.2 މިލިއަން ޑޮލަރާއި ވީއައިއޭ ތަރައްގީ ކުރުމަށް އެމްއޭސީއެލް އިން ބެންކް އޮފް މޯލްޑިވްސް (ބީއެމްއެލް) އިން ނަގާފައިވާ 8.3 މިލިއަން ޑޮލަރުންނެވެ.\nއާ ރަންވޭގެ މަސައްކަތް ނިމުމުގެ ކުރިން އާ ސީޕްލޭން ޓާމިނަލެއް އަޅައި ނިންމަން އެންމެ ފުރަތަމަ އެ ކުންފުނިން އެއްބަސްވީ މަސައްކަތް ފަށައިތާ 13 މަސް ދުވަސް ތެރޭގަ އެވެ. އެހެން ނަމަވެސް އެ މުއްދަތަށް މަސައްކަތް ނުނިމުމުން މިހާރު ރާވާފައި ވަނީ ޖުލައި، 15. 2020 ގައި އެ މަސައްކަތް ނިންމާ ސަރުކާރާ ހަވާލު ކުރުމަށެވެ.\nބޮޑު ޓީއެމްއޭއަށް ކުޑަ އަގެއް!\nއެއާޕޯޓުގައި ވިޔަފާރި ކުރަން އެމްއޭސީއެލް އިން ބިން ދޫކުރުމުގައި ހާއްސަ ރޭޓުތަކެއް ހުރެ އެވެ. ބައެއް ރަސްމީ ހިސާބުތަކަށް ބަލާއިރު ބޭރުގެ ތަފާތު އެއާލައިންސްތަކަށާއި ކާގޯ ބިލްޑިންތަކާއި އަދި ޓްރާންސްޕޯޓު ހަމަޖައްސާ އޮފީސްތަކުގެ ހިދުމަތް ދޭ ކުންފުނިތަކަށް އެއާޕޯޓުން ބިން ދޫކޮށްފައިވާ އެވަރޭޖް ރޭޓަކީ އަކަ މީޓަރަކަށް 48.7 ޑޮލަރަށެވެ.\nއެހެން ނަމަވެސް އެންޓި ކޮރަޕްޝަން ކޮމިޝަން (އޭސީސީ) އިން ރައްޔިތުންގެ މަޖިލީހަށް ފޮނުވި ރިޕޯޓުގައި ފާހަގަކޮށްފައިވާ ގޮތުގައި 2017 ވަނަ އަހަރުން ފެށިގެން ޓީއެމްއޭއަށް އަދި 2018 ވަނަ އަހަރުން ފެށިގެން މަންތާ އެއާއަށް ބިން ދޫކޮށްފައި ވަނީ 10.35 ޑޮލަރަށެވެ. އަދި އެއާޕޯޓުގައި ރިސޯޓްތަކަށް ލައުންޖް ހެދުމަށް އަކަ މީޓަރެއް 174.94 ޑޮލަރާއި 314.57 ޑޮލަރުގެ ރޭޓުން އުޅޭއިރު މައްސަލައަކީ އަލަށް ސަރުކާރުން އަލައި ސީޕްލޭން ޓާމިނަލް ވެސް ޓީއެމްއޭއަަށް ދިނުމަށް މަޝްވަރާކޮށްފައި ވަނީ ހަމަ އެ 10.35 ޑޮލަރުގެ ރޭޓުންނެވެ.\nމީގެ އިތުރުން ވެސް ޓީއެމްއޭ އާއި އެމްއޭސީއެލް ދެމެދު ދެކެވުނު ވާހަކަތަކާއި ބަދަލު ކުރެވުނު ސިތީތަކުގައި އިތުރު ކަމަކަށް ޓީއެމްއޭއިން ޑިމާންޑުކޮށްފައިވެ އެވެ. އެއީ އެ ކުންފުނިން ކުރިން އަޅާފައިވާ އިމާރާތެއް ނަގާތީ އޭގެ ސަބަބުން ލިބޭ ގެއްލުމުގެ ބަދަލުގައި، އަލަށް އަޅައި ސީޕްލޭން ޓާމިނަލުން ވެސް ޓީއެމްއޭއަށް ދޭން ޖެހޭނީ ހުސްކުރި ވަރުގެ ބޮޑު ޖާގަ އެކެވެ.\nއެހެންކަމުން ޖުމުލަ 15،242 އަކަމީޓަރުގެ އާ ލައުންޖުގެ 81 ޕަސަންޓު ޓީއެމްއޭއަށް ދިނުމަށް ފަހު ބާކީވާ 19 ޕަސަންޓު އެހެން އޮޕަރޭޓަރުންނަށް ދޭން މަޝްވަރާ ކުރި އެވެ. އެގޮތުން އައިއޭއެސްއަށް 10 ޕަސަންޓު، މަންތާ އެއާއަށް ހަ ޕަސަންޓު އަދި ވިލާ އެއާއަށް ތިން ޕަސަންޓު ދިން ކަން ކަމަށް ވަނީ އަޑު ފެތުރިފަ އެވެ.\nއޭސީސީގެ ތަހުގީގުގައި ފާހަގަކޮށްފައިވާ ގޮތުގައި އާ ސީޕްލޭން ތަރައްގީ ކުރުމަށް އެމްއޭސީއެލް އިން އެއްބަސްވުމެއް ޑްރާފްޓުކޮށް، ޓީއެމްއޭއާ ހިއްސާކޮށް އެ ޑްރާފްޓް ވަނީ ފައިނަލްކޮށްފަ އެވެ. އަދި އެއްބަސްވުމުގައި ސޮއި ކުރުމާ ގުޅޭ ގޮތުން ދެ ފަރާތުގެ ދެމެދުގައި ފޯނުން ގުޅައި މުއާމަލާތްކޮށްފައިވެ އެވެ. އެ ޑްރާފްޓް އެއްބަސްވުމުގައިވާ ގޮތުން އާ ސީޕްލޭން ޓާމިނަލްގެ ބޮޑު ބައެއް ކުޑަ އަގެއްގައި ޓީއެމްއޭއަށް ދޭން ނިންމާފައި ވަނީ 15 އަހަރަށެވެ. އެހެން ނަމަވެސް ކުރީ ސަރުކާރުގެ ވެރިކަން ބަދަލުވެގެން އައިއިރު އެކަމާ ގުޅޭ އެއްވެސް ލިޔެކިޔުމެއްގައި ދެ ފަރާތުން ސޮއިކޮށްފައެއް ނުވެ އެވެ.\nޓީއެމްއޭގެ ބައެއް އިސްވެރިން މަޖިލީހުގެ މާލިއްޔަތު ކޮމިޓީގައި\nއޮޑިޓާ ޖެނަރަލް އޮފީހުން ހެދި ހާއްސަ އޮޑިޓުން ދައްކާ ގޮތުގައި އެމްއޭސީއެލް އާއި ޓީއެމްއޭ ދެމެދު މަޝްވަރާ ކުރެވުނު ގޮތައް އެ ޓާމިނަލް ކުއްޔަށް ދީފި ނަމަ ކުރިޔަށް އޮތް އަހަރަށް ބަލާއިރު އެމްއޭސީއެލްއަށް ލިބޭނީ 5.7 މިލިއަން ޑޮލަރު (87.8 މިލިއަން ރުފިޔާ)ގެ އަމްދަނީއެކެވެ. އެހެން ނަމަވެސް ޓީއެމްއޭއަށް ވަކި ހާއްސަ އަގެއް ނުދީ، އެއާޕޯޓުގައި ހިންގާ އެހެން ފަރާތްތަކަށް ވެސް ކުއްޔަށް ދޭ ރޭޓުތަކުގައި ވާދަވެރި ބިޑް އުސޫލުން އެކަން ކުރާނަމަ 41.7 މިލިއަން ޑޮލަރު (729 މިލިއަން ރުފިޔާ) ދައުލަަތަށް ލިބޭނެ ކަމަށް އެ އޮފީހުން ވަނީ އަންދާޒާކޮށްފަ އެވެ.\nއެހެންކަމުން މިއީ ދައުލަތަށް ލިބެން އޮތް ބައި ބިލިއަނަށް ވުރެ ވެސް ބޮޑު އާމްދަނީ އެއް ހުރި ގޮތައް "ދިރުވާލުން" ފަދަބޮޑު ޖަރީމާއަކަށް ވަނީ ވެފަ އެވެ.\nއެމްއާރްއޯ ފެސިލިޓީ: މިއީ ކޮން ވާހަކައެއް؟\nމެއިންޓޭނަންސް، ރިޕެއާ އެންޑް އޯވަހޯލް (އެމްއާރްއޯ) ފެސިލިޓީއަކީ ސީޕްލޭން ޓާމިނަލެއް އޮޕަރޭޓު ކުރާ ފަރާތްތަކަށް ވަރަށް މުހިންމު ތަނެކެވެ. ސީޕްލޭންތައް މަރާމާތުކޮށް، މެއިންޓެއިން ކުރުމަށް ބޭނުންވާ މުހިންމު ބައެކެވެ. މިހާތަނަށް އެމްއާރްއޯ ފެސިލިޓީ އޮތީ މޯލްޑިވިއަން އާއި ޓީއެމްއޭގަ އެވެ.\nއޭގެ ތެރެއިން އައިލެންޑް އޭވިއޭޝަނަށް ދޫކޮށްފައިވާ ސީޕްލޭން ޓާމިނަލްގައި އެމްއާރްއޯ ފެސިލިޓީއެއް ހުންނައިރު އެމްއޭސީއެލް އިން ނިންމީ ޓީއެމްއޭގެ ބިން ހުސް ކުރުމާ ގުޅިގެން ދެން އެފަދަ ފެސިލިޓީއެއް ބޭނުންވާ ހަމައެކަނި ފަރާތަކީ އެ ކުންފުނި ކަމަށެވެ. އެހެންކަމުން އާ ސީޕްލޭން ޓާމިނަލް ސަރަހައްދުގައި ބައިނަލްއަގުވާމީ ފެންވަރަށް 5.4 މިލިއަން ޑޮލަރު ދީގެން އަޅާ އާ އެމްއާރްއޯ ފެސިލިޓީ ވެސް ޓީއެމްއޭއަށް ދޭން ވަނީ މަޝްވަރާކޮށްފަ އެވެ. އެތަން ދޫކުރާ ރޭޓަކީ ވެސް އަކަމީޓަރަކަށް މަހަކު 10.35 ޑޮލަރެވެ.\nމިކަމަކީ އެ މަސައްކަތުގައި އުޅޭ އެހެން ފަރާތްތަކަށް ހުރި ބޮޑު ގޮންޖެހުމެވެ. އެގޮތުން ރައްޔިތުން މަޖިލީހުގެ މާލިއްޔަތު ކޮމިޓީގައި ވާހަކަ ދައްކަވަމުން މަންތާ އެއާގެ އިސް އޮފިޝަލުން ވިދާޅުވި ގޮތުގައި ސީޕްލޭންތަކުގެ މައްސަލަ ވަރަށް ގިނައިން ޖެހިގެން އެމްއާރްއޯ ފެސިލިޓީގެ ހިދުމަތް ހޯދަން ޓީއެމްއޭއަށް ދިޔުމުން އެކަން ނުކޮށްދިނެވެ. އެންމެ ފަހުން އެ މަސައްކަތް ކުރީ އައިލެންޑް އޭވިއޭޝަންގެ ފެސިލިޓީން ކަމަށް މަންތާ އިން ބުންޏެވެ.\nޓީއެމްއޭއާ ވާދަވެރި، މަންތާއިން ގަބޫލު ކުރާ ގޮތުގައި ޓީއެމްއޭއަށް އެމްއާރްއޯ ފެސިލީޓީ ދިނުމުން އެ ދާއިރާގެ އެހެން ވިޔަފާރިތަކަށް ކުރިއަށް ދިޔުމަށް ހުރަސް އަޅަ އެވެ. އޭގެ ބަދަލުގައި އެހެން ފަރާތްތަކަށް ވެސް ބޭނުން ކުރެވޭ ގޮތައް އެތަން ދޫކުރަން މަންތާއިން ބޭނުންވެ އެވެ. މިކަން އޭސީސީން ވެސް ފާހަގަ ކުރެ އެވެ.\nއެމްއޭސީއެލް، ޓީއެމްއޭ: އާއިލީ އަދި ވިޔަފާރީގެ ގުޅުން!\nހުރިހާ ދިމާއަކުން ވެސް ބޮޑު ފައިދާއެއް ޓީއެމްއޭއަށް ލިބޭ ގޮތައް މަޝްރޫއު ފަރުމާވެ، ބައްޓަންކޮށްފައި އޮއްވާ މި މައްސަލަ ބޭރުވެ، ރައްޔިތުންގެ މަޖިލީހާއި އޭސީސީ އަދި އޮޑިޓާ ޖެނަރަލް އޮފީހުން ބަލަން ފެށި އެވެ. އެގޮތުން އޭސީސީން ރައްޔިތުންގެ މަޖިލީހަށް ފޮނުވި "ސިއްރު" ރިޕޯޓުގެ 15 ވަނަ ސަފުހާގައިވާ ގޮތުން ސީޕްލޭން ޓާމިނަލްގެ މަޝްވަރާތައް އެމްއޭސީއެލް އިން ހުރިހާ އޮޕަރޭޓަރުންނާއެކު ކޮށްފައިވީ ނަމަވެސް އެކަމާ ގުޅޭ އެއްބަސްވުމުގެ ޑްރާފްޓެއް ފޮނުވާފައި ވަނީ ޓީއެމްއޭއަށް އެކަންޏެވެ.\nއެހެންކަމުން މިކަމަކީ އާ ސީޕްލޭން ޓާމިނަލްގެ ބޮޑު ބައެއް ނުއަގުގައި ކުއްޔަށް ދީ، ޓީއެމްއޭއަް ނާޖާއިޒް ފައިދާއެއް ހޯދައިދިނުމަށް ކޮށްފައިވާ ކަމެއް ކަމަށް ތުހުމަތު ކުރެވޭ ކަމަށް އޭސީސީގެ ރިޕޯޓުގައި ބުނެފައިވެ އެވެ. މިކަމާ ބެހޭ ގޮތުން އޮޑިޓާ ޖެނަރަލް އޮފީހުން ރައްޔިތުން މަަޖިލީހުގެ މާލިއްޔަތު ކޮމިޓީގެ އެދުމުގެ މަތިން ހެދި އޮޑިޓް ރިޕޯޓުގެ ލީކުވި ކޮޕީއެއް އަވަސްއަށް ލިބިފައިވާއިރު އެމްއޭސީއެލް އިން ދައުލަތަށް ބޮޑު ގެއްލުމެއް ލިބި ޓީއެމްއޭއަށް ފައިދާވާ ގޮތައް ނިންމަން މަޝްވަރާކޮށްފައިވާ ކަން ވަނީ ފާހަގަކޮށްފަ އެވެ.\nޗަންޕާ ހުސެއިން އަފީފު ކޮމާޝަލް ބޭންކް ތެރޭގައި\nމީގެ އިތުރުން ދައުލަތަށް ގެއްލުންވާ ގޮތައް 10.35 ޑޮލަރުގެ ރޭޓުން އާ ސީޕްލޭންގެ ބިން ވިއްކަން މަޝްވަރާކޮށްފައި ވަނީ ޓީއެމްއޭ އަދި މަންތާ އާއެކަނި ކަމަށްވާއިރު އެ ދެ ކުންފުނީގެ ވެރިންނާއި އެމްއޭސީއެލް ބޯޑުގެ މެންބަރުންނާ ގުޅުން އޮތްތޯ ބެލިއިރު އެ ދެ ފަރާތުގެ ދެ މެދުގައި އާއިލީ އަދި ވިޔަފާރީގެ ގުޅުން އޮތް ކަން ވެސް އޭސީސީން ވަނީ ފާހަގަކޮށްފަ އެވެ.\nޓީއެމްއޭގެ ހަމައެކަނި ދިވެހި ހިއްސާދާރަކީ ޗަމްޕާ ހުސެއިން އަފީފް އެވެ. އާ ސީޕްލޭން ޓާމިނަލްގެ މަޝްވަރާތައް އެންމެ ފުރަތަމަ ފެށިއިރު އެމްއޭސީއެލްގެ ބޯޑު މެންބަރެއްގެ ގޮތުގައި ހުރި އަހުމަދު ނަޒީރަކީ 2012 ވަނަ އަހަރާ ހަމަޔަށް ޓީއެމްއޭގެ ބޯޑް މެންބަރެކެވެ. އަދި މިހާރު އޭނާއަކީ ޗަމްޕާގެ ހިއްސާ އޮންނަ ކްރައުން ކުންފުންޏާއި، ޓްރީޓޮޕާއި ކޮމާޝަލް ބެންކުގެ ބޯޑް މެންބަރެކެވެ.\nމި ސަރުކާރަށް ބަލާއިރު އެމްއޭސީއެލްގެ ބޯޑުގައި މިހަރު ތިބި ހަތަރު ބޯޑް މެންބަރުންގެ ތެރެއިން އިބްރާހިމް ނޫރައްދީންއަކީ ރައީސް އިބްރާހިމް މުހައްމަދު ސޯލިހުގެ ޅިޔަނެކެވެ. އަދި ރައީސް އޮފީހުގައި މަސައްކަތް ކުރާ ސަބްރާ ނޫރައްދީންގެ ބައްޕަ އެވެ. އޭގެ އިތުރުން ނޫރައްދީންއަކީ ސީޕްލޭން އޮޕަރޭޓު ކުރާ މަންތާގެ އިތުރުން ޗަމްޕާގެ ކްރައުން ކުންފުންޏާއި ޓްރީޓޮޕްގެ ބޯޑް މެންބަރެކެވެ.\nމިހާރުގެ ބޯޑުގައި ހިމެނޭ މުހައްމަދު އަބްދުއްސައްތާރަކީ ޗަމްޕާއަށް ބޮޑު ބޭބެ ކިޔާ މީހެކެވެ. އަދި ޗަމްޕާގެ މަޑިވަރު ހޯލްޑިން ކުންފުނީގެ ޝެއާ ހޯލްޑަރެކެވެ. އަދި ބޯޑުގައި ހިމެނޭ ފާތުމަތު މުއާޒްއަކީ 2016 ވަނަ އަހަރުން ފެށިގެން ކޮމާޝަލް ބެންކުގެ ސެކެޓަރީއެކެވެ. އެމްއޭސީއެލްއަށް އެމްޑީއަކު އައްޔަން ނުކުރާތާ އަހަރަކަށް ވުރެ ގިނަ ދުވަސްވެފައިވާއިރު ވަގުތީ އެމްޑީއެއްގެ ރޯލު އަދާ ކުރަނީ މޫސާ ސޯލިހެވެ. އެއީ ރައީސް ސޯލިހުގެ ބޮޑުބޭބެއެކެވެ.\nދެ ރައީސުން މިކަަމާ ގުޅުވަނީ މިހެން ކިޔާފަ!\nސަރުކާރަށް މިކަމުގެ ފާޑު ކިޔުން އިންތިހާއަށް އަމާޒުވެފައި ވަނިކޮށް، ޓީއެމްއޭއަށް ބަދަލު ދޭން ޖެހިދާނެ ކަމުގެ ވާހަކަތައް ރައްޔިތުންގެ މަޖިލީހުގެ ރައީސް މުހައްމަދު ނަޝީދު ދައްކަވަން ފެއްޓެވި އެވެ. އެހާ ހިސާބުން އެމަނިކުފާނާ މި ކުންފުންޏާ ގުޅުން އޮންނަ ކަމަށް ތުހުމަތު ކުރި އެވެ. ނަމަވެސް ރައީސް ނަޝީދު ވަނީ މިކަމާ އެމަނިކުފާނާ އެއްވެސް ގުޅުމެއް ނުވާ ކަމަށް ތަކުރާރުކޮށް ވިދާޅުވެފަ އެވެ.\nއެހެން ނަމަވެސް ސޯޝަލް މިޑިއާގައި މިކަމުގައި ސަރުކާރާއި ރައީސް ނަޝީދާ ނުސީދާ ގޮތަކަށް ގުޅުވައި ތަފާތު ތުހުމަތުތަކެއް ފެންމަތި ކުރި އެވެ. އެއްކަމަކީ ޓީއެމްއޭ ކުންފުންޏަށް ޕީއާރް މަސައްކަތްކޮށްދެނީ އެޓޯލްސް ކޮމިއުނިކޭޝަން ކިޔާ ކުންފުންޏަކުން ކަމަށްވާތީ އެވެ. މިއީ ރައީސް އޮފީހުގެ ޕޮލިސީ ސެކެޓަރީ އައިމިނަތު ޝައުނާ ކުރިން ހިއްސާވާ ކުންފުންޏެކެވެ. އެ ކުންފުންޏަށް ކުރިން ކިޔަނީ "ޝައުނާ އެންޑް ރޮބާޓްސް" އެވެ. ނަމަވެސް ރައީސް އޮފީހުގެ މަގާމާ ހަވާލުވުމާއެކު މިހާރު އެ ކުންފުނީގެ ހިއްސާ އޮންނަނީ ޝައުނާގެ ފިރިމީހާ މުހައްމަދު ތޯރިގު އަތުގަ އެވެ. އަދި ޓީއެމްއޭ މައްސަލާގައި މިފަހުން ހޫނުވުމުން ވެސް ބައެއް މީޑިއާތަކަށް ޓީއެމްއޭގެ ބަސް ފޯރުކޮށްދިނީ އޭނާ އެވެ.\nޓީއެމްއޭގެ 80 ޕަސަންޓު ހިއްސާ އޮންނަ ބެއިން ކުންފުނިން ސަރުކާރަށް ވަރަށް ބޮޑަށް ނުފޫޒު ފޯރުވަމުންދާ ކަމުގެ ތުހުމަތުތައް ކުރެވެމުން ދިޔަ އިރު އެ ކުންފުނީގެ އެއް ވަކީލަކީ ރައީސް ނަޝީދުގެ ކުރީގެ ގާނޫނީ ވަކީލު ޖެރަޑް ޖެންސާ ކަމަށް މަޖިލިސް މެންބަރު އަހުމަދު އުޝާމް ވަނީ ވިދާޅުވެފަ އެވެ. އެއާއެކު ތުހުމަތުތައް ރައީސް ނަޝީދަށް ވެސް ވަނީ ކޮށްފަ އެވެ.\nއޭގެ ތެރެއިން އެއް ތުހުމަތަކީ ޖެރަޑް ރައްޔިތުން މަޖިލީހުގެ މާލިއްޔަތު ކޮމިޓީގެ ވަރަށް ގިނަ މެންބަރުންނާ ވަކިން ބައްދަލު ކުރަން އެދިފައިވާ ކަމުގެ ތުހުމަތެކެވެ.\nކުރީ ސަރުކާރަށް ތުހުމަތު، އެކަމަކު ހިމޭނުން!\nރައީސް ނަޝީދާއި ރައްޔިތުން މަޖިލީހުގެ ގިނަ މެންބަރުން ތުހުމަތު ކުރާ ގޮތުން މި މައްސަލާގެ އަސްލު ފެށިފައި ވަނީ ކުރީ ސަރުކާރާ ހަމައިންނެވެ. އެ ސަރުކާރުން ޓީއެމްއޭއަށް ފައިދާވެ، ދައުލަތަށް ބޮޑު ގެއްލުމެއްވާ ގޮތައް ހަދަން މަސައްކަތްކޮށްފައިވާ ކަމަށް ތުހުމަތު ކުރެ އެވެ.\nއިދިކޮޅު މެމްބަރުން ރައްޔިތުންގެ މަޖިލީހުގައި އިހުތިިޖާޖު ކުރަނީ\nމިވަރުގެ ބޮޑު ތުހުމަަތުތަކެއް އަޅުވާ މި މައްސަލާގައި ގައުމު އެހާ ބޮޑަށް ހާސްކަމެއްގެ ތެރޭގައި އުޅުނު އިރު ވެސް އިދިކޮޅު އެއްވެސް ފަރާތެއް މާ ސީރިޔަސް ކަމަކަށް ނެހެދި އެވެ. ޓީއެމްއޭ މައްސަލާގައި ބައެއް އަމިއްލަ މެންބަރުން މަޖިލީހުގައި ވަކާލާތުކޮށް ހެދިއިރު އިދިކޮޅުގެ މާ ބޮޑު ރޯލެއް ސަރުކާރު ޕްރެޝާ ކުރާކަށް މަސައްކަތެއް ވެސް ނުކުރެ އެވެ.\nހިމޭންކަމާއެކިގައި ތިބުމަށް ފަހު ބައެއް ވަކިވަކި މެންބަރުންނަށް އަމާޒުކޮށް އެމްޑީޕީން ތުހުމަތު ކުރަން ފެށުމުން އެ މެންބަރުން އެކަން ދޮގު ކުރި އެވެ. ނަމަވެސް މުޅި މައްސަލަ ނިމުމަކާ ހަމަޔަށް އައިއިރު ވެސް އިދިކޮޅުން އެކަމަކަށް އެއްވެސް ވަރަކަށް ފޯކަސްއެއް ނުކުރެ އެވެ. އިދިކޮޅާއި ސަރުކާރަށް ވުރެ ގަދަބާރަކުން އެކަން ހުއްޓުވާފައި އޮތް ކަހަލަ އެވެ.\nމިހާރު އޮތް ހިސާބު: މިވަގުތައް ސަލާމަތްވެއްޖެ\nޕްރެޝަރާއި އެތައް ބައިވަރު ތުހުމަތުތަކާ ހެދި ސަރުކާރުން މިހާރު ވަނީ ޓީއެމްއޭއާއެކު ކުރިން ކޮށްފައިވާ ބައެއް މުއާމަލާތްތައް ބާތިލު ކުރަން ވަނީ ނިންމައިފަ އެވެ. އެގޮތުން ނިންމާފައި ވަނީ ޓާމިނަލްގެ 81 ޕަސަންޓު ދިނުމުގައި 6400 އަކަމީޓަރު ހަމަ 10.35 ޑޮލަރުގެ ރޭޓުން ދިނުމަށެވެ. އެގޮތަށް ދޭން ނިންމާފައި ވަނީ ދެ އަހަރުގެ މުއްދަތަކަށެވެ.\nއޮޑިޓް އޮފީހުގެ ރިޕޯޓުތަކުން ބުނާ ގޮތުން ޓީއެމްއޭގެ ބިން ހުސް ކުރުމުން އެ ލިބެން ޖެހޭ ބަދަލެއް ގޮތައް 6400 މީޓަރުގެ ބިމަކާއެކު ދިނުމުން އެމްއޭސީއެލްއަށް ކުރިން ލިބޭނެ ކަމަށް ލަފާ ކުރި ގެއްލުން ކުޑަވެ އެވެ. ސަރުކާާރުން ނިންމާފައި ވަނީ ދެ އަހަރުގެ މުއްދަތު ހަމަވުމުން އަލުން އޯޕަން ބިޑަކަށް ހުޅުވާލުމަށެވެ.\nއޭގެ އިތުރުން ޓީއެމްއޭއަށް 6400 އަކަމީޓަރު ދިން ނަމަވެސް އެހެން އޮޕަރޭޓަރުންނަށް ލިބޭ ބައި ބޮޑެއް ނުކުރެ އެވެ. ބާކީވާ ބައި ބިޑް އުސޫލުން ދޫކުރަން ވަނީ ނިންމައިފަ އެވެ.\nޓީއެމްއޭ ފިލިންފިއްޔަށް އަވަސް އިންވެސްޓިގޭޓްސް + ސްޕޮޓްލައިޓް ސީޕްލޭން ޓާމިނަލްގެ މައްސަލަ\nއަވަސް އިންވެސްޓިގޭޓްސް: އަނދިރި ބާޒާރަށް!\nސްކޫކް ގަތީމަ ލިބޭނެ ފައިދާއަކީ ކޮބާ؟\nރައްތަކަކާއި ފަޅުތައް ސޭލްގައި!\nގްރީން ޓެކްހުގެ ތިން ބިލިއަން ރުފިޔާ ގޮނޑަށް!


Yaya Toure hoadhan Inter Milan shauguverikan faalhu kohfi\n20 ޖޫން 20160ކޮމެންޓް\nޔާޔާ ޓޫރޭ ހޯދަން އިންޓަ މިލާން ޝައުގުވެރިކަން ފާޅުކޮށްފި\nއިނގިރޭސިވިލާތުގެ މެންޗެސްޓާ ސިޓީ އާއެކު ގިނަ ކާމިޔާބީތަކެއް ހޯދި ތަޖުރިބާކާރު މިޑްފީލްޑަރު ޔާޔާ ޓޫރޭ ހޯދުމަށް އިޓަލީވިލާތުގެ އިންޓަ މިލާނުން ޝައުގުވެރިކަން ފާޅުކޮށްފި އެވެ.\nއުމުރުން 33 އަހަރުގެ އައިވަރީ ކޯސްޓް މިޑްފީލްޑަރު ހޯދަން އިންޓަ މިލާން ޝައުގުވެރިކަން ފާޅުކުރި އިރު، ސިޓީ އާއެކު ޔާޔާ ޓޫރޭ ހަދާފައިވާ އެއްބަސްވުމުގައި ބާކީ އަހަރެއް އެބައޮތެވެ.\nޔާޔާ ޓޫރޭ މެންޗެސްޓާ ސިޓީ އަށް ވިއްކާލާފައިވަނީ 2010 ވަނަ އަހަރުގެ ތެރޭ ބާސެލޯނާގެ ކޯޗުކަމުގައި ހުރި ޕެޕް ގާޑިއޮލާގެ އިރުޝާދުގެ ދަށުން 24 މިލިއަން ޕައުންޑަށެވެ. އޭރު ސިޓީގެ ކޯޗަކަށް ހުރީ އިންޓަ މިލާންގެ މިހާރުގެ ކޯޗު ރޮބާޓޯ މެންޗީނީ އެވެ.\nއިންޓަ މިލާނުން ޓޫރޭ އަށް ޝައުގުވެރިކަން ފާޅުކުރި ނަމަވެސް، ދެ ފަރާތުންވެސް ވާހަކަ ދައްކަން ޖެހޭ ގިނަ ކަންތައްތަކެއް އެބަހުއްޓެވެ. އެހެން ކަމުން، ބޭރުގެ މީޑިއާތަކުން ރިޕޯޓުކުރަނީ ޓޫރޭ އިންޓަ މިލާނަށް ދިޔުމުގައި އޮތީ 50/50 ފުރުސަތެއް ކަމަށެވެ.\nމެންޗެސްޓާ ސިޓީގެ ކޯޗުކަމާ ހަވާލުވި ޕެޕް ގާޑިއޮލާ ބޭނުންވާ ކުޅުންތެރިން ސިޓީ އަށް ގެންނަން މަސައްކަތް ފަށާފައިވާ އިރު އެ ކްލަބުން އަންނަނީ ބޮރޫޝިއާ ޑޯޓްމަންޑްގެ މިޑްފީލްޑަރު އީކޭ ގުންޑޯގަން ހޯދަން މަސައްކަތްކުރަމުންނެވެ.\nމެންޗެސްޓާ ސިޓީ އިންޓަ މިލާން އިޓަލީ ލީގު ޕްރިމިއާ ލީގު ފުޓްބޯޅަ ޓްރާންސްފާ ސީރީ އޭ


Priyanka aky fisaari anheneh: Usher | Mihaaru\nޕްރިޔަންކާ އަޝާ އާ އެކު: ދެ މީހުންނަކީ މިހާރު ގާތް ދެ ރަހުމަތްތެރިން.\nއަޝާ ބުނަނީ ޕްރިޔަންކާ އަކީ ފިސާރި އަންހެނެއް ކަމަށް\n26 އޮކްޓޯބަރ 2016 - 05:473comments\nބޮލީވުޑްގެ މަޝްހޫރު ބަތަލާ ޕްރިޔަންކާ ޗޯޕްޅާ ނުދަންނަ މީހަކު މިހާރު ހޮލީވުޑްގައި ހުންނާނެކަމާ ދޭތެރޭ ޝައްކެވެ. ޓީވީ ސިލްސިލާ "ކްއަންޓިކޯ" ގައި ދައްކުވައި ދިން އާދަޔާހިލާފު މޮޅު ހުނަރާ އެކު އޭނާ ވަނީ އެއީ އާދައިގެ ބަތަލާއެއް ނޫންކަން ސާބިތުކޮށްފަ އެވެ.\nނަތީޖާ ނިިކުތީ މިހެންނެވެ؛ ހޮލީވުޑްގައި ބްރޭންޑެއްގެ ގޮތުގައި މަޝްހޫރުވެގެން ދިޔަ ޓީވީ ސިލްސިލާ "ބޭވޮޗް" އަށް ބިނާކޮށް ގެނެސްދޭ ފިލްމުގެ އެންމެ މުހިއްމު އެއް ބަތަލާއަކީ ޕްރިޔަންކާ އެވެ. އެ ފިލްމް އަންނަ އަހަރުގެ ކުރީކޮޅު ސިނަމާތަކަށް އަންނާނެ އެވެ. "ބޭވޮޗް" ގައި ޕްރިޔަންކާ ފެނިގެން ދާނީ ނުފޫޒު ގަދަ ވިލަންއެއްގެ ރޯލުންނެވެ.\nޕްރިޔަންކާގެ ކާމިޔާބީތަކާއި އޭނާގެ ކުޅަދާނަ ކަމަށް އެމެރިކާގެ މަޝްހޫރު ލަވަ ކިޔުންތެރިޔާ އަޝާ ވެސް ވަނީ ތައުރީފުކޮށްފަ އެވެ.\n"ސްޓައިލް އެވޯޑް 2016" ގައި ބްރޭކްތުރޫ ސްޓައިލް އެވޯޑް ޕްރިޔަންކާއާ ހަވާލު ކުރަމުން އަޝާ ދެއްކި ވާހަކައިގައި އޭނާ ބުނަނީ ޕްރިޔަންކާއަކީ "ފިސާރި އަންހެނެއް" ކަމަށެވެ.\n"އެއީ ފުރިހަމަ އަންހެނެއް. އެހާމެ ވިސްނުން ތޫނުވެފައި ކުރިއަށްދާން ވީ މަގު ވަރަށް ސާފުކޮށް އެބަ ހޯދައިގަނޭ. އެއީ ކަންކަން އަވަހަށް ދަސްކުރާ ކުރިއަށް ދިއުމުގެ ހިތްވަރާއި ރޫހު ވަރުގަދަ ބޮޑާކަމާއި ކިނބުވެރި ކަމެއް ނެތް ވަރަށް ކާމިޔާބު އަންހެނެއް،" ޕްރިޔަންކާ އަކީ ވަރަށް ގާތް ރައްޓެއްސެއްކަން ފާހަގަކޮށް އަޝާ ބުންޏެވެ.\nއަޝާ ޕްރިޔަންކާ ސްޓައިލް އެވޯޑް ހަވާލުކޮށް ދެނީ.\nއަޝާ ބުނީ ޕްރިޔަންކާއަކީ މުޅި ދުނިޔެ އަށް ރޯލް މޮޑެލެއް ކަމަށާއި އެއީ އިންޑިއާ ފަހުރުވެރިވުން ހައްގު ޒުވާނެއް ކަމަށެވެ.\n"އޭނާގެ ކެރިއަރުގައި މި ހިސާބަށް ކުރި ދަތުރަކީ އިންޑިއާގެ އެތައް އަންހެން ކުއްޖަކަށް އޮތް ހިތްވަރަކަށް ވާނެ. ޕްރިޔަންކާ ރަމްޒުކޮށް ދެނީ އަންހެނުންގެ ބާރުވެރިކަމާއި ކުޅަދާނަކަން،" އޭނާ ބުންޏެވެ.\nThank you @instyle for the honour. To be part of which August company was amazing. Lovely… https://t.co/Q8Ne8LZpz2\nބްރޭކްތޫރު ސްޓައިލް އެވޯޑް ލިބުމުން ޕްރިޔަންކާ އިންސްޓައިލް މެގަޒިން އަށް ޝުކުރު އަދާކޮށްފައި.\nއެވޯޑާ ހަވާލުވުމަށް ފަހު ޕްރިޔަންކާ ވަނީ އަޝާ ދެއްކި ވާހަކަތަކަށް ޝުކުރު އަދާކޮށްފަ އެވެ.\nބްރޭކްތުރޫ ސްޓައިލް އެވޯޑް ލިބުމުން ޕްރިޔަންކާ ވަނީ އޭނާގެ ޑިޒައިނަރުންނަށާއި ސްޓައިލިސްޓުން ކުރި މަސައްކަތްތަކަށް ވެސް ޝުކުރު އަދާކޮށްފަ އެވެ.\nއޭނާ ބުނީ މީހާ ހެދުން އަޅާ ގޮތުން މީހާގެ ޝަހުސިއްޔަތު ވަރަށް ރަނގަޅަށް ދައްކުވައި ދޭ ކަމަށެވެ. އެހެންވެ މަންމަ ވެސް އަބަދު ދޭ ނަސޭތަހަކީ އާންމުން ބަލައިގަންނަ ގޮތަށް ހެދުން އެޅުން ކަމަށް ޕްރިޔަންކާ ބުންޏެވެ.\nއިތުރު ލިޔުންތައް ބޮލީވުޑް ހޮލީވުޑް ޕްރިޔަންކާ ޗޯޕްރާ ކުއަންޓިކޯ